"ኢህወዴግ ይትረፍ ውህድ ፓርቲ ክምስርት ከም ግንባር እኳ ክቕፅል ዘይኽእል ዝተበተነ ውድብ እዩ ዝኒሀ" ኢሉ ህወሓት

ቤት-ጽሕፈት ቀዳማይ ሚንስተር ድማ ነቲ መግለጺ ዘውጽአ ጉጅለ ሕወሓት፡ ብምኽንያት ለውጢ፡ ረብሕኡ ዝተቛረጾን፡ እቲ ዝነበረ ግፍዒ ንኽምለስ ዝምነ ዘሎን`ዩ` ክብል መሊሱ ፡- ነቲ መግለጺ ዘውጽአ ጉጅለ ሕወሓት፡ ብምኽንያት ለውጢ፡ ረብሕኡ ዝተቛረጾን፡ እቲ ዝነበረ ግፍዒ ንኽምለስ ዝምነ ዘሎን`ዩ` ኢሉ ኣቶ ንጉሱ ጥላሁን ሓላፊ ፕረስ ቤት-ጽሕፈት ቀዳማይ ሚንስተር. ኢትዮጵያ ኣብ ኢህወደግ ዘለዉ ውድባት ናብ ሓደ ክውሃሃዱ ንምግባር ዝግበር ዘሎ ኣካይዳ፡ ንኢህወደግ ዝብትንን፡ ካብኡ ሓሊፉ`ውን ሃገር ዘፍርስ ኣካይዳ`ዩ ክብል ሕወሓት ተቓዊምዎ`ሎ። ማእኸላይ ኮሚቴ ህወሓት ን7 መዓልታት ዘካየዶ ኣኼባ ድሕሪ ምዝዛሙ ኣብ ዘውጽኦ መግለጺ ዓዲ ንምምራሕ ሓላፍነት ዘይተዋህቦ ሓዲሽ ፓርቲ ክምስረት`ዩ ዝግበር ዘሎ ኢሉ። ነዚ ምላሽ ዝሃበ ቤት ፅሕፈት ኢህወደግ ብወገኑ፡ እቲ ውህደት፡ ሃገራዊ ሓድነት ዝፈጥር ሙኻኑ ዘካየድናዮ መፅናዕቲ ዘርኣዮ`ዩ ይብል:: እዚ መግለጺ`ዚ ካብ`ቲ ነቲ ለውጢ ዝቃወም፡ ንህዝቢ ዘይውክል ኣካል ዝወጸ`ዩ ዝበለ ኣብ ቤት-ጽሕፈት ቀዳማይ ሚንስተር ሓላፊ ፕረስ ኣቶ ንጉሱ ጥላሁን፡ “ነቲ መግለጺ ዘውጽአ ጉጅለ፡ ብምኽንያት ለውጢ፡ ረብሕኡ ዝተቛረጾን፡ እቲ ዝነበረ ግፍዒ ንኽምለስ ዝምነ ዘሎን`ዩ ኢሉ። ኣተሓሒዙ፡ ሕወሓት ብዛዕባ ውህደት ኢህወደግ ኣመልኪቱ ኣውጺእዎ ዘሎ መግለጺ፡ ካብ`ቲ ንዓመታት ዘንጸባርቖ ዝነበረ መርገጺኡ ዝተፈለየ`ዩ ኢሉ። ሙሉጌታ ኣፅብሃን እስክንድር ፍሬውን፡ ዝለኣኽዎ ጸብጻብት ኣብ`ዚ ምስማዕ ይክኣል፡- No media source currently available


ዘተ፡ ኣብ ልዕሊ ደቂ ኣንስትዮን ኣዋልድን ፆታዊ መጥቓዕቲ ስለምንታይ ይውስኽ ኣሎ?(2ይ ክፋል)

ካብ ዕሸል ህፃውንቲ ክሳብ 80 ዓመት ዝዕድሚአን ደቂ ኣንስትዮ ይፍፀመን ዘሎ ፆታዊ ጥቕዓት እቲ ሕጊ ነዚ ይሕዘሉ ዘሎ ኣገባብን ዝውሃቦ ዘሎ ጠመትን ትሑት እዩ ይብላ ኣብ ልዕሊ ደቂ ኣንስትዮን ኣዋልድን ዝፍፀም ፆታዊ ዓመፅ ብዝምልከት ዘዘራረብናየን ደቂ ኣንስትዮ። ኣብ ቀረባ ኣብ ክልል ትግራይ፣ዞባ ሰሜን ምዕራብ ከተማ ዓዲ ዳዕሮ ብሓደ ኣባል ፀጥታ ተፈፂሙ ዝተባህለ ፆታዊ ዓመፅ ስዒቡ ዝተኻየደ ሰልፍን ናይዚ ናይ ኣካላት ሕጊ ክፍተት እዩ፣እቲ ናይ ሕጊ ክፍተት ኣብ መላእ ትግራይ ናይ ዘሎ ክፍተት ሕጊ መርኣያ እዩ ኢለን እዘን ዘዘራርብናየን ሰለስተ ደቂ ኣንስትዮ። ነዚ ሪኢቶ ዝሃባ ሓላፊት ርክብ ህዝቢ ማሕበር ደቂ ኣንስትዮ ትግራይ ወ/ሮ ኤልሳ መሓሪ፣ኣብ ሓፈሻዊ ሆስፒታል መቐለ ሓኪምን ኣብ ጉዳይ ደቂ ኣንስትዮ ብውልቃ እትንቀሳቐስ ዶ/ር ሄለን ቴድሮስን ኣብ ጉዳይ ደቂ ኣንስትዮን ማሕበራዊ ፍትሕን ብውልቃ እንትንቀሳቐስ ፅዴና ኣባዲን እየን። ኣብዚ ምስማዕ ይክኣል።  No media source currently available


መግለጺ ክልል ሶማሌ ኣብ ጉዳይ ኣብ ክልል ዓፋር ዘጋጠመ ግጭት

ሎሚ ቅነ ብመሓውራት ዜና ዝተገልጹ ኣብ ዝሓለፈ ቐዳም ኣብ ክልል ዓፈር ዘጋጠመ ግጭት 30 ተወላዶ ሶማሌ ተቀቲሎም ክብሉ በዓል ስልጣን ክልል ሶማሌ ገሊጾም። በቲ ጎንጺ 16 ተወላዶ ዓፋር ከምዝተቐትሉ ትማሊ ሰበ ስልጣን ዓፋር ምግላጾም ይዝከር። ኣብ ክልል ሶማሌ ኣመሓዳሪ ዞባ ሲቲ ኣቶ ዑመር ዓብዲ ንመሓውራት ዜና ሎሚ ኣብ ዝሃብዎ መግለጺ ኣብ ዝሓለፈ ዓመት ወርሒ ታሕሳስ ተወላዶ ሶማሌ ብብዝሒ ኣብ ዝነብሩለን ሰለስተ ኣብ ክልል ዓፋር ዝርከባ ቀበሌታት መሰል ሕቶ ነበርቲ ብሓይሊ ንምዕፋን ስጉምቲ ምውዳስ ካብ ዝጅመር ንነጀው 270 ተወላዶ ሶማል ተቀቲሎም ካልኦት’ውን ጉድኣት ጉድ ኣት ዝበጽሖም ከምዘለው’ውን ኣፍሊጦም። ምሉእ ትሕዝቶ ኣብዚ ምስማዕ ይክኣል። No media source currently available


ዘተ፡ ኣብ ልዕሊ ደቂ ኣንስትዮን ኣዋልድን ፆታዊ መጥቓዕቲ ስለምንታይ ይውስኽ ኣሎ?(1ይ ክፋል)

ኣብ ልዕሊ ደቂ ኣንስትዮን ኣዋልድን ዝፍፀም ፆታዊ ዓመፅ እናተጋደደ ይኸይድ ብምህላው ዓብዪ መዘራረቢ ዛዕባ ኮይኑ ይርከብ። ኣብ ቀረባ ኣብ ክልል ትግራይ፣ዞባ ሰሜን ምዕራብ ከተማ ዓዲ ዳዕሮ ብሰንኪ ተፈፂሙ ዝተባህለ ፆታዊ ዓመፅ ሰላማዊ ሰልፊ ተኻይዱ ነይሩ። እቲ መጥቓዕቲ ብዝምልከት ብውልቂ ንዝንቀሳቐሳን ነቲ ጉዳይ ብዝምልከት ኣብ ማሕበራዊ ደቂ ኣንስትዮን ንመጥቓዕቲ ደቂ ኣንስትዮ ዝቃወሙን ብዝተፈላለየ ኣገባብ ብፍላይ ድማ ብማሕበራሚ መራኸቢ ኣብ ምንቅስቓስ ይርከባን ይርከቡን። ማሕበር ደቂ ኣንስትዮ ትግራይ እውን እቲ መጥቓዕቲ ኣብ ኣዚዩ ዘሰክፍ ብርኪ ምብፅሑ ብምግላፅ ድምፀን ንዘስምዓ ደቂ ኣንስትዮ ከም ከምዝድግፍ ገሊጹ'ሎ። ብዛዕባ እዚ ኣብ ልዕሊ ደቂ ኣንስትዮን ኣዋልድን ዝፍፀም ፆታዊ ዓመፅ ብዝምልከት ንሓላፊት ርክብ ህዝቢ ማሕበር ደቂ ኣንስትዮ ትግራይ ወ/ሮ ኤልሳ መሓሪ፣ኣብ ሓፈሻዊ ሆስፒታል መቐለ ሓኪምን ኣብ ጉዳይ ደቂ ኣንስትዮ ብውልቃ እትንቀሳቐስ ዶ/ር ሄለን ቴድሮስን ኣብ ጉዳይ ደቂ ኣንስትዮን ማሕበራዊ ፍትሕን ብውልቃ እንትንቀሳቐስ ፅዴና ኣባዲን ኣዘራሪብናየን ኣለና። ኣብዚ ምስማዕ ይክኣል። No media source currently available


ኣብ ኢትዮጵያ ክልል ዓፋር ብዘጋጠመ መጥቓዕቲ 16 ሰባት ሞይቶም

ኣብ ኢትዮጵያ ክልል ዓፋር ከባቢ ኣሳይታ ዱብቲ ቅድሚ ትማሊ ብዝተፈፀመ መጥቓዕቲ ህፃናት ዝርከቡዎም ልዕሊ 16 ሰባት ከምዝተቐትሉን ካልኦት 34 ሰባት ከምዝቖሰሉን ናይቲ ወረዳ ኣመሓዳሪ ገሊፆም።ፍሉይ ሓይሊ ክልል ሶማሊያ ሓዊሱ ናይ ወፃኢ ሃገር መለለዪ መንነትን መኪናን ሒዞም ዝተባህሉ ዕጡቓትነቲ መጥቓዕቲ ከምዝፈፀምዎ ኣማሓዳሪ ወረዳ ኣፋምቦ ገሊፆም። እቲ መጥቓዕቲ ኣብ ከባቢ ኣፋምቦ ገረኒ ፍሉይ ሽሙ ኦብሎ ኣብ ዝተባህለ ቦታ ከምዝተፈፀመ ኣማሓዳሪ ወረዳ ኣፋምቦ ኣቶ ሑሴን ዓሊ ገሊፆም። “ለይቲ ሰዓት 10 ፍሉይ ሓይሊ ሶማሌን ናይ ጂቡቲ ኢሳን ብሓባር ተዋዲዶም ከቢድ ኣፅዋር፣መትረየስ፣ቦምብን ላውንቸርን ብምጥቃም ሓያል መጥቓዕቲ ፈፂሞም። ብዙሓት ህፃናት ፣ኣረጋዊያን፣ብዙሓት ደቂ ኣንስትዮን ተቐቲሎምን ቆሲሎም ኣለው።” በቲ መጥቓዕቲ ዝተጎድኡ 34 ሰባት ናብ ሆስፒታላት ኣሳይታ፣ዱብቲን መቐለን ከምዝተልኣኹ እውን ሓቢሮም። “ዝሞቱ 17 ሰባት እዮም።4 ደቂ ኣንስትዮ፣ሓደ ወዲ ሽዱሽተ ወርሒ ህፃን፣12ን 14ን ዓመት ዝዕድሚኦም ህጻናትን መናእሰይን ዓበይትን ይርከቡዎም።” ብዝሒ ዝሞቱ 21 እዮ ዝብሉ ወገናት እውን ኣለው።ምኽትል ኮሚሽነር ፖሊስ ክልል ዓፋር ኣሕመድ ኡመድ በቲ መጥቓዕቲ 16 ሰባት ምሟቶም ንመራኸቢ ብዙሃን ውሽጢ ሃገር ገሊፆም ኣለው። ንሶም ወሲኾም ነበርቲ ናይቲ ከባቢ ብዝወሰዱዎ ናይ ምክልኻል መጥቓዕቲ ነቲ መጥቓዕቲ ካብ ዝፈፀሙ ንልዕሊ 10 ሰባት ከምዝቐተሉ እውን ተዛሪቦም። “ካብቶም ዝሞቱ ዝተኸደኑዎ ወታሃደራዊ ክዳን ተረኺቡ’ሎ።ክዳንን መለለዩ መንነትን ፍሉይ ሓይሊ ሶማሌ ተረኺቡ’ሎ።ናይ ጅቡቲ ሪፓብሊክ ኣርሚ ዝብል መለለይ መንነት እውን ተረኺቡ’ሎ።እቲ መረዳእታ መረዳእታ ኣሎ ይብሉ።” መጥቓዕቲ ፈፂሞም ክምለሱ ከለው ብዓፋር ዝተታሓዛ መካይን ከምዘለዋን ናይ ሶማሊ ላንድ ታርጋ ዘለዋ መኪና ከምዝተትሓዘትን ካብ መንጎ ዝተቐትሉ ወታሃደራት ጅቡቲ እውን ከምዝርከቡዎምን ብዓይነይ ርእየ ዝበሉ ነባሪ’ውን ምስክርነቶም ሂቦም ኣለው። እቲ ከባቢ ኣብ ዓብይ ስግኣት ከምዝርከብን እውን እዞም ወሃብቲ ርእይቶ ገሊፆም። ንሓላፊ ቤት ፅሕፈት ምኽትል ኤታምጆር ሹም ሰራዊት ኢትዮጵያ ኮሎኔል ተስፋየ ኣያሌው ብምጥቓስ ኣገልግሎት ዜና ኢትዮጵያ ከምዝፀብፀቦ ሰራዊት ጅቡቲ ንዶብ ኢትዮጵያ ብምጥሓስ ኣብ ዓፋር ጉድኣት ኣውሪዱ ዝብል ካብ ሓቂ ዝርሓቐ እዩ ኢሎም። ጅቡቲ ንኢትዮጵያ ናይ ምውራር ድልየት ከምዘይብላን ናይ ክልቲአን ሃገራት ምሕዝነት ሓይሉ ከምዝቕፅል ተዛሪቦም ኣለው። ኣብቲ ከባቢ ብሰንኪ መግሃጫ፣ማይን ካልኦትን ሓሓሊፉ ግጭት ከምዝፍጠር ዝሓበሩ እዞም ወሃቢ ርእይቶ ኣብ ልዕሊ ዜጋታት ዝወረደ ጉድኣት ኣብ ምጽራይ ከምዘሎ’ውን ሓቢሮም። ምሉእ ትሕዝቶ ኣብዚ ምስማዕ ይክኣል። No media source currently available


ኮሚሽን ዕርቅን ሰላምን ክልል ደቡብ ኢትዮጵያ ምስ ምምሕዳር’ቲ ክልል ልዝብ ምክያዶም ገሊጾም

ኮሚሽን ዕርቅን ሰላምን ክልል ደቡብ ኢትዮጵያ ብዛዕባ ዘካይዶ ዘሎ መስርሕ ሰላምን ዕርቂን ብዝምልከት ምስ ምክትል ምምሕዳር’ቲ ክልል ልዝብ ምክያዶም ገሊጾም። እቲ ኮሚሽን ኣብ መንጎ’ቲ ህዝቢ ከይተፈልጠ ዝሰፈነ ሕነ ምፍዳይን ቅርሕንቲን ጽልእን ብመጽናዕትን ባህልን’ቲ ከባቢ መሰረት ዝገበረ መፍትሒ ንምንዳይ ይስራሕ’ሎ ኢሉ’ሎ። አካቢ’ቲ ኮሚሽን ዕርቀ ሰላምን ሊቀ ጳጳስ ካቶሊካዊት ቤተ ክርስትያን ኢትዮጵያ ካርዲናል ብርሃነ ኢየሱስ አባሱራፌል ኣብ መንጎ ህዝብታት ኢትዮጵያ ዝጸንሓ ቂምን ጽልኢን ብናይ ሓቂ ፍትሒ መሰረት ዝገበረ ዕርቂ ክወርድ ይግባእ፡ ኮሚሽኑ ድማ ነዚ ንምትግባር ቅድሚ ሸሞንተ ወርሒ ስራሑ ጀሚሩ ኢሎም። ንሶምእቲ ምስ ምምሕዳር ክልላት ዝካየድ ልዝብ ድማ ናይዚ አካል’ዩ ክብሉ ወሲኾም አረዲ ኦም። ኣመሓዳሪ’ቲ ክልል ኣቶ ርስቱ ይርዳው ብወገኖም ሰላም’ቲ ክልል ምርግጋጽ ብቐዳምነት ዝስራሓሉ ምዃኑን ብምግላጽ ‘ቲ ተጀሚሩ ዘሎ ስራሕ ብቅልጡፍ ክዛዘም ድማ ናይቲ ክልል መንግስቲ እኹል ድጋፍ ከምዝገብር ሓቢሮም። እቲ ኮሚሽን ብተወሳኺ ምስ መራሕቲ ሃይማኖትን ዓበይቲ ዓድን ከምዝተዘራረበ ተፈሊጡ’ሎ።


ኣብ ኢትዮጵያ ኮንታ ወረዳ ብዘጋጠመ ምድርማስ መሬት 23 ሰባት ሞይቶም

ኣብ ኢትዮጵያ ክልል ደቡብ ፍሉይ ወረዳ ኮንታ ብዘጋጠመ ምድርማስ መሬት 23 ሰባት ከምዝሞቱ ኣመሓዳሪ’ቲ ወረዳ ሓቢሮም። ሓላፊ ቤት ጽሕፈት ኮሚኒኬሽን ባህልን ቱሪዝምን’ቲ ክልል ኣቶ ተከለ ተስፉ እቲ ሓደጋ ትማሊ ለይቲ ዘጋጠመ ምዃኑን በቲ ሓደጋ ኸአ ናይ ሓሙሽተ ስድራ አባላት 23 ሰባት ከምዝሞቱን ካብዚኣቶም 13 ደቂ ኣንስቶ ምዃኖም ገሊጾም። ንሶም ወሲኾም እቲ ሓደጋ ምድርማስ መሬት ዘጋጠመ’ቶም ሰባት ደቂሶም ከለው ምዃኑን ዛጊት ናይ 13 ሰባት ሬሳ ተኳዒቱ ከምዝወጸን ዝተረፈ ንምውጻእ ጻዕሪ ይግበር ከምዘሎ ገሊጾም ኣለው።


ርእይቶ ነበርቲ ከተማ መቐለ ኣብ ሽልማት ኖብል ሰላም ቀ/ሚ ኣብይ ኣሕመድ

No media source currently available


ናይ ኣዲስ ኣበባ ቤት ምኽሪ በዓል ሕድሪ ተባሂሉ ዝፅዋዕ ኣካል ድሕሪ ፅባሕ ሰንበት ላማዊ ሰልፊ ምፅውዑ ኣፍሊጡ

ናይ ኣዲስ ኣበባ ቤት ምኽሪ በዓል ሕድሪ ተባሂሉ ዝፅዋዕ ኣካል ድሕሪ ፅባሕ ሰንበት 2 ጥቅምቲ 2012 ዓ.ም ኣብ ኣዲስ ኣበባ ሰላማዊ ሰልፊ ምፅውዑ ሎሚ ዓርቢ ኣብዝሃቦ ጋዜጣዊ መገልፂ ኣፍሊጡ። ናይቲ ቤት ምኽሪ መግለፂ ብዙሕ ዋጋ ዝተኸፍሎ ናይ ዲሞክራስን ፍትሕን ሕቶታት ኣብ ውሽጢ ገዛኢ ፓርትን ካብ ገዛኢ ፓርቲ ወፃኢ ብዘለውን ፅንፈኛታት ምጥላፉ ንምቅዋምን ገዛኢ ፓርቲ ኣካይድኡ ብቕልጡፍ ከሰተኻኽልን ነቲ ሰላማዊ ሰልፊ ምፅውዑ ይሕብር። ብ ኣተሓሳስብኦምን ፖለቲካዊ እምነቶምን ዝተኣስሩ ከምዘለው ብምሕባር እዞም እሱራት እዚኦም ብቕልጡፍ ክፍትሑን ኣብ ልዕሊ ህዝቢ ኣዲስ ኣበባ ፍሉይ ረብሓ ኣለና ዝብሉ ጉጅለታትን ውልቀሰባትን ንምቅዋምን ኩሎም ኢትዮጵያዊያን ማዕረ መሰል ከምዘለዎም ንምትሕስሳብን ካብ ዕላማታት ናይቲ ሰልፊ ገሊኦም ምዃኖም ይሕብር። እቲ ቤት ምኽሪ መግልፂ ይህብ ኣብዘነበረሉ እዋን ካብ ቀፅሪ እቲ ቤት ፅሕፈት ወፅእ ኢሉ ኦሮምኛ ዝዛረቡ መናእሰይ ናይ ተቓውሞ ሰልፊ እናስምዑ ንምርባሽ ፈተነ ክገብሩ ይርኣዩ ከምዝንበሩን ፖሊስ እውን ኣብቲ ከባቢ ተዋፊሩ ከምዝነበረን ተፈሊጡ’ሎ። መራሒ ናይቲ ቤት ምኽሪ ኣቶ እስክንድር ነጋ እቶም ዝቃወሙ ዘለው ሓሳቦም ናይ ምግላፅ መሰል ኣለዎም፣ከምኡ ምግባሮም ቅሬታ የብልናን ብስርዓት ክኸውን ጥራሕ ኢና ንደልዮ ክብል መሊሱ’ሎ።መራኸቢ ብዙሃንን ማሕበራዊ ሚዲያን ግጭት ካብ ዘለዓዕሉ ፀብፃባት ካብ ምሕላፍ ክዕቀቡ ነቲ ሰልፊ ዝፅውዑ ወገናት ምሕፅንታ ኣቕሪቦም ኣለው ።


መግለጺ ቤት ጽሕፈት ቀ/ሚ ኣብይ ኣሕመድ ንሽልማት ሰላም ኖብል 2019

ቀዳማይ ሚንስትር ኣብይ ኣሕመድ ዝተዓወትዎ ሽልማት ሰላም ኖቤል ንህዝቢ ኢትዮጵያ ዝብርከት ናይ ዕድል ሽልማት እዩ ክብል ቤት ፅሕፈቶም ኣፍሊጡ። ኣብ ቤት ፅሕፈት ቀዳማይ ሚንስትር ሓላፊ ፕረስ ኣቶ ንጉሱ ጥላሁን ኣብ ዝሃብዎ መግለፂ እቲ ሽልማት ንዝበለፀ ስራሕ ዘለዓዕል እዩ ኢሎም ኣለው። ምሉእ ትሕዝቶ ኣብዚ ምስማዕ ይክኣል። No media source currently available


መግለጺ ኤምባሲ ኣሜሪካ ኣብ ሽልማት ኖበል ሰላም ቀ/ሚ ኣብይ ኣሕመድ

ኤምባሲ ኣሜሪካ ኣብ ኢትዮጵያ ክቡር ቀ/ሚ ኣብይ ኣሕመድ ሰላምን ዓለምለኸ ምትሕብባር ንምጉንጻፍንዝካየድዎ ጻዕርታትን ምስ ጎረቤት ኤርትራ ዝነበረ ግጭት ንምፍታሕ ዝወሰድዎ ወሳኒ ስጉምታትን መበል 100 ተሸላሚ ኖበል ሰላም ብምዃኖም እንዃዕ ሓጎሰኹም ይብል:ነዚ ዘኹርዕ ፍጻመ ድማ ምስ ኩሎም ኢትዮጵያዊን ኮይና ክንጽንብል ኢና ኢሉ። እዚ ሽልማት ድማ ኣብ መሪሕነት ቀ/ሚ ኣብይ ዘመዝገቡ ምዕባለታት ዘርእይ እዩ ዝበለ መግለጺ ኤምባሲ ኣሜሪካ ኣብ ኢትዮጵያ ብዘይካ'ቲ ምስ ኤርትራ ዝተኻየደ መስርሕ ስላም: ፖለቲካዊ ባይታት ኣብ ምፍጣር: ነጻነት ፕረስኣ ብ ምሕያል: ምፍታሕ እሱራት ፖለቲካ ከምኡ'ውን ቁጠባ ኢትዮጵያ ንምምሕያሽ ዝስርሑ ስርሓት መርኣያ ዝካየዱ ጻዕርታት'ዮም ኢሉ። ኣሜሪካ ድማ መንግስቲን ህዝብን ኢትዮጵያ ዲሞክራሲያዊት ብልጽግቲ ሃገሩ ኣብ ምህናጽ ደገፉ ከምዘበርኽት ንገልጽ።


ዶ/ር ኣብይ ኣሕመድ ተሸላሚ ስልማት ኖቤል ሰላም 2019 ኮይኖም

ቀ/ሚ ኢትዮጵያ ዶ/ር ኣብይ ኣሕመድ ምስ ኤርትራ ሰላም ኣብ ምፍጣር ብዘካየድዎ ጻዕርታት ተሸላሚ ስልማት ኖበል ሰላም 2019 ኮይኖም። ኣደ መንበር ኮሚተ ኖበል ስልማት ሰላም በሪት ሪስ ኣንደርሰን: ቀ/ሚ ኣብይ ነዚ ስልማት ዝበቕዑ ናብ መዝነት ድሕሪ ምምጽኦም ድሕሪ ቁሩብ ኣዋርሕ ነቲ ንነዊሕ ዓመታት ምስ ኤርትራ ዝጸንሓ ግጭት ንምፍታሕ ጻዕርታት ብምክያዶም እዩ ኢለን። ኖርወጃዊ ኮሚተ ኖቤል ሽልማት ሰላም ቀ/ሚ ኣብይ ኣሕመድ ቀዳሞት 100 መዓልታት መዝነቶም "ኣብታ ሃገር ዝነበረ ናይ ህጹጽ እዋን ኣዋጅ ኣብ ምልዓል፥ ብኣሽሓት ዝቑጸሩ ናይ ፖለቲካ እሱራት ኣብ ምፍታሕ: ኣብ መሓውራት ዜና ዝነበረ መመያ ኣብ ምምሕያሽ: ተቓወምቲ ውድባት ናብ ሃገር ክኣትው ኣብ ምፍቓድ፥ ብብልሽውና ዝተኸሱ ሰበ ስልጣን ኣብ ምእላይ: ተሳትፎ ደቂ ኣንስትዮ ኣብ መዝነት ኣብ ምዕዛዝ" ሰሪሖም'ዮም ይብል። እቲ ኮሚተ ኣብ ኢትዮጵያ ንዝጀመረ ዲሞክራሲ ኣብ ምሕያል ብዙሕ ስራሕ ከምዝተርፍ ብምግላጽ ምስ ኤርትራ ዝተጀመረ ሰላም ድማ ኣብ ክልቲኣን ሃገራት ብዙሕ ኣወንታዊ ውጽኢት ከምዝህልዎ ሓቢሩ'ሎ። ሽልማት ኖቤል ሰላም ቀ/ሚ ኣብይ ኣብ ካልኦት ሃገራት ምብራቕን ሰሜን ምብራቕ ኣፍሪቃንንዘካየዶ ናይ ሰላምን ዕርቂን ተሳትፎ'ውን ኣፍልጦ ሂቡ'ሎ። እቲ 900ሽሕ ዶላር ሽልማት ኖቤል ታሕሳስ 10 ኣብ ከተማ ኦስሎ ኖርወይ ክወሃብ'ዩ። ዋና ፀሓፊ ሕቡራት ሃገራት ኣንቶኒዮ ጉተረስ ንናይቲ ኮምቴ ምርጫ ንኢዶምዎ። ንሶም ሎሚ ዓርቢ ኣብዘውፅእዎ መግለፂ “ቅድሚ ሎሚ ካብ ዝነበረ ብዝሓሸ ኣብ መላእ ኣፍሪቃ ናይ ተስፋ ንፋስ ይነፍስ ኣሎ ክብል ፀኒሐ ኣለኹ፤ቀዳማይ ሚንስትር ኣብይ ኣሕመድ ከምዚ ክሓስብ ካብዝገበሩኒ ምኽንያታት ሓደ እዮም’’ኢሎም ። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ቤተ መንግስቲ ኢትዮጵያ ዝተሃነፀ “ፓርክ ሓድነት’’ ተመሪቑ

ኣብ ውሽጢ ዓብዪ ቤተ መንግስቲ ኢትዮጵያ ዝተሃነፀ “ፓርክ ሓድነት’’ መራሕቲ ምብራቕ ኣፍሪቃ ኣብ ዝተረኸብሉ ሎሚ ሓሙስ ተመሪቑ፡ንህዝቢ ክፉት ክኸውን እውን ትፅቢት ይግብር። ካብ ዳግማዊ ሓፀይ ምኒሊክ ክሳብ ቀዳማይ ሚንስትር ኣብይ ኣሕመድ ዘለው መራሕቲ ንልዕሊ 130 ዓመታት ንኢትዮጵያ ዘመሓደርሉ ካብዚ ዓብይ ቤተ መንግስቲ እዩ። ካብ ሓፀይ ምኒሊክ ክሳብ ልጅ እያሱ፣ካብ ቀዳማዊ ሃይለስላሴ ክሳብ መንግስቱ ሃይለማሪያም፣መለስ ዜናዊ፣ ሃይለማሪያም ደሳለኝን ኣብይ ኣሕመድን ማእኸል ፖለቲካ እታ ሃገር እዩ። ኣብ ቤት ፅሕፈት ቀዳማይ ሚንስትር ሓላፊት ክፍሊ ፕሬስ ዓውዲ ናይ ወፃኢ ቋንቋን ዲጂታልን ብለኔ ስዩም ክትቐርቦ ዘይፍቀድን ካብ ርሑቕ ዝፍራሕን ናይዚ ቐፅሪ ኣተሓሕዛ ግን ክንዲ ሽሙ ኣይነበረን ይብላ ። ንሰን ወሲኸን ምዝዛም ህንፀት ፓርክ ሓድነት ናይቲ ቤተ መንግስቲ ክፉት ምዃኑ ሰፊሕ ፖለቲካዊ ትርጉም ኣለዎ ይብላ።። “ኢትዮጵያዊያን ቅድሚ ሎሚ በዚ ክሓልፉ ኣዚዮም ዝፈርሑዎ፣ንህዝቢ ዕፁው ዝነበረ፣እቲ ቦታ መእከቢ ዝኣረጉ ኣቑሑት ዝነበረ፣ዘይስሕብ፣ኣብዚ ዘሎ ብዙሕ ታሪኽና ምልስ ኢልና ዘይንርእየሉ ዝነበረ ምስ ምዃኑ ክኽፈት ከሎ ብዙሕ ትርጉም ኣለዎ።ታሪኽና ክንፈልጥ ዝገብር እዩ።” እቲ ስራሕ ኣብ ውሽጢ ሽዱሽተ ኣዋርሕ ከምዝተዛዘመ እውን ቢልለኔ ስዩም ሓቢረን።ፓርክ ሓድነት ተፈጥሮኣዊ፣ባህላዊ፣ፖለቲካውን ታሪኻውን ክብርታት ዝሓቖፈ እዩ። ኣብ ውሽጢ 130 ዓመታት ሸውዓተ መራሕቲ ዘተኣናገደ ቤተ መንግስቲ ኣብዚ እዋን ዝነበሩ ኣወንታውን ኣሉታውን ታሪኻት እውን ይዝንትው። ናይ ኢትዮጵያ ሓዊሱ መራሕቲ ጎረባብቲ ሃገራት ዝተሳተፍሉ ስነስርዓት ምረቓ ‘ኣስናቀች’ ብዝብል ስም ዝፅዋዕ ናይ ሓፀይ ምንሊክ ናይ ግብሪ ኣዳራሽ እዩ ተኻይዱ። ኣብቲ ስነ ስዓት መራሕቲ ኬንያ፣ኡጋንዳ፣ሶማልን ሱዳንን ካልኦት ኣጋይሽን ተረኺቦም ኔሮም። ፓርክ ሓድነት ካብ ዝቕጽል ሰሙን ንህዝቢ ክፉት ከምዝኸውን ተፈሊጡ’ሎ። ምሉእ ትሕዝቶ ኣብዚ ምስማዕ ይክኣል። No media source currently available


ርእይቶ ኤርትራዊያን ስደተኛታት ኣብ እስራኤል ኣብ መግለጺ ቀ/ሚ ነታንያሁ

ዘ ታይምስ ኦፍ እስራኤል ዝተባህለ ጋዜጣ ኣብ ናይ ጥቅምቲ 2,2019 ሕታሙ ቀ/ሚ እስራኤል ቤንጃሚን ነታንያሁ ኣብታ ሃገር ዝርከቡ ኤርትራዊያን ስደተኛታትን ሓተቲ ዑቕባን ናብ ሃገሮም ኣብ ምምላስ ንምትሕብባር ምስ ቀ/ሚ ኢትዮጵያ ዶ/ር ኣብይ ኣሕመድ ምዝርራቦም ዝገልጽ ጸብጻብ ኣውጺኡ ኔሩ። እቲ ጋዜጣ ኣብቲ ጸብጻብ ቀ/ሚ ነታንያሁ ነዚ ጉዳይ ንሓንቲ አባል ፓርላም ፓርቲ ሉኩድ ክዛረቡ ዘርእይ ቪድዮ’ውን ሓቢሩ ኣውጺኡ’ሎ። No media source currently available  ድምጺ ኣሜሪካ ነዚ ጉዳይ ንምጽራይ ኣብ ዘካየዶ ጻዕርታት ምንጭታት ካብ ቤት ጽሕፈት ቀ/ሚ ኢትዮጵያ ዶ/ር ኣብይ ኣሕመድ ኣብቲ ኣብ ወርሒ መስከረም ዝተኻየደ ርኽብ ክልቲኦም መራሕቲ ኣብ እስራኤል እዚ ጉዳይ ከምዘይተላዕለ ሓቢሮም ኣለው። ነዚ ብዝምልከትን ንኩነታት እቶም ስደተኛታት ኣብ እስራኤልን ንምጽራይ ንዝሓለፈ ኣስታት 8 ዓመታት ኣብ እስራኤል ዝነበረን ኣብ ማእከል ምዕባለ ስደተኛታት ኣፍሪቃ(ARDC) ከም አተሓባባሪ ኾይኑ ዝሰርሕ ዘሎ ተክሊት ተከስተ ኣዘራሪበዮ ኣለኹ።  ብተመሳሳሊ ንዝሓለፈ 9 ዓመታት ኣብ እስራኤል ዝነበረ ኣብዚ ሕጂ እዋን ኣብ ኣሜሪካ ዝርከብ ተክሊት ሚካኤል ብወገኑ ርእይትኡ ሂቡ’ሎ። ብመሰረት ኣብ ዝሓለፈ ዓመት ዝወጸ ጸብጻብ ኣስታት 24,000 ኤርትራዊያን ከሙ’ውን ኣስታት 8.,000 ሱዳናዊያን ስደተኛታትን ሓተቲ ዑቕባን ኣብ እስራኤል ይነብሩ። ምሉእ ትሕዝቶ ኣብዚ ምስማዕ ይክኣል። No media source currently available


ንተጋሩ ናይ ፖለቲካ እሱራት ተባሂሉ ዝተጣየሸ ምንቅስቓስ ንማሕበረሰብ ዓለም ዝቐርብ ፊርማ የተኣኻኽብ ከምዘሎ ኣፍሊጡ

'ዓለምለኸ ምንቅስቓስ ንተጋሩ ናይ ፖለቲካ እሱራት' ተባሂሉ ዝተጣየሸ ምንቅስቓስ ንማሕበረሰብ ዓለም ዝቐርብ ፊርማ የተኣኻኽብ ከምዘሎ ኣፍሊጡ:: እቲ ምንቅስቓስ ልዕሊ 20 ሽሕ ፊርማ ብምትእኽኻብ 'ብምኽንያት ብሄሮም ዝተኣሰሩ ተጋሩ ናይ ፖለቲካ እሱራት" ጉዳዮም ንኮሚሽን ሰብኣዊ መሰል ውድብ ሕቡራት ሃገራት ከምዝቐረብ ተሓቢሩ:: ፌደራል ዓቃቢ ሕጊ ኣብዚ ጉዳይ ተሓቲቱ ኣብ ኢትዮጵያ ብምኽንያት ፖለቲካን ብሄርን ዝተኸሰሰ የለን ክብል መልሲ ሂቡ’ሎ:: ምሉእ ትሕዝቶ ኣብዚ ምስማዕ ይክኣል። No media source currently available


ክልል ትግራይ፡ ህዝቢ ዓዲ ዳዕሮ ድምፅና ይሰማዕ ክብል ሰላማዊ ሰልፊ ኣካይዱ

ኣብ ዞባ ሰሜን ምዕራብ ዋና ከተማ ወረዳ ላዕላይ ኣድያቦ ከተማ ዓዲ ዳዕሮ ክልል ትግራይ ፍትሒ ሲኢና ብምባል ድምጽና ይሰማዕ ዝብሉ ሰላማዊ ሰልፊ ኣካይዶም።ኣብ ገምጋማዊ ፅሬት ዝቀነየ ነባሪ ከተማ ዓዲ ዳዕሮ ቤት ፍርዲ ወረዳ ላዕላይ ኣድያቦ ኣብ ልዕሊ ደቂ ኣንስትዮ መጥቓዕቲ ንዘብፀሐ አባል ፖሊስ ብዋሕሰ ብምልቃቑ ተቃውሞኦም ንምግላፅ ሰላማዊ ሰልፊ ምክያዶም ሓቢሮም ኣለው። ነዚ ጉዳይ ብዝምልከት ንኣተሓባባሪ እቲ ሰልፊ ሌተናል ኮረኔል መኮነን ኣማረን ንምክትል ሓላፊ ርክብ ህዝቢ ወረዳ ላዕላይ ኣድያቦ ኣዘራሪብና ኣለና። ምሉእ ትሕዝቶ ኣብዚ ምስማዕ ይክኣል። No media source currently available


ግብጺ፡ ንዓለምለኸ መንጎኝነት ኣብ ልዝብ ግድብ ህዳሴ ትጽውዕ፡ ኢትዮጵያ ብወገና ንመርገጺ ግብጺ ትነጽግ

ግብፂ ኣብ ጉዳይ ዓብዪ ግድብ ህዳሴ ኢትዮጵያ ብዝምልከት ዝካየድ ዘሎ ሱሉሳዊ ልዝብ ዘድልይ ምዕባለ ብዘይምርካቡ ዓለምለኸ ሸምግልና(መንጎኝነት) ክሕወሶ ፀዊዓ።ኢትዮጵያ ብወገና ግብፂ ዝሓዘቶ መርገፂ ንናይ ኢትዮጵያ ቀይሕ መስመር ዝጥሕስ እዩ ክትብል ነፂጋቶ’ላ። ኣብ ኣብ ማእከል ስትራትጀያዊ መፅናዕቲ ኣፍሪቃ ዳይረክተር ክፍሊ ምርምር ዝኾኑ ጆሴፍ ሲየገል ግብፂ እቲ ልዝብ ፖለቲካዊ መልክዕ ትሕዞ ኣላ ይብሉ። “ግብፂ ነቲ ልዝብ ናብ ፖለቲካዊን ዓለምለኻዊን መድረኽ ከተማዕብሎ ትፍትን ዘላ ትመስል።ኣብቲ ልዝብ ይሳተፋ ዘለዋ ግብፂ፣ሱዳንን ኢትዮጵያን እቲ ግድብ ምምልኡ ክቕፅል ከምዘለዎን ኣብ ቴክኒካዊ ነገራትን ዝምልከት ድማ ንዓመታት ሃናፂ ዝርርብ ከካይዳ ፀኒሐን እየን።... ግብፂ ሎሚ እቲ ጉዳይ ፖለቲካዊ ማእዝን ክሕዝ ትደሊ’ላ።” ኣሜሪካ ኣብ መንጎ ሰለስቲአን ሃገራት ዝቐፀለ ልዝብን ምትሕብባርን ከም እትድግፍ ኣብ ቀረባ ገሊፃ እያ።እቲ ወጥሪ ንምህዳእ ኣሜሪካ ክህልዋ ብዛዕባ ዝኽእል ተራ ዝተሓተቱ ሲየገል ከምዚ ይብሉ። “ኣሜሪካን ካልኦት ዓለምለኸ ተዋሳእትን ናብ ፖለቲካዊ መዳይ ናይዚ ልዝብ ክኣትው የብሎምን።ግብፂ ዓለምለኸ ተዋሳእቲ ናብቲ ልዝብ ብምስሓብ ኣብ ልዕሊ ኢትዮጵያ ፀቕጢ ብምግባር ዝሓሸ ውፅኢት ክትረክብ እያ ትደሊ።ስለዚ ንኣሜሪካ ሓዊሱ ናይ ደገ ተዋሳእቲ ትኹረቶም ኣብቲ ልዝብ ዝካየደሉ ዘሎ ቴክኒካዊ ጉዳያት ክገብሩ ኣለዎም።” ኣብ ፓርላማ ግብፂ ኮሚቴ ጉዳያት ኣፍሪቃ ኣብ ልዕሊ ኢትዮጵያ ዲፕሎማሲያውን ፖለቲካዊን ፀቕጢ ንምሕያል ኩሉ መሳርሒታት ክጥቀም እየ ኢሉ’ሎ።ንናይ ኢትዮጵያ ኣምባሳደር ኣብ ካይሮ ናብ ፓርላማ ብምፅዋዕን ብምንጋርን እቲ ፅቕጢ ከምዝጀምር ተፈሊጡ’ሎ።እዚ ፀቕጢ ናብ ወታሃደራዊ ረፅሚ’ዶ የምርሕ? ንዝብል ሲየገል ከምዚ ክብሉ ይምልሱ። “ሓቒ እዩ።ካብ ግብፂ ቕልጡፍ ምዕባለታትን መደረታትን ንርኢ ኣለና።ብወገን ግብፃዊያን እቲ ናይ ልዝብ ኣካይዳ ንምቕያርን ናይ ምውፃእን ስትራተጂያዊ ምልክታት ተርኢ ኣላ።ወታደራዊ ግጭት ኣይህሉን ኢልካ ምድምዳም ዝክኣል ኣይመስለንን።ግጭት ዝህልው ግን ኣይመስለንን።ፕረዚደንት ኤል-ሲሲ ቅድም ክብል ብወታሃደራዊ ስጉምቲ ዝፍታሕ ኣይኮነን ምባሎም’ውን ይዝከር።” ንሶም ብምውሳኽ ግብፂ ንገለ ኣብ ኢትዮጵያ ዝንቀሳቐሱ ዕጡቓት ሓይልታት ብምሕጋዝ ነታ ሃገር ናይ ዘይምርግጋእ ስራሓት ክትሰርሕ ትኽእል እያ ይብሉ።ኢትዮጵያ ብወገና ሕነ ክትፈድን ካልኦት ፀገማትን ክሰዕብ ዝኽእል እዪ ይብሉ ። እዚ ከምዚ ኢሉ እናሃለወ ግብፂ ኣብ ኣመላልኣ ማይ ዓብይ ግድብ ህዳሴ ኢትዮጵያ ዝሓዘቶ መርገፂ ንናይ ኢትዮጵያ ቀይሕ መስመር ዝጥሕስ እዩ ክብል ሚንስትር ኢንርጂ ኢትዮጵያ ገሊፁ። ቤት ፅሕፈት ኣተሓባባሪ ተሳትፎ ህዝቢ ግድብ ህዳሴ ኣብ ኣዲስ ኣበባ ሎሚ ኣብዘካየዶ ናይ ምኽክር መድረኽ ኣብ ሚንስትሪ መስኖ ማይን ኢነርጅን ኣማኻሪ ጉዳይ ተሳገርቲ ዶብ ፈለጋት ኣቶ ተፈራ በየነ ግብፂ ኣብ ዓመት 40 ቢሊዮን ሜትሪክ ክዩብ ማይ ክስደደላን ግድብ ኣስዋን ካብ ፀፍሒ ባሕሪ ናብ 165 ሜትሮ ክወርድ ከሎ ኢትዮጵያ ማይ ክትሰድድ ኣለዋ ዝብል ከምኡ እውን ኣብቲ ልዝብ ሳልሳይ ወገን ክኣትው ኣለዎ ምባላን ብወገን ኢትዮጵያ ናይ ህልውናንን ልኡላነትን ጉዳይ ብምዃኑ ውዱቕ ኮይኑ’ሎ ኢሎም። ግብፂ ኣብ ካርቱም ኣብ ዝተኻየደ ኣኼባ እውን ዘየረዳድኡ ኣጀንዳታት ብምቕራባ ምርድዳእ ከምዘይተኽኣለ ገሊፆም። ግብፂ ኣብ ኣመላልኣ ማይ ዓብዪግድብ ህዳሴ ኢትዮጵያ ተቕርቦም ዘላ ሓሳባት ምቕባል ማለት ንናይ ሎሚ ወለዶ ጥራሕ ዘይኮነስ ንናይ ኢትዮጵያ ቐፃሊ ወለዶ ዝጎድእ ስለዝኾነ ተቐባልነት የብሉን ኢሎም። ህንፀት ናይቲ ግድብ 68.56 ሚእታዊት ከምዝተዛዘመ ይፈልጥ። ምሉእ ትሕዝቶ ኣብዚ ምስማዕ ይክኣል። No media source currently available


ኣምባ. ኣሜሪካ ኣብ ኢትዮጵያ ኣብ ጉዳይ ሰላም ኢትዮ-ኤርትራ ጠሚቱ ምስ ምሁራት መቐለ ዩኒቨርሲቲ ምዝታዮም ተገሊጹ

ኣምባሳደር ኣሜሪካ ኣብ ኢትዮጵያ ማይክል ራይነር ትማሊ ኣብ ከተማ መቐለ ዑደት ኣካይዶም ነይሮም:: እቶም ኣምባሳደር ኣብ ዩኒቨርሲቲ መቐለ ምስ ምሁራን ኣብ ጉዳይ ሰላም ኢትዮጵያን ኤርትራ ዘተ ኣካይዶም:: ኣብቲ ዘተ ዝተልዓሉ ጉዳያት ኣመልኪቱ ኣብ ዩኒቨርሲቲ መቐለ ዳይሬክተር ዓለምለኽ ጉዳያት ኣይተ ጎይትኦም ተገኝ ንድምጺ ኣሜሪካ ከምዝገለፅዎ 'እቶም ኣምባሳደር "ኣብ ዝሓለፈ ዓመት ኣብ መንጎ ኢትዮጵያን ኤርትራን ዝተጀመረ መስርሕ ሰላም ንምንታይ በቲ ዝድለ መንገዲ ዘይከደ? ተኸፊቶም ዝነበሩ መስመራት ዶብ’ከ ንምንታይ ከምዝተዓጸዉ?" ካብ ምሁራት ሪኢቶ ንምርካብ ሓቲቶም'። ኣብቲ ዘተ ዝተሳተፉ ኣካላት ድማ መብርሂ ሂቦምሉ ክብሉ ተዛሪቦም:: ኣይተ ጎይትኦም ተገኝ 'እቶም ሙሁራት ኣብ መንጎ ክልቲአን ሃገራት ዝተጀመረ ርክብ ኣብ ምትግባር ፀገም ከምዘሎን፣ ኣብ ዶብ ንዝርከብ ህዝቢ ብዘካተተ መንገዲ ስለዘይተኸደ እዩ' ከምዝበሉዎም ገሊጾም:: ንሶም ወሲኾም መንግስቲ ኣሜሪካ ንዩኒቨርስቲ መቐለ ብዛዕባ ይገብሮ ዘሎ ሓገዝ ዘተ ከምዝተገበረ ሓቢሮም:: ኣምባሳደር ራይነር ምስ ምክትል ርእሰ ምምሕዳር ክልል ትግራይ ዶክተር ደብረፅዮን ገብረሚካኤልም ከምዝዘተዩ እውን ተሓቢሩ ኣሎ:: ኣብቲ ዘተ ኣብ ንግድን ወፍሪን ዝፍፀም ምትሕብባርን ኣብ ፖለቲካዊ: ማሕበራዊን ቑጠባዊን መዳያት ዝካየዱ ሓበራዊ ስራሕ ምዝታዮም ተገሊፁ ኣሎ። No media source currently available


‘መንግስቲ ኣብዚ ዓመት ንዝካየድ ምርጫ ድልው’ዩ’ፕረ.ሳህለወርቅ ዘውዴ

ኣብዚ ዓመት ዝካየድ ምርጫ ቅድሚ ሎሚ ንዝተርኣዩ ጉድለታት ዝእርም ክኸውን መንግስቲ ድልው እዩ ክብላ ናይ ኢትዮጵያ ፕረዚደንት ሳህለወርቅ ዘውዴ ኣፍሊጠን። ንሓባራዊ ኣኼባ ቤት ምኽሪ ወከልቲ ህዝብን ቤት ምኽሪ ፌደረሽንን ሎሚ ሶኑይ ኣብ ዘስምዕኦ መደረ ፖለቲካዊ ስርዓት ዴሞክራሲያዊ ንክኸውን ካብ ዝውሰዱ ስጉምትታት ኣብዚ ዓመት ክካየድ ትፅቢት ዝግበረሉ ሃገርለኸ ምርጫ ሓደ እዩ ኢለን። “እነካይዶ ምርጫ ብዝተኸኣለ መጠን ኣብ ሕሉፍ ምርጫታት ንዘጋጠሙ ግድፈታት ብዝእርም መልክዕ ክፍፀም፣ነፃን ዴሞክራሲያዊን ኮይኑ ተኣማኒን ቅቡልን ክኸውን፣ፖለቲካዊ ልሂቃንን ምልኣተ ህዝብን ዝሳተፍሉ ክኸውን ክግበር እዩ።” ነዚ ንምዕዋት ድልውነት መንግስቲ በይኑ እኹል ስለዘይኮነ ቅንዕናን ተሳተፎን ህዝቢ ኢትዮጵያ፣ፖለቲካዊ ውድባት፣መሓውራት ዜናን ናይ ስቪክ ትካላትን ወሳኒ እዩ ኢለን። ፕረዚደንት ሳህለወርቅ ኣብ መደርአን ኣብ ጉዳያት ቁጠባ ብዛዕባ ዝካየድ ለውጢ’ውን ጠቂሰን’የን። ብቀዳማይ ሚንስትር ኣብይ ኣሕመድ ዝተጣየሰን ኣብ ቀረባ ወግዓዊ ዝኾነን ሃገር በቀል ፕሮግራም ቁጠባዊ ምምሕያሽ ዝተባህለ ዓብይ ኮሚቴ ሓደ ምዃኑ ኣብ መደርአን ሓቢረን። ንሰን ወሲኸን ዝተመረፁ ትካላት ልምዓት መንግስቲ ብከፊል ወይ ብምሉእ ናብ ውልቂ ምዝዋር ከምኡ እውን ብሽርክና መንግስትን ውልቀሰባትን ዝስርሑ ፕሮጀክትታት ናይ ምትግባር ስራሕ አሓይሉ ክቅፅል እዩ ኢለን። ፕረ. ሳህለወርቅ ቴሌን ኣብ ትሕቲ ኮርፐረሽን ሽኮር ዝርከቡ ኩባኒያታትን ፕሮጀክትታትን ኣብዚ ሒዝናዮ ዘለና ዓመት ብከፋል ወይም ብምሉእ ናብ ውልቂ ክዛወሩ እዮም ኢለን ። ምሉእ ትሕዝቶ ኣብዚ ምስማዕ ይክኣል። No media source currently available


ኣምባሳዳራት ሽዱሽተ ሃገራት ኣብ ክልል ትግራይ ናይ ስራሕ ምብጻሕ አካይዶም

ኣምባሳደራት 6 ሃገራት ኣብ ኢትዮጵያ ኣብ ክልል ትግራይ ዝርከቡ ስራሓት ልምዓትን ታሪኻዊ መስጊድ ኣልነጃሺ ዑደት አካይዶም። እቶም ኣምባሳደራት ኣብ ኣማራፂ ኢንቨስትመንት ትግራይ ጠሚቱ እውን ምስ ምክትል ርእሰ ምምሕዳር ክልል ትግራይ ዶክተር ደብረፅዮን ገብረሚካኤል ዘተ ኣካይዶም እዮም:: ኣምባሳደራት ሽዱሽተ ሃገራት (ቱርኪ፣ ካዛኪስታን፣ ስሪላንካ፣ ኢንዶኖዢያ፣ ፓኪስታንን ባንግላዲሽን) ኣብ ክልል ትግራይ ዑደት ልምዓት ንምክያድ ዝሓለፈ ዓርቢ ረፋድ ናብ መቐለ ዝኣተዉ ኮይኖም ብላዕለዎት ሓለፍቲ ስራሕ መንግስቲ: መራሕቲ ሃይማኖትን ካልኦት ኣካላትን ኣቀባብላ ተገይርሎም:: እቶም ኣምባሳደራት ኣብ ፓርክ ኢንዳስትሪ መቐለ: ትካላት ትእምት: ብናይ ወፃኢ ሃገራት ኢንቨስተራት ኣብ ዝተሃነፃ ዓበይቲ ፋብሪካታትን ብተወሳኺ ድማ ኣብ ታሪኻዊ መስጊድ ነጋሽ ዑደት ገይሮም እዮም:: እቶም ኣምባሳደራት ምስ ምክትል ርእሰ ምምሕዳር ክልል ትግራይ ዶክተር ደብረጽዮን ገብረሚካኤል እውን ዘተ ኣካይዶም እዮም። ኣምባሳደር ባንግላድሽ ኣብ ኢትዮጵያ ኣምባሳደር ሙኒር ብዘካየድዎ ዑደት ከምዝተሓጎሱ ብምግላፅ ክልል ትግራይ ወናኒት ብዙሓት ናይ ተፈጥሮ ሃብቲ ምኳና ከምዝተረድኡ ድማ ሓቢሮም:: "ኣብዚ ዓብዪ ዓቕሚ ኣሎ: ሰፊሕ ዕድል’ውን ኣሎ:: ብዓቕሚ መሪሕነት ድማ ሰላምን ምርግጋእን እውን ኣብዚ ኣሎ:: መላእ ኢትዮጵያ ይኹን ክልል ትግራይ ከምትምዕብሉን ትልወጡን ድማ ይኣምን:: ኣብ ጉዕዞ ዕብየትኩም ድማ ካባና ትፅቢት ዝግበር ኩሉ ክንፍፅም ኢና::" ኣምባሳደር ኣል ቡስራ ባስኑርን ብወገኖም ሓሙሽተ ናይ ሃገሮም ኩባንያታት ኣብ ኢትዮጵያ ከምዝተዋፈሩ ገሊፆም ብቐፃሊ ድማ ሰብሃብቲ ሃገሮም ናብ ሰሜናዊ ክፋል ኢትዮጵያ ብፍላይ ኣብ ክልል ትግራይ ሃብቶም ንከውፍሩ ክሰርሕ እየ ኢሎም:: ምክትል ርእሰ ምምሕዳር ዶክተር ደብረፅዮን ብወገኖም ክልል ትግራይ ካብ መካ ቐፂሉ ብኣመንቲ እስልምና ዓብዪ ቦታ ዝወሃቦ ታሪኻዊን ጥንታውን መስጊድ ነጋሽ ሓዊሱ ንመስሕብ ቱሪዝም ዝኾኑ ዓብዪቲ ቦታታት ዘለዋ እያ ኢሎም:: ዝተፈላለዩ ዘደንቑ ጥንታውያን ኣብያተ ክርስትያን፣ እውን ዘለዋ ክልል እያ ኢሎም:: እቶም ሽዱሽተ ኣምባሳደራት ኣብ ክልል ትግራይ ዘሎ ምቹእ ኩነታት ንሰብሃፍቲ ዓዶም ከላልዩ ዝሓተትዎም ዶክተር ደብረፅዮን ድልየትና ሓቢርና ምዕባይ እዩ ኢሎም:: ኣብቲ መድረኽ ኣብ ክልል ትግራይ ብዛዕባ ዘሎ ኣማራፂ ኢንቨስትመንት ቀሪብሎም እዩ:: ክልል ትግራይ ንወደብ ቀረባ ምዃና ንኢንቨስትመንት ተመራፂት ከምዝገብራንመዓድናት ወርቂ ሳፋየር ሓዊሱ ኣብቲ ክልል ብዙሓት መዓድናት ከምዘለዉ ተገሊፁ እዩ:: ምሉእ ትሕዝቶ ኣብዚ ምስማዕ ይክኣል። No media source currently available


ፖሊስ አዲስ አበባ ዘዳለዎ ሓድሽ ዩኒፎርም ነቲ ዝነበረ ዝትክእ ከምዘይኾነ ተገሊጹ

ፖሊስ ከተማ አዲስ አበባ ብሓድሽ መልክዕ ዝተዳለወ ተወሳኺ ዩኒፎርም ኣብ ስራሕ ኣውዒሉ’ሎ: እንተኾነ ግን ነቲ ስሩዕ ዩኒፎርም ዝትክእ ከምዘይኾነ ፖሊስ እታ ከተማ ኣፍሊጡ። እቲ ሓድሽ ወታሃደራዊ መልክዕ ዘለዎ ዩኒፎርም ካብ ዓቕሚ ስሩዕ ፖሊስ ንላዕሊ ዝኾኑ ናይ ጸጥታ ጉዳያት ቀልጢፎም ንዝበጽሑ ሓደሽቲ ዝሰልጠኑ አባላት ዝተዳለወ ምዃኑ ሓላፊ ህዝባዊ ርክብ ኮሚሽን ፖሊስ አዲስ አበባ ኮማንደር ፋሲካ ፈንታ ኣፍሊጦም ኣለው። ምሉእ ትሕዝቶ ኣብዚ ምስማዕ ይክኣል።  No media source currently available


ኣብ ትግራይ ሓዱሽ ተቃዋሚ ፖለቲካዊ ውድብ ተመስሪቱ

እዚ ኣብ ቀረባ ግዜ ዝተመስረተ ውድብ ዓሲምባ ዲሞክራስያዊ ፓርቲ ( ዓዴፓ) ይብሃል። እዚ ሓዱሽ ውድብ ብሄራዊ ምርጫ ቦርድ ዝሓቶ ናይ መጀመርያ መመዘኒ ኣማሊኡ ተመዝጊቡ ኣብ ፖለቲካዊ ምንቅስቃስ ከም ዝርከብ ኣተሓባበሪ ዓዴፓ ኣይተ ዶሪ ኣስገዶም ገሊጾም።  ምሉእ ትሕዝቶ ኣብዚ ምስማዕ ይክኣል። No media source currently available


ሓለዋ ባሕሪ ሊብያ ኣስታት 30 ስደተኛታት ካብ ማእከላይ ባሕሪ ምምላሱ ሓቢሩ። ወሃቢ ቃል ሓለዋ ባሕሪ ሊብያ ኣዩብ ጋሲም ብሶሉስ ኣብ ዝዘርግሕዎ መግለጺ 31 ስደተኛታት ጽዒና ማእከላይ ባሕሪ ብምቁራጽ ኣውሮጳ ንምብጻሕ ትጉዓዝ ዝነበረት ጀልባ ኣብ ከባቢ ገማግም ባሕሪ ከተማ ሳባርታ ከምተታሕዘት ሓቢሮም። ንሶም ብተወሳኺ እቶም ስደተኛታት ናብ መዳጎኒ ማእከል ኮምስ ከምተወስዱ ገሊጾም ኣለው። ወሃቢ ቃል ሓለዋ ባሕሪ ሊብያ ኣዩብ ጋዚም 15 ቱኒዝያዊያን ዘይሕጋዊያን ኣስገርቲ ሰባት’ውን ኣብ ትሕቲ ቀይዲ ምእታዎም ሓቢሮም ኣለው። ሰበ ስልጣን ቱኒዝያ ግን ብዛዕባ’ዚ መልሲ ኣይሃቡን።


ኣብ ከተማ ጎንደርን ከባቢኣን ተፈጢሩ ዝነበረ ውጥረት ናብ ንቡር ምምላሱ ኮሚሽነር ፖሊስ’ቲ ክልል ኣፍሊጦም

ኣብ ዝሓለፈ መዓልታት ኣብ ከተማ ጎንደርን ከባቢኣን ተፈጢሩ ዝነበረ ምዝራግ ጸጥታ ናብ ንቡር ተመሊሱ ክብል ኮሚሽነር ፖሊስ’ቲ ክልልን ገለ መሰካኽርን ንድምጺ ኣሜሪካ ገሊጾም።ድሕሪ’ቲ ጎንጺ ኢድ ህውሓት ኣለዎ ክብሉ’ውን እቶም ፖሊስ ኮሚሽነር ገሊጾም። እዚ ከምዚ ኢሉ ከሎ ኤምባሲ ኣሜሪካ ኣብ ኢትዮጵያ ዜጋታቱ ንግዚኡ ናብቲ ከባቢ ከይኸዱ ኣዘኻኺሩ’ሎ። ኮሚሽነር ፖሊስ ክልል ኣምሓራ እቲ ኣብ ጎንደርን ከባቢኣን ዘጋጠመ ጎንጺን ህውከትን ምስቲ ናይ ወረዳ ጭልጋ ዝተሓሓዝ’ዩ ድሕሪ ምባል መበገሲ ክልቲኡ ግጭታት ተመሳሳሊ’ዩ ኢሎም። ምሉእ ትሕዝቶ ኣብዚ ምስማዕ ይክኣል። No media source currently available


ግብረ መልሲ አባል ፈጻሚ ስራሕ ህውሓት ንኮሚሽነር ፖሊስ ክልል ኣምሓራ

ኣብ ክልል ኣምሓራ ንገለ ኣባላት ማሕበረሰብ ቅማንት ወታሃደራዊ ስልጠና ብምሃብ ህወሓት ነቲ ከባቢ ይርብሾ ኣሎ ብምባል ኣብዚ ሰሙን ንድምጺ ኣሜሪካ ዝተዛረቡ ኮምሽነር ፖሊስ እቲ ክልል ኣበረ ኣዳሙ ጠሚቱ ሎሚ ረቡዕ ምላሽ ዝሃቡ ኣባል ፈፃሚ ስራሕ ህወሓት ኣይተ ጌታቸው ረዳ ውድቦም ከምኡ ዓይነት ስራሕ ከምዘይፈፀመ እቶም ፖሊስ ኮምሽነር ሓዊሱ ኩሉ ይፈልጥ እዩ ኢሎም:: ኣመራርሓ ፀጥታ ክልል ኣምሓራ ኣብ ልዕሊ ሰላማውያን ህፃናትን ደቂ ኣንስትዮን መጥቃዕቲ ንምብፃሕ ኣብ ዝገብርዎ ምንቅስቓስ ካብ ተጠቃዕቲ ወገን ግብረ መልሲ እንትወሃቦም ኩሉ ግዜ ዝዛረብዎ እዩ ብምባል ድማ ተዛሪቦም:: ንሶም ብተወሳኺ ሕጋዊ ሕቶ ህዝቢ ቅማንት ድማ ንድግፎ ኢና ኢሎም:: ምሉእ ትሕዝቶ ኣብዚ ምስማዕ ይክኣል። No media source currently available


ካብ ቤት ጽሕፈት ዲሞክራሲ፣ሰብኣዊ መሰላትን ዕዮን ዓለምለኸ ሃይማኖታዊ ነፃነትንዝተላእኸ ጉጅለ ልኡኽ ኣብ ኤርትራ ዑደት አካይዱ

ካብ ቤት ጽሕፈት ዴሞክራሲ፣ሰብኣዊ መሰላትን ዕዮን ዓለምለኸ ሃይማኖታዊ ነፃነትን ዝተላእኸ ጉጅለ ልኡኽ ኣብ ዝሓለፈ ሰሙን ኣብ ኤርትራ ዑደት ከምዝፈፀመ ኣብ ኤርትራ ኤምባሲ ኣሜሪካ ኣፍሊጡ።እቲ ልኡኽ ምስ መንግስቲ ኤርትራ፣ማሕበረሰብ ዲፕሎማሲን ምስ ተወከልቲ ዝተፈላለዩ ሃይማኖታት ኤርትራን ንምርኻብ ናብ ኤርትራ ምጉዓዞም እቲ ሓበሬታ ይገልፅ። እቲ ጉጅለ ንስነስርዓት ኣከባብራ በዓል መስቀል ከምዝተዓዘበ እቲ ሓበሬታ ይገልፅ።ካብ 26 ክሳብ 28 መስከረም ኣብ ዝተኻየደ ዑደት እቲ ልኡኽ ምስ መን ከምዝተዘራረበን ኣብ ምንታይ ጉዳያት ከምዝዘተየን ግን ዝተዋህበ ሓበሬታ የለን። ብኻልእ ዜና ናይ ሕቡራት ሃገራት ተሓጋጋዚት ዋና ፀሓፊ ንጉዳያት ሰብኣዊ ጉዳያት አርሴላ ሙለር ናይ ክልተ መዓልታት ዑደት ብቕድሚ ትማሊ ሶኑይ ናብ ኤርትራ ምክያደን ተፈሊጡ። ንሰን ምስ ሚንስትራት ጥዕና፣ሕርሻ፣ሃገራዊ ልምዓት፣ሓበሬታ፣ሚንስትር ዕዮን ማሕበራዊ ጉዳያትን ከምኡ እውን ምስ ፕረዚደንትት ሃገራዊ ማሕበር ደቂ ኣንስትዮ ኤርትራ ተኸታታሊ ዘተ ከምዘካየዳ ኣብ መንግስታዊ መርበብ ሓበሬታ ሻባይት ዝወፀ ዜና ሓቢሩ።


ምድንጓይ ህንጸት ናይ ህዳሴ ግድብ ኢትዮጵያ ብሰንኪ ሜተክ’ዩ ክብሉ ሰበ ስልጣን’ቲ ግድብ ሓቢሮም

ህንጸት’ቲ 4 ቢልዮን ዶላር ወጻኢ ዝተገብረሉ ናይ ህዳሴ ግድብ ኢትዮጵያ ብሓሙሽተ ዓመት ዝተዳናጎየ ነቲ ሕማቕ ስራሕ ኣብ ምትዕርራይን ንምትካእን’ዩ ክብሉ ሓደ ካብ ኣብቲ ፕሮጀክት ዝሰርሑ ዘለው ሰበ ስልጣን ንኣገልግሎት ዜና ሮይተርስ ሓቢሩ። ኣብ ኣፍሪቃ ዝዓበየ መመንጨዊ ጸዓት ኽከውን ተስፋ ዝተገብረሉ ፕሮጀክት ኣብ 2011 ካብ ዝጅመር ኣትሒዙ ዝተፈላለዩ ዕንቅፋታት ይገጥሞ ኣሎ። ግብጺ ህንጸት’ቲ ግድብ ንህላወ ምንጪ ጽሩይ ዝስተ ማይ ዝኾነ ፈለግ ኒል ዝጸልው’ዩ ክትብል ከላ ንህንጸt’ቲ ግድብ ሓላፍነት ዘዋህቦ ትካል ሜቴክ ድማ ብሰንኪ ብልሽውና ካብ ዝሓለፈ ወርሒ ነሓሰ ጀሚሩ ካብቲ ፕሮጀክት ምውጽኡ ተገሊጹ’ሎ። ምክትል ሓላፊ’ቲ ፕሮጀክት ኣቶ በላቸው ካሳ ኣብዚ ሕጂ እዋን መሃንዲሳት ነቲ ብሜቴክ ዝተሰርሐ ገለ ስርሓት ኣብ ምትዕርራይን ምትካእን ከምዝርከቡ ሓቢሮም ኣለው። No media source currently available  ኣብዚ ሕጂ እዋን ብኢጣልያ፡ፈረንሳ፡ቻይና ዝውነና ናይ ህንጻ ትካላት ኣብዚ ስራሕ ተዋፊረን ከምዘለው’ውን ተፈሊጡ’ሎ። ብመሰረት ፈላማይ ውጥን ህንጸት እቲ ግድብ ቅድሚ ሓደ ዓመት ንምዝዛም’ዩ ኔሩ።


ኣብ መንጎ ዕጡቓት ሓይልታትን ፍሉይ ሓይሊ ክልል ኣምሓራ ብዝተፈጥረ ጎንጺ ህይወት ሰብ ምጥፍኡን ንብረት ምዕናውን ተገሊጹ

ኣብ ክልል ኣምሓራ ማእከላዊ ጎንደር ወረዳ ጭልጋ ብፍላይ ድማ ማሕበረሰብ ቅማንት ኣብ ዝነብርሉ ከባቢ ኣብ መንጎ ዕጡቓት ሓይልታትን ፍሉይ ሓይሊ’ቲ ክልል ብዝተፈጥረ ጎንጺ ህይወት ሰብ ምጥፍኡን ንብረት ምዕናውን ተገሊጹ። ስልጠና ዝወሰደ ብፍሉይ ኩነታት ተወዲቡ ዝንቀሳቀስ ዘሎ ጉጅለ ነቲ ማሕበረሰብ ይህውጽ ኣሎ ክብሉ ኮሚሽነር ኮሚሽን ፖሊስ ክልል ኣምሓራ አበረ አዳሙ ንድምጺ ኣሜሪካ ገሊጾም። ፖሊስን ሓይልታት ምክልካልን ነቲ ኩነታት ንምፍታሕ ይፍትን ኣሎ ኢሎም። ምሉእ ትሕዝቶ ኣብዚ ምስማዕ ይክኣል። No media source currently available


ቃለ መጠይቕ ምስ ፕረ.ኢትዮጵያ ሳህለወርቅ ዘውዴ

ኣብ ዝሓለፈ ሰሙን ኣብ ኒው ዮርክ ኣብ ዝተኻየደ መበል 74 ሓፈሻዊ ጉባኤ ሕቡራት ሃገራት ናይ ኢትዮጵያ ፕረዚደንት ሳህለወርቅ ዘውዴ መደረ ኣስሚዐን ኔረን። ኣብ ታሪኽ ኢትዮጵያ ፈላመይቲ ጓል ኣንስተይቲ ፕረዚደንት ዝኾና ሳህለወርቅ ዘውዴ ብዛዕባ ኣተዓባብይአን፣ትምህርቲ፣ናይ ስራሕ ተመኩሩአንን ኣብ ዙሪያ ጭብጢ ዘስምዕኦ መደረን ምስ ድምጺ ኣሜሪካ ቃለ መጠይቕ አካይደን። ኣርባዕተ ደቂ ኣንስትዮ ጥራሕ ካብ ዘፍረዮ ስድራ ከምዝተወልዳ ዝገለፃ ፕረዚደንት ሳህለወርቅ ወለደን ብፍላይ ድማ ወላዲ ኣቡአን ኣብ ብቕዓት ደቂ ኣንስትዮ ዝኣምኑ ምንባሮም ይገልፃ። “ብፍላይ ወላዲ ኣቦና ኣብ ብቕዓት ደቂ ኣንስትዮ ዝለዓለ እምነት ነይሩዎ።ዋላ ሓደ ነገር ኣይሕርብተክንን፣ኩሉ ነገር ክትሰርሓ ትኽእላ ኢኺን እናበለናየ እየ ዓብየ።ክሳብ ሎሚ ኣብ እዝነይ ዝሰምዖ እዚ እዩ።ሓደ ፈተና ከጋጥመኒ ከሎ እንታይ ክገብር ከምዘለኒ ተማሂረ እየ ዓብየ።ኣምላኽ ይመስገን ንዘጋጥመኒ ፀገም ድማ ይዋፅኦ እየ።” ኣብ ፈረንሳ ቋንቋ ፈረንሳ ተማሂረን እየን ዓብየን።ትምህርተን ወዲአን ናብ ሃገረን ምስተመልሳ ኣብ ሚንስትሪ ትምህርቲ ብሕታዊት ሓላፊት ናይ ሓደ ክፍሊ ኮይነን ከምዘገልገላ ይገልፃ። ኣብ ሚንስትሪ ጉዳያት ወፃኢ ኢትዮጵያ ኣብ ዝሰርሓሉ እዋን ን20 ዓመታት ቋንቋ ፈረንሳ ኣብ ዝዛረባ ሃገራት ኣፍሪቃ ከምኡ እውን ኣብ ሕብረት ኣፍሪቃ ብኣምባሳዳርነት ኣገልጊለን። ኣብ ሕቡራት ሃገራት ሓጋዚትን ፍልይቲ ልእኽቲን ዋና ፀሓፊ ሕቡራት ሃገራት ብምዃን እውን ኣገልጊለን እየን። ብመሰረት ሕገ መንግስቲ ኢትዮጵያ ሰራዊትን ፀጋታትን ናይ ምንቅስቓስ ስልጣን ዘለዎ ቀዳማይ ሚንስትር ባህሪ ውልቀ መላኽነት እንተድኣ ኣርእዩን ዘይግብኡ ተግባራት እንተፈፂሙን ደው ናይ ምባል ድፍረት ክህልወን እንተኾይኑ ዝተሓተታ ፕረዚደንት ሳህለወርቅ ከምዚ ዝበለ ነገር ክፍጠር እዩ ዝብል እምነት የብለይን እንተተፈጢሩ ድማ ምስኮነ ክንዘራርበሉ ኢለን።እቲ ቀንዲ ነገር ግን ናይ ስልጣን ደረጃ እናልዐልካ ኣነ ብላዕሊ ካልእ ብታሕቲ ዝበል ዘይኮነ ካልእ እዩ ኢለን። “ሎሚ ኢትዮጵያ ትሓቶ ዘላ ኣዚዩ ብዙሕ ስራሕ ክስራሕ፤ናይቲ ህዝቢ ሕቶ ምምላእ እዩ።ናይ ግዝኣት ክርክር ክመፅእ ኣለዎ ኢለ ኣይኣምንን።ኣነ ብወገነይ ኣብዚ ፀዋታ እዚ ክኣትው ኣይደልን እየ።” ፕረዚደንት ሳህለወርቅ ዘውዴ ኣብ ናይ ሕቡራት ሃገራት መደርአን ትኹረት ካብዝገበራሉ ሓደ ዓብይ ጉዳይ ፀጥታን ድሕነትን ኢትዮጵያ ዝምልከት እዩ።ቅድሚ ክልተ ሰለስተ ዓመታት ኣብ ኢትዮጵያ ዝነበረ ኩነታት ንህልውና እታ ሃገር ዝፈታተን ዘተሓሳስብ ሽግር ምንባሩ ብምዝኽኻር ካብኡ ግን ብዙሕ ርሕቐት ተጓዒዝና ኢና፤ኣንፃራዊ ሰላም እውን እናረኸብና ኢና መፂእና ኢለን። “ኣነ ብምኽንያት ስርሐይ ንብዙሓት ሃገራት ርእየ እየ፣ንብዙሓት ሃገራት ኣፍሪቃ ርእየ።ካልኦት ሃገራት ክንዲ ናይ ኢትዮጵያ ፀገማትን ፈተናታትን ዝፅዋራ ኣይመስለንን።ኢትዮጵያ ግን ብታሪኻ እውን ኣመስኪራ እያ።” ሰላም ንልዝብ ክቐርብ የብሉን ዝበላ ፕረዚደንት ሳህለወርቅ ህዝቢ ኢትዮጵያ ፈታዊ ሰላም እንተኾነ እውን ግዳይ ስእነት ሰላም ድማ ኮይኑ እዩ ኢለን።ነባሪ ሰላም ክረጋገፅ ዝኽእል ድልየት ህዝቢ ክረጋገፅ ከሎ እዩ ኢለን። “ክነግረካ !! ኣነ ኣብ ስርሐይ ዝርኣኹዎ ብዙሕ ግዜ ብዘረባ፣ቃል ብምእታው ብዙሕ ይበሃል።እቲ ፀገም ግን ናይ ኢትዮጵያ ጥራሕ ኣይኮነን ኣብታ ኣህጉር እውን ዘሎ እዩ።ናብ ባይታ ክትወርድ ከለኻ ኢኻ እቲ ትኽእክለኛ ነገር ትርእዮ።” ንሰን ቀጺለን ካብዚ ዝሓለፈ ግን እቲ ዘረባ ፖለቲካዊ ኮይኑ እዩ ክተርፍ ኢለን። “ኣነ ዝምነዮ ንዝኾነ ይኹን ዜጋ፣ኩላትና ክንሓልፎ ዘይብልና ቀይሕ መስመር ክነስምር ኣለና።ህይወት ፍኑው ኣይኮነትን፤ብሕጊ ይድረት እዩ።ናይ ሃገረይ ሰላም ኣብ ሓደጋ ዘውድቕ መስመር ክሓልፍ የብለይን ዝብል መርገጺ ክንኽተል ኣለና።” ፕረዚደንት ሳህለወርቅ ወሲኸን መንግስቲ ብሕጊ ዝተወሃቦ ሓላፍነት ክዋፃእ ኣለዎ እውን ኢለን። ፕረዚደንት ሳህለወርቅ ኣብ መደርአን ዘልዐልኦ ካልእ ጉዳይ መንግስቲ ኢትዮጵያ ንደቂ ኣንስትዮ ዝሃቦ ትኹረት እዩ።ናይ ባዕለን ከምኣብነት ኣልዒለን ብዛዕባ ዝተዛረባሉ ጉዳይ ደቂ ኣንስትዮ ቅድሚ ሎሚ ዝነበሩ መንግስታት እውን ይዛረብሉ ነይሮም እዮም ዝብል ተሓቲተን ክምልሳ ከለዋ ከምዚ ኢለን። “ብዙሕ ይንገር ነይሩ ምባል ሓደ ነገር እዩ፤ኣብ ግብሪ ምውዓል ድማ ካልእ እዩ።ኣብ ሕሉፍ መንግስታትን ኣብዚ ናይ ሎሚ መንግስትን ሪኢናዮ ኢና።ኣብ ካብነ ሓንቲ ጓል ኣንስተይቲ ንምልከት ኮፍ ዝበለትሉ ግዜ ነይሩ እዩ።እዚ መንግስቲ እዚ ግን ኣዚዩ ዓብዩ ስጉምቲ እዩ ወሲዱ።ነዚ ክንኣምን ኣለና።ፍርቂ ካብነ ደቂ ኣንስትዮ እየን።” እዚ ማለት ግን ኣብ መወዳእታ ምዕራፍ ናይቲ ፀዋታ ተበፂሑ ማለት ኣይኮነን፣ደቂ ኣንስትዮ ማዕረ ደቂ ተባዕቲዮ እናተወዳደራ ክዓብያ ዝኽእላሉ ኩነታት ክዳለው ኣለዎ ኢለን።ንሰን ርእሰ ብሄር ክኾና ዝተኸፈተ ማዕጾ ክቕፅል እንተዘይገይረን ተመሊሱ ክዕፀው እዩ፤ተኸፊቱ ክቕፅል ምስ ደቂ ተባዕቲዮ ተሓባቢርና ክንሰርሕ ኣለና ኢለን። ኣብ መደርአን ብዛዕባ ምትሕብባር ናይቲ ዞባ ዘልዓላሉ መንፈስ መሰረት ገይሩ ሃገረን ኣብ ወጥሪ እናሃለወት ብዛዕባ ካልኦት ሃገራት ምልዓለን ብዝምልከት ንዝቐረበለን ሕቶ እቲ ከባቢ ብሓባር እንተሰሪሑ ንኹሉ ዝተርፍ እዩ ንምባል እዩ ኢለን። “ክብሎ ዝደለኹ ንሕና ምስ ኤርትራ ርክብና ክነመሓይሽ፣ንሱዳን እውን ክንዓርቕ ከለና እቲ ዞባ ናይ ሰላምን ናይ ምትሕብባርን ዞባ ክኸውን እዩ ንምባል እዩ።ከምኡ እተዘይጌርና ነዊሕ ክንጉዓዝ ኣይንኽእልን።” ብዛዕባ ግብፂ ንምሕላፍ ዝደለይኦ መልእኽቲ እውን ቴክኒካል ልዝብ ይካየድ ስለዘሎ እቲ ልዝብ ክቕፅል ንሓግዝ፣ንዝተጀመረ ልዝብ ዕንቅፋት ክንፈጥር የብልናን ዝብል እዩ ክብላ ናይ ኢትዮጵያ ፕረዚደንት ሳህለወርቅ ዘውዴ ኣረዲኣን። ምሉእ ትሕዝቶ ኣብዚ ምስማዕ ይክኣል። No media source currently available


መበል 7ይ ዓመት ምምስራት ጉጅለ ባህሊ ትግራይ ተኸቢሩ

ጉጅለ ባህሊ ትግራይ 32 መናእሰይ ሒዛ ኣብ መወዳእታ 2004 ዓ/ም ተጣይሻ። ዛጊት 7 ዓመት ኣቁፂራ ኣላ። ኣብ ዝተፈላለያ መድረካት ዝተፈላለዩ ባህላዊ መሳርሒ ሙዚቃ ትሓንጊጣ፡ባህላዊ ኣልባሳት ለቢሳ፣ እትርአ ጉጅለ ባህሊ እያ።ኩሎም መድረካት ባህላዊ ትሕዝቶ ተላቢሶም ደሚቆም ክሓልፉ ትገበር።  ገብረማርያም መብራህቱ ማዕተበይ መስራትን ኣቦ መንበርን’ቲ ጉጅለ ባህሊ እዩ። ምሉእ ትሕዝቶ ኣብዚ ምስማዕ ይክኣል። No media source currently available


መደረ ሚ.ጉዳያት ወጻኢ ኤርትራ ንመበል 74 ዋዕላ ሕቡራት ሃገራት

ኣብ ኒው ዮርክ ኣብ ዝካየድ ዘሎ መበል 74 ሓፈሻዊ ዋዕላ ሕቡራት ሃገራት ሎሚ መደረ ዘስምዑ ሚንስትር ጉዳያት ወፃኢ ኤርትራ ኣቶ ዑስማን ሳልሕ ቀርኒ ኣፍሪቃ ቅድሚ ሎሚ ካብ ዝነበሮ ኩነታት ኣብ ዝሓሸ ኣወንታዊ ኩነታት ይርከብ፤ሃገሮም እውን ፀገማት ሰጊራ ውፅኢት ልምዓት ኣምፂኣ’ላ ኢሎም።   ሚንስትር ጉዳያት ወጻኢ ኤርትራ ኣቶ ዑስማን ሳልሕ ንመበል 74 ሓፈሻዊ ዋዕላ ሕቡራት ሃገራት ኣብ ዘስምዕዎ መደረ ዝሓጸረ ምንባሩ ኣብቲ ቦታ ዝተረኽበ ወኪል ድምጺ ኣሜሪካ ገሊጹ’ሎ። ሚንስትር ጉዳያት ወጻኢ ኤርትራ ዑስማን ሳልሕ ዓለም’ውን እንተኾነ ኣብ መስቀለኛ መንገዲ’ያ ትርከብ ኢሎም። ሚዛን ሓይሊ እናተቀያየረ ምምጽኡ ዓቐበት እናሓየለን ናይ ምብዳህ ስምዒታት’ውን ይብርትዕ ከምዘሎ ዘርእይ’ዩ ኢሎም። ምሉእ ትሕዝቶ ኣብዚ ምስማዕ ይክኣል። No media source currently available


ኤርትራ:ሃይማኖታዊ በዓላት ኣብ መስሕብ ቱሪዝም ኣገዳስነት ከምዘለዎ ተገሊጹ

ቀዳም 28 መስከረም ኣብ ኣስመራ ሜዳ ባሕቲ መስከረም ዝተኸብረ በዓል መስቀል ምስ ዓለማዊ መዓልቲ ቱሪዝምን ተደሪቡ ብምኽባሩ ኪኖቲ ምልላይ ባህላውን ሃይማኖታውን ትውፊት ኣብ መስሕብ ቱሪዝም ዓቢ ተራ ከምዘለዎ ድምጺ ኣሜሪካ ዘዘራረቦም መንእሰያት ተዛሪቦም። ምሉእ ትሕዝቶ ኣብዚ ምስማዕ ይክኣል። No media source currently available


ሓጋዚ ኮሚሽነር ኮሚሽን ፖሊስ ክልል ኣምሓራ ኣብ ትሕቲ ቀይዲ ኣትዮም

ኣብ ኮሚሽን ፖሊስ ክልል ኣምሓራ ሓላፊ ክፍሊ ልምዓት ኢንፎርመሽንን ሚዲያን ኮሚሽነር ሰይድ ኣሕመድ ኣብ ትሕቲ ቁፅፅር ምውዓሎም ተፈሊጡ። ብዛዕባ እዚ ዝተሓተቱ ኮሚሽነር ኮሚሽን ፖሊስ ኣበረ ኣዳሙ እቲ ጉዳይ ኣብ ምርመራ ስለዝርከብ ምስተወድአ ክግለፅ እዩ ኢሎም። ኣብ ናይ ፌስቡክ ገፅ ኮሚሽን ፖሊስ ክልል ኣምሓራ ዝወፀ ፅሑፍ ግን ሓጋዚ ኮሚሽነር ሰይድ ኣሕመድ ዝተኣስርሉ ምኽንያት ምስ ናይ 15 ሰነ መጥቓዕቲ ብዝተኣሳሰረ ሓላፍነቶም ስለዘይፈፀሙን ኣብቲ ጉዳይ ኣፍልጦ ኣለዎም ዝብል መርትዖ ስለዘሎን እዩ ይብል ።


ኣብ ማእከላይ ጎንደር ብዘጋጠመ ግጭት ህይወት ሰብ ምጥፉኡ ተገሊጹ

ፖሊስ ኮሚሽን ናይ ኣምሓራ ክልል ኮሚሽነር ኣበረ ኣዳሙ ኣብ ዞባ ማእኸላይ ጎንደር ወረዳ ጭልጋ ብፍላይ ማሕበረሰብ ቅማንት ኣብ ዝነብርሉ ከባቢ ቅድሚ ሓሙሽተ መዓልታት ብሰንኪ ዝጀመረ ግጭት ህይወት ሰብ ምጥፍኡን ንብረት ምዕናውን ንድምጺ ኣሜሪካ ገሊፆም። እቲ ግጭት ኣብ መንጎ ኣብቲ ከባቢ ዝንቀሳቐሱ ዕጡቓትን ፍሉይ ሓይሊ ናይቲ ክልልን ዝተኻየደ ምዃኑ ብምግላፅ ዝንቀሳቐሱ ዘለው ዕጡቓት ስልጠና ወሲዶም ናይቲ ከባቢ ሰላም ይዝርጉ ኣለው ናይቲ ክልል ፍሉይ ሓይሊን ሓይልታት ምክልኻልን ድማ ነዚ ንምቁጽጻር ይጽዕሩ ኣለው ኢሎም። ሓደ ሽሞም ክግለፀሎም ዘይደለዩ ኣባል ማሕበረሰብ ቅማንት ዛጊት ዝተቐትሉ ልዕሊ ሸሞንተ ሰባት ዝቖሰሉ ድማ ሸውዓት ሰባት ከምዝኾኑ ብምሕባር እቲ ግጭት ንናይ ቅማንት ኮሚቴ ንምሓዝ ብዝተዋፈሩን ፍሉይ ሓይልታትን ፋኖን እዩ ክብሉ ሓቢሮም።


መልእኽቲ ቀ/ሚ ኣብይ ኣሕመድ ብምክንያት በዓል መስቀል

ብምኽንያት’ቲ ሎሚ ዝተኸበረ በዓል መስቀል ብጽሑፍ መልእኽቲ ዘሕለፉ ቀ/ሚ ኣብዪ ኣሕመድ ‘ንኢትዮጵያ፣ ዓባይ፣ ብልጽግቲን ንኩላትና ምችእቲ ሃገር ንምግባር ዝጀመርናዮ ዕላማ ምዕዋቱ ዘይተርፍ’ዩ’ ኢሎም። እቶም ቀ/ሚ ዝላኣኽዎ ጽሑፍ ‘ነዚ ሓቂ’ዚ ዝብድሁ ሓያላት ዋላ’ውን እንተመሰሉ፣ እናሓደረ ከም ስንቂ ክፎኽሱ’ዮም፣ ንሓቅታትና ዝቐበርዎ መሲልዎም ንጊዚኡ ይሕጎሱ፣ እቶም ኣብ ዙርያና ዘለው ድማ ሓቅታትና ዝተቐበረ መሲልዎም ይሓዝኑ’ ይብል ።  ‘እዚ ግና ባህርይ ሓቂ ካብ ዘይምርዳእ ዝምንጩ’ዩ፣ ንሓቂ ምብዳህ’ምበር ምስዓር፣ ምቅዋም’ምበር ምጥፋእ ፈጺምካ ኣይካኣልን’ ኢሎም። በዓል መስቀል ሎሚ ብሕልፊ ኣብ አዲስ አበባ ብድሙቕ ተኸቢሩ ኣሎ። ርእሰ-ጳጳሳት ኦርቶዶክሳዊት ቤተ ክርስትያን ኣቡነ ማቲያስ ‘ኣብ ልዕሊ እታ ቤተ ክርስትያን ይፍጸም ኣሎ’ ዝበልዎ መጥቃዕቲ ደው ንክብል ጸዊዖም ኣለው። ምሉእ ትሕዝቶ ኣብዚ ምስማዕ ይክኣል። No media source currently available


ሱዳን ምስ ሊብያን ማእከላይ ኣፍሪቃን ዘዋስን ዶባታ ዓጽያ

መሰጋገሪ መንግስቲ ሱዳን ብሰንኪ ቁጠባዊን ጸጥታዊን ስግኣት ምስ ሊብያን ማእከላይ ኣፍሪቃ ዘዋስን ዶባት’ታ ሃገር ብቅልጡፍ ክዕጸው ወሲኑ’ሎ ። ቤት ምኽሪ ሉአላዊነት ሱዳን ኣብ ዝሃቦ መግለጺ ኣብ ዶባት ክልቲኦም ሃገራት ዝንቀሳቀሱ ተሽከርከቲ ጎነጽ ኣብ ምልዕዓል ተሳቲፎም እዮም ዝበለ ኽኸውን ከሎ ነቲ ስግኣት ዝበሎ ግን ዝርዝር ሓበሬታ ኣይሃበን። እዚ መግለጺ ዝተዋህበ መሰጋገሪ መንግስቲ ሱዳን ምስ መንግስቲ ደቡብ ዳርፉር ዘካየዶ ልዝብ ስዒቡ’ዩ። እዚ መግለጺ ሱዳን ምስ ቻድ ዘዋስን ዶብ ኣይረቑሓን ሱዳን ን ቻድን ናይ ጸጥታ ስምምዕን ሓለዋ ዶብን ከምዘለወን ይፍለጥ።


መደረ ፕረ. ሳህለወርቅ ዘውዴ ኣብ መበል 74 ሓፈሻዊ ዋዕላ ሕ/ሃ

ኣብዚ ኣብ ኒውዮርክ ይካየድ ኣብ ዘሎ መበል 74 ሓፈሻዊ ዋዕላ ሕቡራት ሃገራት መደረ ዝስመዓ ናይ ኢትዮጵያ ፕረዚደንት ሳህለወርቅ ዘውዴ ኣብ ኢትዮጵያ ዝተጀመረ ለውጢ ስዒቡ መንግስቲ ኣብ ሓያለ ጨንፈራት ትኹረት ሂቡ ይስርሕ ከምዘሎ ተዛሪበን። ዓለም አጋጢምዋ ዘሎ ብድሆታት ለውጢ ክሊማ፡ግብረሽበራን ውድድር ኣጽዋርን ዝአመሰሉ ብድሆታት ድማ ዓለምለኸ መፍትሒ ዘድልዮም’ዮም ክብላ ገሊጸን። ፕረዚደንት ሳህለ ወርቅ ዘውዴ ኣብቲ ንመበል 74 ሓፈሻዊ ዋዕላ ሕቡራት ሃገራት ብቋንቋ ኣምሓርኛ ዘስምዕኦ መደረ ኣብ ሃገረን ድሕሪ’ቲ ዝተኻየደ ለውጢ ኣብ ዝተፈላለዩ መዳያት ትኹረ ብምሃብ ይስራሕ ከምዘሎ ብመሰረ’ዚ ኸአ ዲሞክራሲያዊ መሰል ዜጋታት ዕድል ስራሕ ኣብ ምፍጣር ተሳትፎ ደቂ ኣንስትዮ ኣብ ዝተፈላለየ ቁጠባውን ፖለቲካዊን ጉዳያት ኣብ ምዕባይ ጽቡቅ ፈረ የርእይ ኣሎ ኢለን። ምሉእ ትሕዝቶ ኣብዚ ምስማዕ ይክኣል። No media source currently available


ክልል ኦሮምያ፡ ዞባ ቦረና ዕጡቓት ብዝፈጸምዎ መጥቓዕቲ 5 ሰባት ሞይቶም

ኣብ ኢትዮጵያ ክልል ኦሮሚያ ዞባ ቦረና ዝሓለፈ ቀዳም ዕጡቓት ብዝፈፀምዎ መጥቓዕቲ ኣባል ሓይልታት ምክልኻል ሓዊሱ ሓሙሽተ ሰባት ከምዝተቐትሉ ተፈሊጡ። ዋና ኣማሓዳሪ ዞባ ቦረና ኣቶ ጉዮ ገልገሎ እቲ መጥቓዕቲ ፀረ ሰላም ሓይልታት ዝፈፀምዎ እዩ ክብሉ ኮኒኖም።ሓደ ተማሃራይ ሓዊሱ ናይቲ ከባቢ ፀጥታ ይሕልው ዝነበሩ ኣባላት ሓይልታት ምክልኻል ከምዝተቐተሉ ወሲኾም ገሊፆም። ኣብቲ ቅትለት ተሳቲፎም ተባሂሎም ዝጥርጠሩ ብሕጊ ከምዝሕተቱ ብምግላፅ ክንደይ ከምዝተትሓዙ ግን ሕጂ ክንገልፅ ኣይንደልን ኢሎም።ድሕሪ ናይ ቀዳም ቅትለት ኣብቲ ከባቢ ምርግጋእ ምስፋኑ ነበርቲ ወረዳ ኣረሮን ኣማሓዳሪ እቲ ዞባን ምግላፆም ተሓቢሩ’ሎ።


ኤርትራዊያንን ተጋሩን ቆናጁ ዘሳተፈ ምርኢት ፋሽን (1ይ ክፋል)

ኤርትራዊያንን ተጋሩን ቆናሁ ደቂ ኣንስትዮ ዝተሳተፋሉ 'ምርኢት ሞዴላት' ኣብ መቐለ ትግራይ ከምዝተሳለጠ ኣጋይሽና ይገልጹ። ኤርትራዊ ፍሊሞን ኤርምያስ (ማንዴላ) ብመሃንዲስነት ዝመርሖን ዝቀለሶን እቲ መድረኽ ቆናጁ ዕውት ከምዝነበረ ክልቲኦም ኣጋይሽና ይዛረቡ። ገንዘባዊ/ፋይናንሳዊ ደገፍ ኣብ ምትእኽኻብ ዝነጠፈ ይርጋለም ሓየሎም ብወገኑ 'እቲ መድረኽ ቆናጁ ካብ'ቲ ቅድም ኢሉ ዝነበሮ ግምት ንላዕሊ ኮይኑ ከምዝረኸቦ' ይገልጽ። ኣብ መቐለ ዝተሳለጠ መድረኽ ምርኢት ሞዴላት ኤርትራን ትግራይን ልዕሊ ዕስራ ቆናጁ ከምዝተሳተፋሉ ፍሊሞን ማንዴላ ሓቢሩ ኣሎ። No media source currently available


ፈደራል ዓቓብ ሕጊ ኣብ ዝሓለፈ ዓመት ህውከት ብምልዕዓል ዝጠርጠሮም ኣስታት 1,300 ምኽሳሱ ኣፍሊጡ

ፌደራል ጠቕላሊ ዓቃቢ ሕጊ ኣብ ዝሓለፈ ዓመተ 2011 ኣብ ዝተፈላለዩ ክልላት ኢትዮጵያ ኣብ ዝነበረ ህውከት ብምስታፎም ዝተጠርጠሩ ልዕሊ 1,300 ሰባት ክሲ ምቕራቡ ኣፍሊጡ። ሓላፊ ህዝባዊ ርክባት ጠቕላሊ ዓቃቢ ሕጊ ኢፌድሪ ኣቶ ዝናቡ ቱሉ ዓመተ 2011 ኣብ ልዕሊ ብዙሓት ኢትዮጵያዊያን ስቓይን ጥፍኣትን ገዲፉ ከምዝሓለፈ ገሊፆም። “ኣብ ኩሎም ክልላት ብዝተፈጥሩ ህውከትን ዕግርግርን ህይወት ኣስታት 1,229 ሰባት ዝጠፍአ ክኸውን ከሎ ልዕሊ 1,393 ሰባት ድማ ከቢድን ቀሊልን ጉድኣት ወሪዱዎ’ሎ።ብዙሓት ካብ መነባብርኦም ምዝባሎምን ኣብ ልዕሊ ብሚልዮን ብር ዝግመት ንብረት ዕንወት ተፈፂሙ እዩ።” ኣብ ልዕሊ 1,300 ተጠርጠርቲ ክሲ ከምዝተኸፍተ ዝገለፁ ጠቕላሊ ዓቃቢ ሕጊ ኢፌድሪ ኣቶ ዝናቡ ቱሉ ካብዚኦም ኣብ ትሕቲ ቐይዲ ዝኣተው 65 ሰባት ከምዝኾኑን ካብ ዝተኸሰሱ ሰባት ገለ ብዘለዎም ፖለቲካዊ መዝነትን ናይ ብሄር መንነትን ከም መከላከሊ ብምጥቃም ካብ ብሕጊ ምሕታት ከምልጡ ዘካይድዎ ፈተና ዕንቅፋት ከምዝኾኖም'ውን ገሊጾም ኣለው።


ኢትዮጵያ፡ ሰራሕተኛታት ዝስራሕ ዘሎ ፋብሪካ ሽኮር ብዕጡቓት መጥቓዕቲ ከምዘጋጠሞም ገሊጾም

ኣብ ኢትዮጵያ ክልል ደቡብ ደቡብ ኦሞ ዞን ሰራሕተኛታት ዝስራሕ ዘሎ ፋብሪካ ሽኮር ብዕጡቓት ሓይልታት መጥቓዕቲን ቕትለትን ይፈጸመና’ሎ ክብሉ ንድምጺ ኣሜሪካ ገሊጾም። ማሕበር ሰራሕተኛታት ኮርፐርሽን ሽኮር ኢትዮጵያ ሰራሕተኛታት ይቕትልዎ ከምዘለውን ብሰንኪ ፍርሂ’ውን እቶም ሰራሕተኛታት ስርሖም ሓዲጎም ይኸዱ ከምዘለው አረጋጊጹ’ሎ። ቤት ጽሕፈት ጸጥታን ሰላምን ክልል ደቡብ ብወገኑ ኣብ ዝሓለፈ ክልተ ሰሙናት ብቕትለትን ከቢድ ገበናት ዝተጠርጠሩ 40 ውልቀሰባት ከምዝሓዘ ገሊጹ። እቲ ዞባ ካብ ብዘይሕጋዊ መንገዲ ዝዓጠቑ ንምጽራይ ወፍሪ ከምዝጀመረ ገሊጹ’ሎ።


ተጋሩ ኣብ ልዕሊ ትምኒትን ጋህዲን መስርሕ ዴሞክራሲን መጻኢ ጊዜን (1ይ ክፋል)

ተጋሩ ኣብ ልዕሊ ትምኒቶምን ህልዊ ኩነታትን መጻኢን ዝተፈላለየ ኮይኑ'ዩ ዝስማዕ። ገሊኦም እዚ ዘለናሉ ወቕቲ ሳላ'ቲ ኣብ ዝሓለፉ 27 ዓመታት ዝተመዝገበ ዝብልዎ ኣብ ኣገዳሲ ብራኸ በጺሑ ኣሎ። ዝተረፈ ድማ ኣብ ቀጻሊ ክንምለኦ ኢና' ክብሉ ከለው፣ ካልኦት ድማ 'ጊዜ ኪሳራ ኢና ኣሕሊፍና። ተጋሩ ንኢትዮጵያን ኢህወዴግን ኣሕሊፍና ዝሃብናሉ ወቕቲ'ዩ ነይሩ። ኣብ ትግራይ ብሕልፊ ተቓዋሚ ህወሓት ኮይንካ ንምንጣፍ ኣጸጋሚ ኮይኑ ከምዝጸንሐ' ይገልጹ። 'መጻኢት ትግራይ ግና ጠንካራ መንግስቲ፣ ትካላቱ ዘተኣማምን ምምሕዳር፣ ገዛኢ ፓርቲ ናብ'ዚን ናብ'ቲን እንተበለ ማዕረ ማዕሪኡ ዘይነቓነቕ ትካላት ኢና ክንውንን ዝግባኣና' ባሃልቲ'ውን ኣለው። ድምጺታት ህወሓት፣ ሳልሳይ ወያነ፣ ባይቶና ዓባይ ትግራይ ከምኡውን ንድምጺ ዓረና'ውን ዝውክል ካብ ዴሞክራሲያዊ ምንቅስቃስ ትግራይ (ታንድ) ተሳቲፎም ኣለው። ዓረና ትግራይን ታንድን ንክተሓናፈጹ ኣብ ልዝብ ከምዝርከቡ ዝዝከር'ዩ። No media source currently available


ቀ/ሚ ኣብይ ኣሕመድ ኣብ ከተማ ሆሳእና ምስ ተወከልቲ ተራኺቦም፡ተዘራሪቦም

ቀዳማይ ሚንስትር ኣብይ ኣሕመድ ኣብ ክልል ደቡብ ዞባ ሃዲያ ከተማ ሆሳእና ብምኻድ ምስ ወከልቲ ህዝቢ ምይይጥ ከምዘካየዱ ተፈሊጡ። ኣብቲ ምይይጥ ዝተፈላለዩ ጉዳያት ተላዒሎም ምላሽ ከምዝሃቡ ተገሊፁ’ሎ። ቀዳማይ ሚንስትር ኣብይ ኣሕመድ ከተማ ሆሳእና ኣብ ዝአተውሉ ድሙቕ ኣቀባብላ ተጌርሎም። ብድሕሪ’ዚ ስም ወከልቲ ህዝቢ ናብ መአከቢ አደራሽ ምስ ዝአተው ምስ ተኻፈልቲ ተመያይጦም። ኣብ ዝተላዕሉ ዝተፈላለየ ጉዳያት ድማ ምላሽ ሂቦም። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ከተማ ድሬዳዋ ብዝተላዕለ ዕግርግር ህይወት ሓደ ሰብ ምጥፍኡ ተገሊጹ

ብቕድሚ ትማሊ ቀዳም ኣብ ከተማ ድሬዳዋ ዳግም ብዝተላዕለ ዕግርግር ህይወት ሓደ ሰብ ከምዘጠፍአ ሓላፊ ቢሮ ጉዳያት ኮሚንኼሽን እቲ ምምሕዳር ገሊፆም።ነበርቲ ግን ብዝሒ መወቲ ሰለስተ እዮም ይብሉ። ትማሊ እውን ኣብያተ ክርስቲያን ንምቅፃል ከምኡ እውን ባንክታትን ትካላት ሕክምናን ናይ ምውራር ፈተነ ከምዝነበረ ተሓቢሩ’ሎ።እታ ከተማ ሎሚ ሶኑይ ተረጋጊኣ ከምዝውዓለትን ትካላት ንግዲ እውን ተኸፊቶም ኣገልግሎት ክህቡ ምውዓሎምን ተዘዋዊሩ ብዓይኑ ከምዝርኣየ ሪፖርተር ድምጺ ኣሜሪካ ኣዲስ ቸኮል ካብ ከተማ ድሬዳዋ ሓቢሩ’ሎ።


ኢትዮጵያ፡ ምስ መጥቓዕቲ ባህርዳርን አዲስ አበባን ብዝተአሳሰር ብዝሒ ኣብ ትሕቲ ቐይዲ ዘለው ተጠርጠርቲ ኣስታት 100 ጥራይ ምኳኖም ተገሊጹ

ምርመራ እቲ 15 ሰነ 2011 ዓ/ም ኣብ ባህርዳርን ኣዲስ ኣበባን ዝተፈፀሙ ቕትለት ከምዝቐፀለ ጀነራል ኮሚሽነር ፌደራል ፖሊስ እንዳሻው ጣሰው ንድምጺ ኣሜሪካ ገሊፆም።እቲ ምርመራ ደንጉዩ እዩ ዝብል እውን ግዜ ከምዝወስድ ይፍለጥ ነይሩ ክብሉ ብምሕባር ትኽክል ኣይኮነን ኢሎም። እቲ ምርመራ ምስ ተዛዘመ ንዝምልከቶ ኣካልን ህዝብን ወግዓዊ ክኸውን እዩ ኢሎም። ንሶም ወሲኾም ምስቲ መጥቓዕቲ ብዝተኣሳሰረ ካብ ዝተኣሰሩ ተጠርጠርቲ መብዛሕቲኦም ተፈቲሖም ኣለው፤ኣብዚ ሕጂ እዋን ኣብ ትሕቲ ቐይዲ ዝርከቡ ካብ 100 ኣይበዝሑን ኢሎም ። ገለ ፖለቲካዊ ፓርትታት ግን ምስዚ ናይ 15 ሰነ ቕትለት ብዝተሳሰረ ብዝሒ ኣብ ትሕቲ ቀይዲ ዝአተው ብመንግስቲ ይግለፅ ካብዘሎ ንላዕሊ እዩ ይብሉ ።


ውድድር ቻን ኣፍሪቃ፡ ኢትዮጵያ ብሃገራዊት ጋንታ ሩዋንዳ 1ብ 0 ተሳዒራ

ኣብ መፃረዪ ውድድር ሃገራት ኣፍሪቃ ሃገራዊት ጋንታ ኩዕሶ እግሪ ኢትዮጵያ ብሃገራዊት ጋንታ ሩዋንዳ 1ብ 0 ተሳዒራ፡፡ ትማሊ 11 መስከረም 2019 ሰዓት 10፡00 ድሕሪ ቐትሪ ኣብ ዓለምለኸ ስታዲየም ክልል ትግራይ ሃገራዊት ጋንታ ኩዕሶ እግሪ ኢትዮጵያን ሃገራዊት ጋንታ ሩዋንዳ ንቀዳማይ ዙር መፃረዪ ፀወታ ሻንፕዮን ሃገራት ኣፍሪቃ(ቻን) ኣካይደን:: ስታዲየም ክልል ትግራይ ፈላማይ ዝኾነ ፀወታ ሃገራዊት ጋንታ ኣብ ዘተኣናገደሉ እዚ ፀወታ ጋንታ ሩዋንዳ 1 ብ 0 ተዓዋቲት ኮይና ፡፡ No media source currently available  ሩዋንዳ ተዓዊታ ክትወፅእ ኣብ መበል 60 ደቒቓ ብሕታዊት ሸቶ ዘቑፀረ ኤርነስት ሴጉራ እዩ:: ቅድሚ ዕረፍቲ ክልቲአን ጋንታታት ሸቶ ከየቑፀሩ እዩ ተዛዚሙ:: ብተደጋጋሚ ዕድል ሸቶ ብምፍጣር ተፃወቲ ኢትዮጵያ ብፍላይ ድሕሪ ዕረፍቲ ዝሓሹ ነይሮም፡ክጥቀምሉ ግና ኣይከኣሉን:: ድሕሪ እቲ ፀወታ ርእይቶ ዝሃቡ ኣሰልጣኒ ሃገራዊት ጋንታ ኢትዮጵያ ኣብርሃም መብራህቱ ኣብ ሩዋንዳ ዝካየድ ናይ መልሲ ፀወታ ዝሓሸ ተፃዊትና ውፅኢት ሒዝና ንምምላስ ፃዕሪ ክንገብር ኢና ኢሎም:: ኣሰልጣኒ ሩዋንዳ ቪንሰንት ሚሻሚ ብወገኖም ተጻወትና ሓያላት ነይሮም: ፅቡቕ ተኸላኺልና ስዒርና ግና ወፂእና ክብሉ ተዛሪቦም:: ካልኣይ ዙር ፀወታ መፃረዩ ውድድር ቻን ድሕሪ 26 መዓልታት ኣብ ሩዋንዳ ክልቲአን ሃገራት ክጋጠማ እየን:: ውድድር ቻን ኣፍሪካ 2020 ኣብ ካሜሮን ዝካየድ ኮይኑ ኣብ ሊጋት ውሽጢ ሃገር ዝፃወቱ ተፃወቲ ዝሳተፍሉ ውድድር እዩ:: ምሉእ ትሕዝቶ ኣብዚ ምስማዕ ይክኣል። No media source currently available


ናይሮቢ፡ ህንጻ ሓደ ቤት ትምህርቲ ብምፍራሱ 7 ተማሃሮ ሞይቶም

ህንጻ ኣብ ማእኸላይ ከተማ ናይሮቢ ዝርከብ ሓደ ቤት ትምህርቲ ሎሚ ሶኑይ ብምፍራሱ ብውሑዱ ሸውዓተ ተማሃሮ ሞይቶም ካልኦት ልዕሊ 60 ድማ ቆሲሎም። ሰራሕተኛታት ህይወት ኣድሕን ‘Precious Talent Top School’ ተባሂሉ ኣብ ዝፅዋዕ ዝፈረሰ ቤት ትምህርቲ ዝተቐርቀሩ ንምውፃእ ኣብ ዝሰርሕሉ እዋን ስድራን ካልኦት ብኣማኢት ዝቑጸሩ ሰባት ተኣኪቦም ከምዝረአዩ ብምግላጽ እቲ ቤት ትምህርቲ ውሑስ ኣይነበረን ዝብል ርእይቶ ምስተሰምዐ ዝተኣከቡ ሰባት ቁጥዕኦም ክገልፁ ምርኣይም ሓቢሮም ኣለው። ብመሰረት ፀብፃብ ሮይተርስ ምኽንያት መፍረሲ ናይቲ ህንፃ ግልፂ ኣይኮነን።ሰበስልጣን ግን ቅድም ኢሎም ካብ 30 ሽሕ ክሳብ 40 ሽሕ ዝኾኑ ህንፃታት ብዘይካ መረጋገፂ ፍቓድ ኣብ ናይሮቢ ደው ኢሎም ናይ ምፍራስ ሓደጋ ከጋጥሞም ከምዝኽእል ኣጠንቂቖም ኣለው። ቅድሚ ሰለስተ ዓመታት ኣብ ከተማ ናይሮቢ ዝወቕዐ ዝናብ ስዒቡ ሽዱሽተ ደብሪ ዘለዎ ህንፃ ተደርሚሱ 51 ሰባት ምሟቶም ይዝከር።


ኢዜማ ናይ ደገፍ ማሕበር ክምስርት ከምዝጀመረ ኣፍሊጡ

ናይ ኢትዮጵያ ዜጋታት ንማሕበራዊ ፍትሒ(ኢዜማ) ኣብ መላእ ዓለም ንዝነብሩ ኢትዮጵያዊያንን ትውልደ ኢትዮጵያዊያንን ናይ ደገፍ ማሕበር ክምስርት ከምዝጀመረ ኣፍሊጡ። ኢዜማ ብመሰረት'ዚ አዋጅ ስነ ምግባር ምርጫ ሓድሽ ፓርቲ እንደገና ንምምዝጋብ ከምዘይጽገም'ውን ኣቦ መንበር ቲ ፓርቲ ገሊጾም። እቲ ፓርቲ ሎሚ ኣብ ዘውጽኦ መግለጺ ዜግነት መሰረት ዝገበረ ስርዓተ ፖለቲካን ማሕበራዊ ፍትሒ ንምስፋን ዕላማ ብዝገበረ ፖለቲካዊ ምንቅስቃስ ኣብ ውሽጢ ሃገር ዘለው ወረዳታት ከምኡ'ውን ኣብ ወጻኢ ሃገር ኢትዮጵያዊያን ዝነብሩለን ከተማታትት ኩለን ንህዝቢ ኣብ ምውዳብ ከምዝርከብ ገሊጹ'ሎ። ምሉእ ትሕዝቶ ኣብዚ ምስማዕ ይክኣል። No media source currently available


ሓለዋ ባሕሪ ሊብያ ኣስታት 500 ስደተኛታት ካብ ከባቢ ትሪፖሊ ምድሓኖም ገሊጹ

ሓለዋ ባሕሪ ሊብያ ትማሊ ሓሙስ 493 ስደተኛታት ካብ ሽዱሽተ ነአሽቱ ጀላቡ ካብ ከባቢ ከተማ ትሪፖሊ ምድሓኖም ገሊጾም። ካብቶም ስደተኛታት 28 ደቂ ኣንስትዮ ምዃነንን: እቶም ስደተኛታት ካብ ሃገራት ትሕተ ሰሃራ ኣፍሪቃ: ሃገራት ዓረብን ኤስያን ዝመጹ ምዃኖም ተገሊጹ'ሎ። ኩሎም ስደተኛታት ብሕቡራት ሃገራት ዝድገፍ መንግስቲ ኣብ ዘመሓድሮ መዳጎኒ ስደተኛታት ከምዝተወስዱ ወሃቢ ቃል ሓለዋ ባሕሪ ሊብያ ኣዩብ ቃሲሞ ንኣገልግሎት ዜና ሮይተርስ ሓቢሮም። ምዕራባዊ ሊብያ ቀንዲ መበገሲ ካብ ዝተፈላለዩ ሃገራት ተበጊሶም ኣውሮጳ ንምብጻሕ ማእከላይ ባሕሪ ንዘቋርጹ ዜጋታት መበገሲ ኮይኖም ምጽንሖም ይፍለጥ። ዋላ'ዃ ቁጽሪ በዚ መንገዲ ኣውሮጳ ዝበጽሑ ስደተኛታት ካብ 2017 ጀሚሩ እንተጎደለ ስደተኛታት ናብ ከም ኮመስ: ዛውያ: ዙዋራ ዝአመሰሉ መዳጎኒ ማእከል ምውሳዶን ነቲ ናይ ሕጂ ቁጽሪ ካብ ምዕራብ ትሪፖሊ ዝበገሱ ስደተኛታት ምብዛሕ ምክን ያት ምዃኑ አዩብ ቃሲም የረድኡ። ብተወሳኺ ትማሊ ሓሙስ ሰዓታት ድሕሪ ካብ ማእከላይ ባሕሪ ድሒኖም ኣብ መዳጎኒ ማእከል ምጽሖም ሓደ ሱዳናዊ ስደተኛ ብዝተተኮሰሉ ጥይት ምሟቱ ተፈሊጡ'ሎ። ሓለዋ ባሕሪ ሊብያ ዝርዝር ሓበሬታ'ቲ ኩነታት ክሳብ ሕጂ ኣይገለጸን።


ፆታዊ ጥቕዓት እንታይ የጠቓልል? ኣዋልድን ደቂ ኣንስትዮን ዓቐመን ክጥቀማን ከሐይላን ዘለው ፈተናታት!( 1ይ ኽፋል)

ሓንቲ ጓልኣንስተይቲ ኣብ ልዕሊኣ ዝወርድ ኣካላዊ፣ፆታዊ፣ናይ ቃልን ስነኣምሮኣውን ከምኡ እውን ብኢኮኖሚ ክትፅቀጥ ምግባር፣ዕድል ትምህርቲ ምኽላእ ኣብ ፆታ መሰረት ዝገበሩ ጥቕዓታት ተባሂሎም ከምዝምደቡ ዶ/ር ሄለን ቴድሮስ ኣብ ሓፈሻዊ ሆስፒታ መቐል ሓኪም ትገልፅ። "እቲ ሕብረተሰብ ኣብ ልዕሊ ደቂ ኣንስትዮ ዝፍፀም ፆታዊ ጥቕዓት ኢሉ ኣይኣምነሎምን’’ ዝበለት ዶ/ር ሄለን ንጓል ኣንስተይቲ ምልካፍ ከም መቕቓዕቲ ኣይረኣይን፡ ሰበይቲ ብዓል ገዝኣ ክወቕዓ ከሎ ከም ጥቕዓት ዘይርኢ ሕብረተሰብ እዩ ዘለና ትብል። ኣብ ዩኒቨርስቲ መቐለ መምህር ጋዜጠኝነት ማቴዎስ ገብረህይወት ብወገኑ ፆታዊ ጥቕዓት ማሕበረሰባዊ ድጋፍ እውን ዘለዎ ስለዝመስል ብዝምልክት ኣብቲ ሕብረተሰብ ዘሎ ኣተሓሳስባ ክስራሕ ኣለዎ ይብል።ንደቂ ኣንስትዮ ምውቃዕ ዘተባብዕ ምስላታት ከምዘሎ ማቴዎስ ይገልፅ። ምሉእ ትሕዝቶ ኣብዚ ምስማዕ ይክኣል። No media source currently available


ገንዘቤ ዲባባ ብሰንኪ ዘጋጠማ ጉድኣት ኣብ ዓለምለኸ ውድድር ዶሃ ከምዘይትሳተፍ ተሓቢሩ

ተዓዋቲት ናይ ዓለም መዝገብ ክብሪ 1,500 ሜትር ዝኾነት ኢትዮጵያዊት ገንዘቤ ዲባባ ኣብ የማናይ እግራ ብዘጋጠመ ጉድኣት ካብ ዝመጽእ ሰሙን ኣብ ዶሃ ዝጅምር ዓለምለኸ ውድድር ከምዘይትሳተፍ ተገሊጹ። ጓል 28 ዓመት ተዓዋቲ ክብረ መዝገብ ዓለም 2015 ገንዘቤ ዲባባ ኣብ ዝሓለፈ ነሓሰ ኣብ ናይ ዙሪች ዳይሞንድ ሊግ ኣብ የማናይ እግራ ብዘጋጠማ ጉድኣት ካብ ናይ ዶሃ ውድድር ምእላያ ዘሰልጥና ትካል ገሊጹ። ገንዘቤ ኣብ 2016 ውድድራት ሪዮ ተሸላሚት ብሩር ምኳና'ውን ይዝከር።


ክልተ ኤርትራውያን ዝተሳተፉሉ ዙር ቶስካና ብዓወት ኢጣልያዊ ጆቫኒ ቪስኮንቲ ተዛዚሙ

ክልተ ኤርትራውያን ተቐዳደምቲ ብሽክለታ ዝርከቡሉን ትማሊ ዝተኻየደን ዙር ቶስካና ብዓወት ኢጣልያዊ ጆቫኒ ቪስኮንቲ ተዛዚሙ ኣሎ። ኮሎምብያዊ በርናል ኢጋን ካልኣይ ከምኡ’ውን ሩስያዊ ቸርካሶቭ ኒኮላይ ሳልሳይ ኮይኖም ነቲ ልዕሊ 204 ኪሎ ሜተር ዝንውሓቱን ብብርታዐኡ ኣህጉራዊ መለክዒ 2.1 ደረጃ ዘለዎ ዙር ቶስካና ተዓዊቶምሉ ኣለው። ኣብቲ 20 ክለባት ዝተሳተፋሉ ዙር ቱስካና: ኤርትራውያን ተቐዳደምቲ ብሽክለታ ማለት ካብ ክለብ ኣስታና መርሃዊ ቅዱስን ካብ ክለብ ኮፊደስ ናትናኤል ብርሃነን ዝተሳተፉ ክኾኑ እንከለው: መርሃዊ ቅዱስ ኣብ ቀዳሞት ዓሰርተ ማለት ናይ ሻሙናይ ደረጃ ሒዙ ነቲ ውድድር ምፍጻሙ ምስ ድምጺ ኣሜሪካ ኣብ ዝገበሮ ቃለ መጠይቕ ገሊጹ። ንሱ ንዙር ቶስካና ክዕወተሉ ትጽቢት ገይሩ እኳ ናብቲ ውድድር እንተኣተወ: ናይ ጭዋዳ ጸገም ኣጋጢምዎ ናይ ሻሙናይ ደረጃ ሒዙ - ምስ ቀዳሞት ዓሰርተ ኮይኑ መስመር ፍጻመ ክረግጽ ከምዝተገደደ ገሊጹ። እዚ ኣብ ኢጣልያ ዝተኻየደ ዙር ቶስካና ክፋል ናይቲ ዙር ኤውሮጳ 2019 ዝፍለጥ ቅድድም ብሽክለታ ኤውሮጳ እዩ። ምሉእ ትሕዝቶ ቃለ መጠይቕ ምስ ኤርትራዊ ተቐዳዳማይ ብሽክለታ መርሃዊ ቅዱስ ኣብ ቪድዮ ቀሪቡ ኣሎ። No media source currently available


ኣብ ኢትዮጵያ ምዕራብ ወለጋ ኣብ ወታሃደራዊ ስፍራ ብዝተደርበየ ነታጊ 1 ሰብ ሞይቱ ካልኦት 3 ቆሲሎም

ኣብ ኢትዮጵያ ምዕራብ ወለጋ ትማሊ ኣብ ሓደ ናይ መንግስቲ ወታሃደራዊ ስፍራ ብዝተደርበየ ነታጊ ሓደ ሰብ ሞይቱ ካልኦት ሰለስተ ድማ ምቁሳሎም ኣመሓዳሪ’ቲ ዞባ ኣፍሊጦም። ነዚ ናይ ትማሊ መጥቃዕቲ ነታጊ ኾነ ቅድም ክብል ኣብ ከተማ ጉሊሶ ዝተፈጸመ ቅትለት ከንቲባ’ታ ከተማ ዝፈጸሞ ኣብቲ ከባቢ ዝንቀሳቀስ ዕጡቅ ጉጅለ ‘ኦነግ ሸኔ’ዩ’ ክብሉ ኣመሓዳሪ’ቲ ዞባ ኣቶ ኤልያስ ኡመታ ንድምጺ ኣሜሪካ ገሊጾም ኣለው። ምሉእ ትሕዝቶ ኣብዚ ምስማዕ ይክኣል። No media source currently available


ኢትዮጵያን ግብጺን ኣብ ዝቕጽል ዘሎ ልዝብ ህዳሴ ግድብ ኢትዮጵያ ከምዘይተሰማምዓ ተገሊጹ

ኢትዮጵያ፡ግብጺን ሱዳንን ኣብ ልዕሊ ኣመላልኣ ግድብ ህዳሴ ኢትዮጵያ ኣብ ከተማ ካይሮ ኣብ ዘሳለጥኦ ኣኼባ ነናይ ገዛእ ርእሰን ውጥን ሒዘን ንክመያየጣ ወሲነን። ኢትዮጵያ ብወገና ‘ንናይ ሓይሊ ጠለባ ንምምላእ ብመሰረት ዘለዋ ትልሚ ከምተተግበር ኣፍሊጣ’ላ።’ ንልዕሊ ሓደ ዓመት ተቛረጹ ዝጸንሓ ልዝብ ሰለስቲኣን ሃገራት ዝሓለፈ ሰሙን ኣብ ግብጺ ቀጺሉ’ሎ። ሚንስትር ሃብቲ ማይ ኢትዮጵያ ኣቶ ስለሺ በቀለ ንጋዜጠኛታት ብዛዕባ’ቲ ኣብ ካይሮ ዝተሳለጠ ኣኼባ ኣብ ዝህብዎ መግለጺ ‘ግብጺ ካብ’ቲ ንቡር ውጽእ ዝበለ ከምኡ’ውን ምስ’ቲ ኣብ ሱዳን ዝተኸሰተ ፖለቲካ ህውከት ኣብ ግምት ዘየእተወ ምክረ ሃሳብ ሒዛ ከምዝቐረበት ‘ ገሊጾም። ምሉእ ትሕዝቶ ኣብዚ ምስማዕ ይክኣል። No media source currently available


ኣምንስቲ ኣብ ኤርትራ ንዝተአሰሩ 28 መራሕቲ ፖለቲካን ጋዜጠኛታት ክፍትሑ ጸዊዑ

መንግስቲ ኤርትራ ‘ቅድሚ 18 ዓመታት ዝኣሰሮምን ዝሰወሮም 11 መራሕቲ ፖለቲካዊን 17 ጋዜጠኛታትን ንክፈትሖም’ ኣምነስቲ ኢንተርናሽናል ጸዊዑ።    ኣምነስቲ እቶም 11 መራሕቲ ፖለቲካ ዝተኣሰሩ ‘ፕረዚደንት ኢሳያስ ኣፈወርቂ ሃገራዊ ምርጫ ብምክያድ ንቅዋም ክኽብሩን ልዕልና ሕጊ ከረጋግጹን ንዝጽውዕ ጽሑፍ ብቃልዕ ድሕሪ ምውጸኦም’ዩ። እቶም 17 ጋዜጠኛታት ድማ ‘ንመግለጺ’ቶም ፖለቲካዊ መራሕቲ ኣቃሊሕኩም’ ተባሂሎምዩ’ ይብል ።   ኩሎም እሱራት ካብ’ታ ዝተታሓዙላ ዕለት ኣትሒዙ ተሰዊሮም ኣለው: ክሳብ ሎሚ ድማ ናብ ፍርዲ ኣይቀረቡን።   ኣብ ኣምነስቲ ኢንተርናሽናል ዳይረክተር ጨንፈር ትሕቲ ሰሃራ ኣፍሪቃ ኣዶተይ ኣክዌ ‘ነዛ ዕለት’ዚኣ መዓልቲ ሓዘን’ያ’ ኢሉ ይገልጻ።   ኣዶተይ ኣክዌ ‘ሎሚ መዓልቲ፣ መንግስቲ ኤርትራ ን18 ዓመት ንዕስራ ፖለቲካዊ መራሕቲ ዝኣሰረላ መዓልቲ ዝኽሪ’ያ። እዞም እሱራት ዝራኣዮም ሰብ የለን። መብዛሕተኦም ምስ ጥዕነኦም እንተልዮም ብህይወት ኣለው እንተኾይኖም’ውን ዝፈልጥ ሰብ የለን’ ይብል።  ንሱ ‘ኩነታት’ቲ ዞባ መሰረታዊ ለውጢ ኣርእዩ’ዩ ኢልና ኢና ንኣምን። ኣብ ኢትዮጵያ ዝተኣታተወ ለውጢን ተሃድሶን፣ ስለምንታይ ኣብ ኤርትራ’ከ ዝተለወጠ ነገር ኣይተራእየን ዝብል ሕቶ ንክልዓል ሓጊዙ’ዩ’ ይብል።   ብዛዕባ’ቶም እሱራት ምዝራብና ክንቅጽሎ ኣለና። ሎሚ ንከምበዓል ኣስቴር ፍስሃጽየን፣ ኣስቴር ዮሃንስን ጴጥሮስ ሰሎሞንን ካልኦትን ኢና ንዝክር ዘለና ዝበለ ኣምነስቲ ኢንተርናሽናል ‘እዞም ሰባት’ዚኣቶም ተረሲዖም ከምዘይተርፉን መንግስቲ ኤርትራ ንረዘንቲ ሕቶታት ክምልስ ጸቕጢ ክሕይሎን ነቲ ማእሰርቲ ምኽንያት ንከቕርብን ምግባርን ከምዕላማ ከምዝተታሓዘ’ ገሊጹ።   ምሉእ ትሕዝቶ ኣብዚ ምስማዕ ይክኣል።    No media source currently available


ኣብ ኢትዮጵያ ዞባ ምብራቅ ሃረርጌ ብዘጋጠመ ሓደጋ መኪና 10 ሰባት ሞይቶም

ኣብ ኢትዮጵያ ዞባ ምብራቅ ሃረርጌ ወረዳ ጎሮጉቱ ብሓደጋ መኪና 10 ሰባት ሞይቶም ካልኦት ሓሙሽተ ከቢድን ፈኹስን መቁሰልቲ ከምዘጋጠሞም ፖሊስ’ቲ ዞባ ኣፍሊጡ’ሎ። እታ ናይ ህዝቢ መጉዓዝያ መኪና ካብ ጂጂጋ ናብ አዲስ አበባ ተምርሕ ከምዝነበረትን ግዳያት ድማ ኣብቲ ከባቢ ኣብ መርዓ ዝነበሩ ሰባት ምኻኖም ተገሊጹ’ሎ። መራሕ መኪና ሃዲሙ ከምዝተሰወረን ፖሊስ ንምሓዙ ይጽዕር ከምዘሎ ተሓቢሩ’ሎ።


ጠቅላሊ ቤት ፍርዲ ክልል ኣምሓራ ኣብ ክሲ በዓል ብርጋዴር ጀነራል ተፈራ ማሞ ተለዋጢ ቆጸራ ከምዝሃበ ተገሊጹ

ኣብ ኢትዮጵያ ክልል ኣምሓራ መዝገብ ክሲ በዓል ብርጋዴር ጀነራል ተፈራ ማሞ ሎሚ ዝረአየ ናይቲ ክልል ጠቅላሊ ቤት ፍርዲ ብተኸስስቲ ንዝቀረበ ይግባኝ ውሳነ ንምሃብ ን21 መስከረም 2012 ዓ.ም ተለዋጢ ቆጸራ ከምዝሃበ ተገሊጹ። ተወሳኺ ናይ ምርመራ ጊዜ ይወሃበና ንዝብል ዝቀረበ ሕቶ አድላይ ኣይኮነን ክብል ላዕለዋይ ቤት ፍርዲ ባህርዳር ከባቢኣን ዝዓጸውዎ መዝገብ’ዩ ንጠቅላሊ ቤት ፍርዲ መጋባእያ ሰማዒ ይግባይ ሎሚ ቀሪቡ። ተከሰስቲ መርማሪ ጉጅለ ኣብ ዝተዋህቦ ጊዜ አድላይ ሓበሬታ አኪቡ ከቅርብ ብዘይምኽኣሉ ተወሳኺ ጊዜ ኣየድልን ከምዝተባህለ ይገልጹ። ይኹን ደአ እምበር እቲ መርማሪ ንሰማዒ ይግባይ ተወሳኺ ጊዜ ክወሃቡ ይግባይ ኢሉ ን21 መስከረን ቆጸራ ተዋሂቡ’ሎ።


ዑደት ቀ/ሚ ኣብይ ኣሕመድ ኣብ ከፋ ዞን

ቀዳማይ ሚንስትር ኣብይ ኣሕመድ ትሑት ልምዲ ንደቅና ኣይነውርስን ክብሉ ተዛሪቦም። እቶም ቀዳማይ ሚንስትር ነዚ ዝበሉ ኣብ መወዳእታ ዝሓለፈ ሰሙን ኣብ ምዕራብ ኢትዮጵያ ከፋ ዞን ቦንጋ ስታድየም ምስ ህዝቢ ኣብ ዝተዘራረብሉ እዋን ኮይኑ መንግስቶም ኹሉ ተኸባቢሩ ዝነብረላ ዓባይ ሃገር ንምህናጽ ከምዝሰርሕ’ውን ተዛሪቦም ኣለው። No media source currently available  ትማሊ ሰንበት ናብ ምዕራብ ኢትዮጵያ ከፋ ዞን ዝበጽሑ ቀዳማይ ሚንስትር ኣብይ ኣሕመድ ካብ ህዝቢ ድሙቕ ኣቀባብላ ከምተገብረሎም ተገሊጹ። ካብ ዝተፈላለዩ ክፍልታት ዞባ ከፋ ዝመጹ ኣብቲ ስታድየም ንዝተአኸቡ ነበርቲ’ቲ ዞባ መደረ ዘስምዑ ቀዳማይ ሚንስትር ኣብይ ኣሕመድ መንግስቲ ዓባይ ሃገር ንምህናጽ ይሰርሕ ኣሎ ኢሎም። ምሉእ ትሕዝቶ ኣብዚ ምስማዕ ይክኣል። No media source currently available


ነበርቲ መቐለ ብዛዕባ ዝተጀመረ ሓድሽ ዓመትን ዘለዎም መደባትን ይዛረቡ

ነበርቲ መቐለ ኣብ መወዳእታ ዝሓለፈ ሰሙን ንዝጀመረ ዓመተ 2012 ሓድሽ ትልሚ ብምድላው ምቕባሎም ይገልጹ። ገለ ካብ ዘዘራረብናዮም ነበርቲ መቐለ ዓመተ 2012 ብዘይኻ ስሩዕ ስራሕና ብውልቂ ንፍጽሞ ተወሳኺ መደብ ሓንጺጽና ኢና ተቐቢልናዮ ይብሉ። ብዛዕባ ሓድሽ ዓመትን ዝተሓንጸጹ መደባትን ዝምልከት ምስ ስለስተ ነበርቲ መቐለ ዝተኻየደ ዕላል ኣብዚ ምስማዕ ይክኣል። No media source currently available


ኢዜማ ፈላማይ ህዝባዊ ኣኼባ ኣብ ከተማ መቐለ አካይዱ

ውድብ ማሕበራዊ ፍትሒ ንዜጋታት ኢትዮጵያ (ኢዜማ) ፕሮግራም እቲ ውድብ ንምልላይ ኣብ ከተማ መቐለ ትማሊ ህዝባዊ ኣኼባ ኣካይዱ:: ኣብቲ መድረኽ ዝነበሩ ተሳተፍቲ ንዘልዓልዎ ሕቶታት ድማ ምላሽ ተዋሂብዎም:: ካብ ዝምስረት ሰለስተ ኣዋርሕ ዝገበረ ማሕበራዊ ፍትሒ ንዜጋታት ኢትዮጵያ (ኢዜማ) ኣብ ትግራይ ንፈለማ ግዜ’ዩ ህዝባዊ ኣኼባ ትማሊ ኣብ ከተማ መቐለ ኣካይዱ:: ነቲ መድረኽ ዝኸፈቱ ምክትል መራሒ ኢዜማ ኣይተ ኣንዱዓለም ኣራጌ ውድቦም ኣብ ከተማ መቐለ ኣኼባ ንከካይድን ውፅኢታዊ ክኸውን ንዝገበሩ ህዝቢ’ታ ከተማን መንግስቲ ክልል ትግራይ ንዝገበረሎም ሓገዝ ምስጋና ኣቕሪቦም:: እቲ ኣኼባ ብሰላማዊ መንገዲ ክዛዘም ድማ ኣካላት ፀጥታ ንዝገበርዎ ድጋፍ ኣመስጊኖም:: ኣይተ ኣንዱኣለም " ገለ ሰባት ንትግራይ ከይድካ ህዝባዊ ኣኼባ ምክያድ ዳርጋ ናብ ሰሜን ኮርያ ከይድካ ሰላማዊ ሰልፊ ምፅዋዕ ይቖጽርዎ" ክብሉ ተዛሪቦም:: "ትግራይ ንዓይ ዓደይ እዩ: ጭውነት ህዝቢ ሎሚ እውን ተዓቂቡ ረኺብናዮ" ክብሉ ገሊፆም። ህዝቢ ትግራይ ዝተፈላለዩ ሓሳባት ዘይቀረበሉ ህዝቢ እዩ ኢሎም ከምዝኣምኑ ድማ ሓቢሮም:: ኣብቲ መድረኽ ዝቐረቡ ርእይቶታት ነቔፌታ ዝበዝሖም ምንባሩ ዝገልፁ ኣይተ ኣንዱኣለም እዚ ድማ ከም ፈላማይ መድረኽ ትፅቢት ንገብሮ እዩ ኢሎም:: ኣብ ሸውዓተ ወረዳታት ትግራይ ኢዜማ ኣባላት ከምዝወደበን ብቐፃሊ ድማ አሓይሉ ክሰርሕ እዩ ኢሎም:: No media source currently available  ፕሮግራም እቲ ውድብ ዘላለዩ ኣይተ ሃብታሙ ኪታባ ብወገኖም ኢዜማ ፌዴራላዊ ዘይተማእኸለ ስርዓት ምምሕዳር ክኽተል እዩ ኢሎም:: ሐዚ ዘሎ ሕገመንግስቲ ኣብ መሰል ውልቀሰባት ጠመተ ብዝገበረ መልክዑ ክመሓየሽ ውድቦም ድልየት ከምዘለዎ ተዛሪቦም:: ኣብ ቁጠባዊ ጉዳይ ድማ ነፃ ዕዳጋ ክህልው ኢዜማ ክቃለስ እዩ ኢሎም:: ኣብቲ ህዝባዊ መድረኽ ብርክት ዝበሉ ሕቶታትን ርእይቶትን ዝቐረቡ ክኾኑ ከለው ኣብቲ መድረኽ ብተደጋጋሚ ካብ ዝተልዓሉ ጉዳያት ኣብ መሪሕነት ኢዜማ ዘለዉ ውልቀሰባት ቴሌቪዥን ኢሳት ብምጥቃም ንህዝቢ ትግራይ "95 ሚልዮን ን5 ሚልዮን እዩ’ቲ ቃልሲ ብዝብል ምፅናት ዓሌት ዝኣወጁ እዮም" ንምንታይ ይቕሬታ ከይሓተትኩም ንመቐለ መፂእኹም ዝብል ነይሩ:: ኣይተ ኣንዱኣለም ኣብዚ ጉዳይ ምላሽ እንትህቡ ኣብ ልዕሊ ህዝቢ ዝኾነ ገበን ዝፈፀመ ማዕኸን ዜና ብሕግን ስርዓትን ክሕተት ይግባእ ኢሎም:: ኢዜማ ኣብ 2012 ዓ/ም ምርጫ ንክካየድ ድልየት ኣለኹም’ ዶ? ቅዋሙ’ኸ እንታይ እዩ ንዝብል ዝተላዕለ ሕቶ ኣቦመንበር ኢዜማ ኣይተ የሺዋስ ኣበራ ኣብ ዝሃብዎ ምላሽ ህዝቢ ኢትዮጵያ ብዝመረፆ ክመሓደር ኣለዎ ኢልና ንኣምን ኮይኑ ግና ምርጫ ንምክያድ ትካላት ምድላዋት ክገብሩ ይግባእ ኢሎም:: ውድቦም ድማ ኩሉ ግዜ ንምርጫ ድልው ምዃኑን: ነፃን ፍትሓውን ኮይኑ ዝፍፀመሉ መንገዲ ኣብ ዘለወሉ እዋን እቲ ምርጫ ምክያድ ይግባእ ክብሉ ተዛሪቦም:: "ስለዚ ድማ ኣብዚ ሐዚ እዋን ዘለዉ ድኹማት ትካላት ብምሕያል ኣብ ግዜኡ’ዶ የርክብ ዝብል ስግኣት ኣለና ኢና ዝበልና" ኢሎም ኣይተ የሺዋስ:: ካልእ ኣብቲ መድረኽ ካብ ዝተልዓሉ "ኢዜማ ናይ ዶክተር አብዪ ኣሕመድ እዩ ይባሃል" ዝብል ሕቶ ነይሩ:: ኣይተ ኣንዱኣለም እንትምልሱ ኢዜማ ናይ ዶ/ር ኣብዪ እዩ ዝብል ተቐባልነት ዘይብሉ ወረ እዩ:: እዚ ውድብ ንምምስራት ኣብ ቤት ማእሰርቲ እንተለና ገና ዶ/ር ኣብዪ ናብ ስልጣን ቅድሚ ምምፅኦም ኢና ሓሲብናዮ" ኢሎም። ኣይተ ኣንዱኣለም ብዛዕባ ኣብቲ መድረኽ ዝተልዓሉ ሕቶታት እንትዛረቡ "ልክዕ ልክዕና ብግልፂ ነገርኩምና: ኣይሓደግኩምልናን እዚ ድማ ዝግባእ ኢዩ ኢሎም:: ሃገር ዝህነፅ ብዘተን ብህዱእ መንፈስ ዝካየድ ክትዕን ብምዃኑ: ብዝሰልጠነ መንገዲ ክንጓዓዝ ይግባእ” ክብሉ ተዛሪቦም:: ምሉእ ትሕዝቶ ኣብዚ ምስማዕ ይክኣል። No media source currently available


ኤርትራን ሱዳንን ሽዱሽተ ነጥብታት ዝሓዘ ሓባራዊ ስምምዕ ተፈራሪሞም

ኣብ መዛዘሚ ዑደት ፕረዚደንት ኢሳያስ ኣፈወርቂ ኣብ ሱዳን ክልቲኦም ወገናት ሽዱሽተ ነጥብታት ዝሓዘ ሓባራዊ መግለጺ ሂቦም።  እቲ መግለጺ ኣብ መንጎ ክልቲኣን ሃገራት ንዝህልው ኣብ ወታሃደራዊ፡ቁጠባ፡ጸጥታ፡ ፖለቲካዊን ዲፕሎማሲያዊን ባህላዊን ከምኡ’ውን ዞባዊ ጉዳያት ዝምድናን ምትሕግጋዝን ይሕብር። ብተወሳኺ ነዚ ስምምዕ ኣብ ምትግባሩ ዝነጥፍ ካብ ክልቲኣን ወገናት ዝተዋጽኣ ሓባራዊ ሽማግለ ምቛሙ ተገሊጹ’ሎ።  ፕረዚደንት ኢሳያስ ኣፈወርቂ ኣብ ካርቱምን ከባቢኡን ንዝርከቡ ኤርትራዊያን ከምዝተዘራረበ’ውን ሚንስትሪ ዜና ኤርትራ ኣቶ የማነ ገብረመስቀል ኣብ ናይ ትዊተር ገጾም ሓቢሮም ኣለው። ምሉእ ትሕዝቶ ኣብዚ ምስማዕ ይክኣል። No media source currently available ናይ ኤርትራ ፕረዚደንት ኢሳያስ ኣፈወርቂ ድሕሪ ካብ ሱዳን ዑደቶም ምምላሶም ናብ ኢትዮጵያ ከይዶም ክብሉ ምንጭታት ጠቂሱ ናይ ኣስመራ ሪፖርተር ዘቕረቦ ሪፖርት ትማሊ ምጽብጻብና ይዝከር።ብዛዕባ’ቲ ዑደት ካብ ወገን ኢትዮጵያ ዝተዋህበ መግለጺ ከምዘይነበረ’ውን ሓቢርና ኔርና። እንተኽዕነ ሪፖርተርና ካብ ኣስመራ ብዘካየዶ ምጽራይ ፕረዚደንት ኢሳያስ ናብ ኢትዮጵያ ከምዘይከዱ አረጋጊጹ’ሎ። ንዝቐረበ ጸብጻብ ይቅሬታ ንሓትት።


ርእይቶ ነበርቲ መቐለ ብምክንያት ሓድሽ ዓመት

ኣብ ዓመተ 2011 ኣብ ኢትዮጵያ ዝነብረ ከይዲ ፖለቲካን ብተወሳኺ ድማ ኣብ ሓዱሽ ዓመት ቀፃሊ ዕድል’ታ ሃገር ዘለዎም ተስፋን ምርጫ 2012 ጠሚቱን ንገለ ነበርቲ ከተማ መቐለ ርእይቶ ሓቲትና ኣለና:: ምሉእ ትሕዝቶ ኣብዚ ምስማዕ ይክኣል:: No media source currently available


መግለጺ ኤምባሲ ኣሜሪካ ኣብ ኢትዮጵያ ኣብ ጉዳይ መጥቓዕቲ ጋምቤላ

ቅድሚ ሓደ ሰሙን ኣብ ክልል ጋምቤል ዝተፈፀመን ክልተ ሰራሕተኛታት ሰብኣዊ ረድኤት ዝተቐትልሉን መጥቓዕቲ ዝኾነነ ኤምባሲ ኣሜሪካ ኣብ ኣዲስ ኣበባ መንግስቲ ከምዚ ንዝበሉ ሰራሕተኛታት ሃለዋ ክገብረሎም ሓተቱ። ሰበ ስልጣናት እታ ሃገር ነቶም ነዚ ዝፈፀሙ ሒዞም ናብ ፍርዲ ከቕርቦም እውን ሓዱሽ ናይቲ ኤምባሲ ወሃቢ ቃል ጆን ኣይስ ሓቲቶም።መንግስቲ እቲ ክልል ብወግኑ ን ኣርባዕተ ተጠርጠርቲ ኣብ ትሕቲ ቀይዲ ምእታው ሓቢሩ’ሎ። ምሉእ ትሕዝቶ ኣብዚ ምስማዕ ይክኣል። No media source currently available


ቤት ምኽሪ ፀጥታ ሕ/ሃ ኣብ ማእኸላይ ሪፓብሊክ ኣፍሪቃ ኣንቢርዎ ዝነበረ እገዳ ኣልዒልዎ

ናይ ሕቡራት ሃገራት ቤት ምኽሪ ፀጥታ መንግስቲ ማእኸላይ ሪፓብሊክ ኣፍሪቃ ምስ 14 ዕጡቓት ጉጅለታት ናይ ሰላም ስምምዕ ድሕሪ ምፍራሙ ኣብ ልዕሊ እታ ሃገር ኣንቢሩዎ ዝነበረ እገዳ ኣፅዋር ክልዓል ትማሊ ሓሙስ ብምሉእ ድምፂ ወሲኑ። ብፈረንሳይ ዝረቐቐ ውሳነ መንግስቲ ማእኸላይ ሪፓብሊክ ኣፍሪቃ ንዘቕረቦ ፃውዒት መልሲ እዩ።


መግለጺ ሓድሽ ዓመት ቀዳማይ ሚንስትር ኣብይ ኣሕመድ

ቀዳማይ ሚንስትር ኢትዮጵያ ዶ/ር ኣብይ ኣሕመድዝሓሸ እምበር ዝኸፍአ ዘመን ተመሊሱ ንኸይመፅእ ሓቀኛ ምስግጋር ንደቅና ከነረጋግፀሎም ይግባእ ኢሎም ። ሎሚ ዝተጀመረ ሓዱሽ ዓመት ናይ ኣፈፃፅማ ዓመት እዩ ዝበሉ ቀዳማይ ሚንስትር ኣብይ ንሃገርና ናብ ዝሓሸ ዕድል ነሰጋግረሉ ወሳኒ ዓመት እዩ ኢሎም።በቲ ዝተለምናዮ መሰረት እነካይዶ ምርጫ ድማ ናይ ሃገርና ናይ ዲሞክራሲ ታሪኽ ናብ ዘይወርደሉ ብራኸ ዘብፅሐ ክኸውን እዩ ኢሎም። ብምኽንያት ሓድሽ ዓመት 2012 ንምሉእ ህዝቢ ኢትዮጵያ ዘካየድዎ መደረ ዝአረገ ዓመት ብምድህሳስ ንሓድሽ ዓመት ዝ አንፈቱ ቀ/ሚ ዝሓለፈት ዓመት 2011 ኢትዮጵያ ዝተዋህለለ ሽግራት ዝጠመትሉ ዓመት’ዩ ይብል። ምሉእ ትሕዝቶ ኣብዚ ምስማዕ ይክኣል። No media source currently available


መቐለ፡ መሐብሐቢ ግዳይ ፆታዊ መጥቓዕቲ እፎይታ ስራሕ ጀሚሩ

መተሓባበሪት ማእከል መሐብሐኒ ግዳያት ፆታዊ መጥቓዕቲ እፎይታ ወይዘሮ ሰላማዊት ቅጣው ኣብዚ ማእከል መሐብሐቢ ኣዝየን ነአሽቱ ትሕቲ ዕድመ ዝኾና ህፃናት ከምዝርከባ ሓቢረን።  ዕላማ እዚ ማእከል ብፆታዊ መጥቓዕቲ ኣካላውን ኣእምሮኣውን ጉዳኣት ንዝበጽሐን ደቂ ኣንስትዮ ኩለ መዳይ ደገፍ ጌርካን ሓብሒብካን ናብ ንቡር ተመሊሰን አፍረይቲ ዜጋ ክኾና ምግባር ኢዩ ክብላ ወሲከን ሓቢረን። ምስተን መተሓባበሪትን መሓብሓቢ ግዳይ ጾታዊ መጥቓዕቲን ምስተን ግዳያትን ዝተኻየደ ቃለ መጠይቕ ኣብዚ ምስማዕ ይክኣል። No media source currently available


ግዳያት መጥቓዕቲ ደቡብ ኣፍሪቃ ይዛረቡ

ኣብ ደቡብ ኣፍሪቃ ህፃናት ዝርከቡዎም ኣስታት 200 ግዳያት ኣብ ልዕሊ ዜጋታት ወጻኢ ሃገር ዝተኻየደ መጥቓዕቲ ኣብ ምብራቕ ጆሃንስብርግ ኣብ ዝርከብ ናይ ማሕበረሰብ ኣዳራሽ ተዓቒቦም ምህላዎም ተገሊጹ። ማንዴላ ተባሂሉ ኣብ ዝፅዋዕ ዘይስሩዕ መዕቖቢ ይነብሩ ዝነበሩ ብዝተቖጥዑ ሰባት ዝተባረሩ ሰባት ኣብ ዝተዓቕቡሉ ኣዳራሽ ህፃናት ይፃወቱ፣ደቂ ኣንስትዮ ብዛዕባ ዘጋጠመን ዘሕዝን ፋፃመ የዋግዓ፣ደቂ ተባዕቲዮ ፀጥ ኢሎም ወይ ደቂሶም ይርኣዩ። 38 ዓመት ዝዕድሚኡ ኣቦ ሰለስተ ቆልዑ ዚምባቢያዊ ፊብዮን ማይምብድዛ እቲ ዘጋጠመ ክኣምን ኣይከኣለን።ህይወቱ ኣብ ሰናይ ድልየት ካልኦት ሰባት ዝተመስረተ ተስፋ ዝስኣነ ሰብ ምዃኑ ይዛረብ። “መፂኦም ፈጥረቲ ሽግር ወፃእተኛታት ትድለዩ ኣለኹም ኢሎምና።እንታይ በዲልና እንተበልናዮም ኣንስትናን ስራሕናን ካብ ምምንጣል ካልእ የብልኩምን ይብሉና።” ጓል 50 ዓመት ዚምባቢያዊ ፖሊተ ሞዮ ንሳን ካልኦት ወፃእተኛታትን ኣብ ውሽጢ ሰለስተ ሰዓታት እንተ ዘይወፂኦም ህይወቶም ከምዝስእኑ ነበርቲ እቲ ከባቢ መጠንቀቕታ ከምዝሃቡዎምን ኩሉ ንብረተን ገዲፈን ከምዝሃደማ ይዛረባ። በዓል ሓዳርን ኣቦ ወዲ ሽዱሽተ ወርሒ ህፃንን ማላዊ ከኒያስ ባንዳ እውን ፍርቂ ለይቲ ወዱ ተሸኪሙ ሃዲሙ ህይወቱን ህይወት ህጻን ወዱን ከምዘትረፈ ይዛረብ። ካልኦት ግን ናይ ምምላጥ ዕድል’ውን ኣይረኸቡን።ኣይዛክ ሲቶል ዝተባህለ ዚምባቤያዊ ክሃድም ፈቲኑ ከቢቦም ምስ ሓዙዎ ቀጥቂጦም ብሓዊ ኣቃፂሎም ቀቲሎምዎ።በቲ ህውከት ካብ ዝተቐትሉ 12 ግዳያት ሓደ እዩ። ኒኮላስ ተባሂሉ ክፅዋዕ ዝሓተተ ናይጀሪያዊ ካብ ደቡብ ኣፍሪቃ መጀመሪያ ካብ ዝወፁ ሓደ እዩ።ህይወተይ ኣብ ደቡብ ኣፍሪቃ ካብ ዝስእና ኣብ ዓደይ ከይደ ምሟት እመርፅ ይብል።መኪናታቱ፣ሽቑን ካልኦት ንብረቱን ብምሉኡ ከምዝስኣነ ገሊፁ። መንግስቲ ነቲ መጥቓዕቲ ብምኹናን ደው ከብሎ እየ ኢሉ’ሎ።ብኣማኢት ዝቑጸሩ ኣብቲ መጥቓዕቲ ዝተሳተፉ’ውን ተኣሲሮም ኣለው።መብዛሕቲኦም ዜጋታት ወጻኢ ሃገራት ግን ኣዚዩ ዝንኣሰን ዝደንጎየን ስጉምቲ እዩ ይብሉዎ።


ቀ/ሚ ሱዳን ዓብደላ ሃምዶክ ንናይ ክልተ መዓልታት ናይ ስራሕ ምብጻሕ ሎሚ ሓሙስ ደቡብ ሱዳን ኣትዮም

ቀዳማይ ሚንስትር ሱዳን ዓብደላ ሃምዶክ ንናይ ክልተ መዓልታት ናይ ስራሕ ምብጻሕ ሎሚ ሓሙስ ደቡብ ሱዳን ኣትዮም። ምብጻሕ ቀዳማይ ሚንስትር ሃምዶክ ኣብ መንጎ ተቓወምቲን መንግስትን ንዝካየድ ልዝብ ዘተ ሓድሽ መደብ ንምንጻፍ ምዃኑ ተገሊጹ’ሎ። ኣቐዲሞም ኣብ ሕቡራት ሃገራት ከም ዲፕሎማት ክሰርሑ ዝጸንሑ ቀዳማይ ሚንስትር ሱዳን ዓብደላ ሃምዶክ ኣብ መንጎ ወታሃደራዊ መሪሕነትን ሲቪል ፓርቲታት ሱዳን ብዝተበጽሓ ስምምዕ ቕድሚ ሰለስተ ሰሙን ናብ መዝነት ዝመጹ ምኳኖም ይዝከር። ነታ ሃገር ዝመርሕ ዘሎ ቤት ምክሪ ሉኡላዊነት፡ ሱዳን ካብቲ ንዓመታት ተዘፊቓትሉ ዝጸንሓት ግጭት ምስ ተቓወምቲ ለውጢ ንምትእታትው ዓሊሙ ንከም ቀ/ሚ ሃምዶክ ዝአመሰሉ ሰባት ናብ መሪሕነት ምምጽኡ ይገልጽ። ተወከልቲ ቤት ምኽሪ ሉአላዊነት ሱዳን ትማሊ ረቡዕ ኣብ ዋና ከተማ ደቡብ ሱዳን ጁባ ምስ ተቓወምቲ ብምርኻብ ንልዝብ ሰላም ዘድልይ መደብ ብምሕንጻጽ ስምምዕ ተፈራሪሞም ኣለው። ቀ/ሚ ሃምዶክ ብወገኖም እዚ ናይ ደቡብ ሱዳን ዑደት ኣብ ጉዳይ ንግዲ፡ ናይ ዶብ ግጭታትን ምንቅስቃስ ሰባትን ካብን ናብን ክልቲኣን ሃገራት ኣብ ዝብሉ ጉዳያት ምስ ሰበ ስልጣን ደቡብ ሱዳን ንምዝታይ ከምዘክኣሎም ንጋዜጠኛታት ሓቢሮም።


‘ካቢ’ ንኤርትራዊያን ስደተኛታት ብነጻ ስልጠና ዝህብ ትካል

‘ካቢ’ ዝተባህለ ንትርፊ ዘይሰርሕ ትካል ኣብ ሱዳን ንዝርከቡ ኤርትራዊያን ስደተኛታት ነጻ ናይ ትምህርቲ ዕድል ይህብ። እዚ ትካል ኣብ ዝተፈላለዩ ሃገራት ብዝርከቡ ኤርትራዊያን ዝመሓደርን ዝምወልን ኮይኑ ንዝሓለፈ ሓደ ዓመትን ፈረቓን ብሽዱሽተ ዓውድታት ስልጠና ኣብ ከተማ ካርቱም ሱዳን ንዝርከቡ ስደተኛታት ይህብ ኣሎ።  ካብ ቀንዲ መስረቲ’ቲ ትካል ዝኾነ ኣልኣዛር ሓሸሊት፡ ነቲ ኣብ ሰለስተ ቦታታት ኣብ ከተማ ካርቱም ዝወሃብ ስልጠና ዘተሓባበር ዮናስ ኢዮብ ከምኡ’ውን ንክልተ ካብ ተምሃሮ ኣዘራሪብና ኣለና። ምሉእ ትሕዝቶ ኣብዚ ምስማዕ ይክኣል። No media source currently available


'ኣብ መንጎ ገዛእቲ ፓርትታት ክልላት ኣምሓራን ትግራይን ዘሎ ዘይምርድዳእ ብሰላማዊን ብልዝብን ንምፍታሕ ዝጸንሐ መርገጺና ዝቕየር ኣይኮነን' ኣቶ ተመስገን ጥሩነህ

ኣቶ ተመስገን ጥሩነህ፡ ኣብ መንጎ ገዛእቲ ፓርትታት ክልላት ኣምሓራን ትግራይን ዘሎ ዘይምርድዳእ ብሰላማዊን ብልዝብን ንምፍታሕ ዝጸንሐ መርገጺና ዝቕየር ኣይኮነን ኢሉ። ኣብ መንጎ ኣመራርሓ ገዛኢ ፓርቲ ኣምሓራ ተመሳሳሊ መርገጺ የለን ዝብል ሓበሬታ ብሓደ ሓደ ኣኽረርቲ ጽንፈኛ ብሄርተኛታት ደይ መደይ ተባሂሉ ዝናፈስ በለካ ለኽዓካ `ዩ ክብል ፕረዚደንት ክልል ኣምሓራ ኣቶ ተመስገን ጥሩነህ ተዛሪቡ። ኣቶ ተመስገን ብምኽንያት ሓዲሽ ዓመት ኣብ ዝሃቦ ጋዜጣዊ መግለጺ፡ ኣብ መንጎ ገዛእቲ ፓርትታት ክልላት ኣምሓራን ትግራይን ዘሎ ዘይምርድዳእ ብሰላዊን ብልዝብን ንምፍታሕ ዝነበረን ዘሎን መርገጺና ዝቕየር ኣይኮነን ኢሉ። ምሉእ ትሕዝቶ ኣብዚ ምስማዕ ይክኣል። No media source currently available


ሰራዊት ምክልኻል ኢትዮጵያ ንዝተወሰኑ ኣባላት ዳዕሽ ኣብ ትሕቲ ቐይዲ ከምዘእተወን ኣፍሊጡ

ሰራዊት ምክልኻል ኢትዮጵያ ንዝተወሰኑ ኣባላት ዳዕሽ ኣብ ትሕቲ ቐይዲ ከምዘእተወን ዘይተትሓዙ እውን ከምዘለውን ኣፍሊጡ። ምኽትል ኤታማዦር ሹምን ሓላፊ ወፍሪ ስርሒታትን ሓይልታት ምክልኻል ኢትዮጵያ ጀነራል ብርሃኑ ጁላ ምስ ጋዜጣ ኣዲስ ዘመን ኣብ ዝካየድዎ ቃለ መጠይቕ ዳዕሽ/ኣይ ኤስ/ ኣብ ዝተፈላለዩ ከባቢታት ኢትዮጵያ ንምንቅስቓስ ተደጋጋሚ ፈተነ ገይሩ ከምዝፈሸሎ ብምግላፅ ግን ካብ ዝተፈላለዩ ከባቢታት ዝመልመሎም፣ስልጠና ዝወሰዱን ዝተጠምቁን ከምዘለው መንግስቲ ፈሊጡዎ’ሎ፤ዝለዓለ ክትትል ድማ ይግበር ኣሎ ኢሎም። ጀነራል ብርሃኑ ወሲኾም ሰራዊት ምክልኻል ነታ ሃገር ንምሕላው ንዝተወሃቦ ከቢድ ሓላፍነት ኣበርቲዑ ይሰርሕ ከምዘሎ ገሊፆም። ዳዕሽ ኣብ ኢትዮጵያ ይረአ ዘሎ ፖለቲካዊ ዘይምርግጋእን ምቹእ ኩነታት ከምዝፈጠረሉ ኣብ ኬንያ ናይ ዝመደብሩ ሳሃን ኢንስቲቱዩት ምርምር ዳይሬክተር ማት ብራይደን ቅድም ክብል ንድምጺ ኣሜሪካ ገሊፆም ነይሮም።ብዛዕባ እዚ ካብ ቤት ፅሕፈት ኤታማዦር ሹም መብርሂ ንምርካብ ዝተገብረ ፈተነ ኣይሰለጠን።


ብምኽንያት በዓል ቅዱስ ዮውሃንስ፣ ኣብ ንኡስ ዞባ ሰረጀቓ ኣብ ታሪኻዊ ኣዳራሽ "ሓፋሽ ዛግር" ባህላዊ ምርኢት ቀሪቡ

ብምኽንያት በዓል ቅዱስ ዮውሃንስ፣ `ዝናር ስነጥበባት ዞባ ማእከል` ምስ ምምሕዳር ንኡስ ዞባ ሰረጀቓ ብምትሕብባር ፡ ኣብ ዛግር ታሪኻዊ ኣዳራሽ "ሓፋሽ ዛግር" ባህላዊ ምርኢት ኣቕሪባ። እቲ ባህላዊ ምርኢት ንበዓል ቅዱስ ዮውሃንስ ዘንጸባርቕ ኮይኑ ኣብ ዛግር ዝተገብረሉ ቀንዲ ምኽንያት ከኣ ንረቂቕ ባህላዊ ውርሻታት ብምብርባር ታሪኻዊን ጥንታውን ቦታታት ንምዕቃብ ከምዝኾነ ኣብ ኤርትራ ሓላፊ ስፖርትን ባህልን ዞባ ማእከል ኣቶ እንድርያስ ኣስመረኦም ንድምጺ ኣሜሪካ ተዛሪቡ። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ከተማ መቐለ፡ ብምኽንያት ሓዲሽ ዓመት ኣብ ዕዳጋ ጠለ-በጊዕን ከብትን ዝወዓለ ዋጋ

ኣብ ክልል ትግራይ፡ ከተማ መቐለ፡ ኣብ ዕዳጋ ጠለ-በጊዕን ከብትን ዝወዓለ ዋጋ፡ ገሊኦም ካብ`ቲ ዝሓለፈ በዓል ዝሓሸ`ዩ ክብሉ ከለዉ፡ ካልኦት ድማ ዝያዳ ከቢሩ ይብሉ።  ብምኽንያት ኣውደኣመት ዝወዓለ ዕዳጋ፡ ልዕልን ለጠቕን ዝበለ`ዩ ይብሉ ሸማቶን ሸየጥትን። ኣለም ፍሰሃ ናብ`ቲ ዕዳጋ ከይዱ ዘዳለዎ ጸብጻብ ኣብዚ ምስማዕ ይክኣል። No media source currently available


ኤርትራ ኣብ ዓለም ብምመያ መራኸቢ ብዙሃን ቀዳመይቲ ደረጃ ተሰሪዓ

ኤርትራ ኣብ ዓለም ብምመያ መራኸቢ ብዙሃን ቀዳመይቲ ደረጃ ትሕዝ ክብል ተሓላቂ ደሕንነት ጋዜጠኛታት(CPJ) ኣፍሊጡ። እቲ ኣብ ከተማ ኒውዮርክ ዝመደበሩ ትካል ተሓላቒ ደሕንነት ጋዜጠኛታት፡ ኤርትራ ኣብተን 10 ኣብ ዓለም ኣዝየን ምመያ ዝገብራ ሃገራት ቀዳመይቲ ከምትስራዕ ሓቢሩ’ሎ።  ሚንስትሪ ዜና ኤርትራ ኣቶ የማነ ገብረመስቀል ብትዊተር ኣብ ዝሃብዎ መልሲ ኣብ ዓበይቲን ነአሽቱን ከተማታት ኤርትራ ዝነብር 91 ሚእታዊት ቤት ልዕሊ 650 ቻነላት ቲቪ ብሳተላይት ስለ ዝርእይ አማራጺ ምንጪ ሓበሬታ ኣሎ ኢሎም። CPJ ግን ኣብ ኤርትራ ጽንኩር ቀይድታት ሓበሬታ ከምዘሎን ካብታ ሃገር ነጻ ኾይኑ ዝጽብጽብ መራኸቢ ብዙሃን ከምዘየለን ንሳተላይትን ዓምዲ ኢንተርነት’ውን ዓፈና ከምዘሎ ንፈልጥ ኢሉ’ሎ። ምሉእ ትሕዝቶ ኣብዚ ምስማዕ ይክኣል። No media source currently available


ክልል ትግራይ: በዓል ዓሹራ ኣብ መስጊድ ኣልነጃሺ ብድምቀት ተኸቢሩ

መበል 1441 በዓል ዓሹራ ኣብ መስጊድ ኣልነጃሺ ብድምቀት ትማሊ ተኸቢሩ:: ኣብቲ በዓል ካብ ዝተፈላለዩ ከባቢታት ኢትዮጵያ: ኤርትራ: ጂቡቲን ሱዳንን ዝመፁ ተኸተልትንን ኣመራርሓን መራሕቲ ሃይማኖት እስልምና ተሳተፍቲ ኮይኖም:: ምሉእ ትሕዝቶ ኣብዚ ምስማዕ ይክኣል። No media source currently available


ማሕበር ኤርትራውያን ተመለስቲ ሰሜን ኣሜሪካን ካናዳን ሃገሮም ኣብ ምልላይን ዝተፈላለዩ ሓገዛትን ኣብ ምብርካትን ከምዝሰርሕ ተገሊጹ

ማሕበረ ኮም ኤርትራውያን ተመለስቲ ሰሜን ኣሜሪካን ካናዳን ምስ ባህልን መነባብሮን ሃገሮም ኣብ ምልላይን ኣብ ዝተፈላላዩ ናይ ግብረ ሰናይ ንጥፈታትን እጃሞም ከበርክቱ ከምዝሰርሑ ኣባል ቦርድ ህዝባዊ ርክባት ናይቲ ማሕበር ኣቶ ብርሃነ ተወልደ ንድምጺ ኣሜሪካ ተዛሪቡ። እቲ ማሕበር 613 ቀወምቲ ንጡፋትን ከምኡ’ውን ካልኦት ተመላለስትን ኣባላት ከምዘለዎ፡ ኣባላቱን ግዱሳትን ዓመታዊ ብዝገብርዎ ወፈያታትን ከምዝመሓደርን ምስ ሚንስትሪ ዕዮን ሰብኣዊ ድሕነትን ብምትሕብባር ንጽጉማት ተማሃሮ፡ንዓይነ ስውራንን ጽሙማንን ዝተፈላለየ ናይ ናውቲ ሓገዛትን ከምዘበርክት ኣቶ ብርሃነ ተዛሪቡ። ምሉእ ትሕዝቶ ኣብዚ ምስማዕ ይክኣል። No media source currently available


`ኣግኣዝያን` ንኤርትራ መንገዲ ሃገራዊ መንነት ድዩ ወይስ ክውንነት ዘይብሉ ፋንታዝያ? ንክትዕ ቀሪቡ`ሎ (2ይ ክፋል)

`ማሕበር ኣሕዋት ኣግኣዝያን` ዝብል ምንቅስቓስ፡ ኣመሰራርትኡን ዕላምኡን እንታይ`ዩ? መስረቱ`ኸ መን`ዮም፡ ንምዃኑ`ኸ ኣብ ክውንነት ዝተመስረተ ድዩ -ዝብሉ ሕቶታት ኣብ ካልኣይ ክፋል ዘተ ምስ ዝተፈላለየ ርእይቶ ዘለዎም ሰባት ዝጀመርናዮ መደብ ክቕጽል`ዩ። ካብ መስረቲ ኣግኣዝያን ሓደ ኣቶ ተስፋጽየን በርሀ፡ እቲ ማሕበር ናብ ህንጸት ሃገራዊ መንነት ኤርትራ ዝወስድ ምንቅስቓስ`ዩ ክብል ከሎ፡ ምስኡ ዘይሰማምዑ ኣቶ ሃይለሚካኤል ሃይለስላሰ(ሊንጎን) ኣቶ ሑሴን ሉባክን ድማ ፡ ሃገራዊ መንነት ኤርትራ ንምፍራስ ዓሊሙ ፡ ግን ካብ ምጅምሩ ዝፈሸለ ፋንታዝያ እዩ ይብሉዎ። ካልኣይ ክፋል ዘተ ኣብዚ ምስማዕ ይክኣል። No media source currently available


'ኣብ ክልል ኦሮምያ ካብ ኣካላት ፀጥታ መንግስቲ ወፃኢ ካልእ ዕጡቕ ኣይህሉን' ም/ፕረዚደንት'ቲ ክልል

ምኽትል ፕረዚደንት ክልል ኦሮምያ ኣቶ ሽመልስ ኣብዲሳ ኣብ ቀረባ መዓልታት ዝጅምር ሓድሽ ዓመት 2012 ፀገማት ሕብረተሰብ ንምፍታሕ ብዝበለፀ ምውዳድ ከምዝስራሕ ገሊፆም።ናይቲ ክልል ሰላም ንምርግጋፅ ኣብ 2012 ካብ ኣካላት ፀጥታ መንግስቲ ወፃኢ ካልእ ዕጡቕ ኣይህሉን ኢሎም። ኣባል ኣመራርሓ ናይ ኦሮሞ ፌደራሊስት ኮንግረስ ኣቶ ሙላቱ ገመቹ ግን እቲ መግለፂ ልሙድን መፍትሒ ዘየቐመጠን እዩ ክብሉ ርእይትኦም ሂቦም ኣለው። ምኽትል ፕረዚደንት ብሄራዊ ክልላዊ መንግስቲ ኦሮሚያ ኣቶ ሽመልስ ኣብዲሳ ኣብ ዝሓለፈ ዓመት 2011 ዓ/ም ዝተሰርሑን ኣብ 2012 ዓ/ም ብዛዕባ ዝስርሑን ስርሓት ዝምልከት መግለጺ ንመራኸቢ ብዙሃን’ታ ሃገር ሂቦም። ነበርቲ ናይቲ ክልል ምስ ጎረባብቲ ክልላት ብሰላምን ብምትሕብባርን ንኽነብሩ ምስ ካልኦት ክልላት ሰፊሕ ስራሕ ተሰሪሑ ኣሎ ኢሎም።ኣብ 2011 ዓ/ም ካብ ዝተሰርሑ ክጠቕሱ ከለው “ፖለቲካዊ ባይታ ንምስፋሕን ኩሎም ፖለቲካዊ ፓርትታት ብዘይደረት ኣብ ክልል ክንቀሳቐሱ፣መሰሎም ንክኽበር፣ንኽሳተፉ ምግባር ተሰሪሑ እዩ።ካብ ወፃኢ ዝኣተው ፖለቲካዊ ፓርትታት እውን ሓድሽ ፖለቲካዊ ባህሊ ክጅምሩ ዘክእሎም ሰፋሕቲ ስርሓት ተሰሪሖም እዮም።” ኣብ ዝሓለፈ ዓመት ዝለዓለ ፈተና ኣብ ዝነበረ ፀጥታን ሰናይ ምሕደራን ከምዝተሰርሑ ብምሕባር ኣብ 2012 ካብ ናይ መንግስቲ ሓይሊ ጸጥታ ወፃኢ ዝኾነ ይኹን ዕጡቕ ሓይሊ ኣብቲ ክልል ኣይንቀሳቐስን ኢሎም። ብኣቶ ዳውድ ኢብሳ ዝምራሕ ናይ ኦነግ ጉጅለ ብናይቲ ክልል መንግስቲ፣ብኣባ ገዳ፣ብሽማግለታት ዓድን ፍሉጣት ሰባትን ሰፊሕ ፃዕሪ ተገይሩ ብዙሕ ሰብ ናብ ዝመረፆ ሰላማዊ ናብራ ንኽምለስ ዝለዓለ ስራሕ ከምዝተሰርሐ ኣቶ ሽመልስ ገሊፆም።ካብዚ ወፃኢ ግን ኢሎም ንሶም “ካብዚ ወፃኢ ብዛዕባ ዘቕበፀ ሓይሊ ምስኒ ኣቶ ዳውድ ዝለዓለ ዝርርብ ኣካይድና ንሳቶም እዚ ተዓጢቑ ዝንቀሳቐስ ዘሎ ጉጅለ ንሕና እንመርሖ ኣይኮነን፤ጉጅለ ሽፋቱ እዩ ኢሎም መርገፂ ወሲዶም ምስ ወሰኑ ምስ ፌደራላዊ መንግስቲ ተዋዲድና ኣብ ምዕራብን ደቡብ ኦሮሚያ ሕጊ ናይ ምኽባር ሰፊሕ ስራሕ ተሰሪሑ እዩ”ኢሎም። ኣቶ ሽመልስ ኣብዲሳ ወሲኾም ንዜጋታት ተጠቀምቲ ኣብ ዝገብር ስርሓት ልምዓት ናይቲ ክልል መንግስቲ ሰፊሕ ስራሕ ከምዝሰርሐን ዝተጀመሩ ቁጠባዊ ምምሕያሻት ብምቕፃል ብዝሒ ሸቕሊ ኣልቦ ንምንካይ ኣብ ዝቕፅል 2012 ብትኹረት ክስራሕ እዩ ኢሎም ። ብዛዕባ እቲ መግለፂ ርእይቶኦም ክህቡ ዝተሓተቱ ምኽትል ኣቦ መንበር ናይ ኦሮሞ ፌደራላዊ ኮንግረስ ኣቶ ሙላቱ ገመቹ እቲ መግለፂ ቅድሚ ሎሚ ኢህወዴግ የውፅኦም ካብዝነበሩ ልሙዳት መግለፅታት ዝተፈለየ ኣይኮነን ኢሎም። “ኢህወዴግ ዝዛረቦን ዝሰርሖን ዝተፈላልየ እዩ።ንኣብነት ብዛዕባ ሰላም ይዛረብ። ህዝቢ ሰላም ከይረክብ፣ፀገም ንኽፍጠር፣ፈቐዱኡ ናይ ዜጋታት መሰል ኣብ ዘይተኸበረሉ እዞም ኩሎም ኣብ ዘይተርኣየሉን ዴሞክራሲ ኣብ ዘይሰፈነሉን ኩነታት ይህቡዎ ዘለው መግለፂ፣ቅድሚ ሎሚ እውን ንፈልጦም ስለዝኾነ ካብ ዝነበረና ተመኩሮ ተበጊስና ዝተፈለየ እዩ ኢልና ኣይንኣምንን።” ኣቶ ሙላቱ ወሲኾም ፌደራሊዝም ብግብሪ ዘይርኣና ህዝብታት ስለዝኾንና ፀገምና ዝፍታሕ ተቐራሪብና ኮፍ ኢልና እንተተዘራሪብና ጥራሕ እዩ እዩ ኢሎም ።


ፕረ.ሳህለወርቅ ዘውዴ ምስ ኣብ ደቡብ ኣፍሪቃ ዝነብሩ ኢትዮጵያዊያን ተራኺበን: ተዘራሪበን

ኣብ ደቡብ ኣፍሪቃ ኣብ መበል 28 ጉባኤ ዓለምለኸ ቁጠባ ይሳተፋ ዘለዋ ፕረዚደንት ኢትዮጵያ ሳህለወርቅ ዘውዴ ኣብታ ሃገር ምስ ዝነብሩ ኢትዮጵያዊያን ኣብ ከተማ ኬፕታውን ተራኺበን ተዘራሪበን። ኣብቲ ርክብ ኢትዮጵያዊያን ንፕረዚደንት ሳህለወርቅ ሕቶታት ምቕራቦም ኣብ ደቡብ ኣፍሪቃ ምኽትል ኣቦ መንበር ኢትዮጵያዊያን ማሕበረሰብ ናየሊ ሙሳ ንድምጺ ኣሜሪካ ተዛሪቦም። ፕረዚደንት ሳህለወርቅ ነቲ መጥቓዕቲ ብምኹናን ምስ መራሕቲ እታ ሃገር ኣብ ዝራኸባሉ እዋን ብዝግባእ ከምዝዘራረባሉ ምግላፀን ኣቶ ናየሊ ገሊፆም።ኣብ ከባቢ ጆሃንስብርግ ዘሎ ኩነታት ፀጥታ ብውሱን መልክዑ ምምሕያሹን ሰባት እውን ናብ ስርሖም ምምላስ ከምዝጀመሩን ተሓቢሩ’ሎ።


ቀዋሚት ወኪል ኤርትራ ኣብ ሕ/ሃ ወ/ሮ ሶፍያ ተ/ማርያም ወቐረት መዝነተን ንዋና ጸሓፊ ሕ/ሃ ኣረኪበን

ኣብ ሕቡራት ሃገራት ሓዳሽ ቀዋሚት ወኪል ኤርትራ ወ/ሮ ሶፊያ ተስፋማሪያም ዮሃንስ ናይ መዝነት ደብዳብኤን ንዋና ፀሓፊ ሕቡራት ሃገራት ኣንቶኒዮ ጉተረስ ትማሊ ሓሙስ ኣረኪበን። ወ/ሮ ሶፊያ ቅድሚ ሎሚ ካብ 2005 ጀሚረን ኣብ ዋሽንግተን ዲሲ ‘ናይ ኣሜሪካ ፋውንደሽን ንቀርኒ ኣፍሪቃ’ ናይ ዝተባህለ ትካል ፈፃሚት ዳይሬክተር ብምዃን ከምዘገልገላ ሕቡራት ሃገራት ዘውፅኦ መግለፂ ይሕብር። ካብዚ ብተወሳኺ ኣብ ክፍሊ ምምሕዳር ኩባኒያ ቦይንግን ካልኦትን ከምዝሰርሓ እውን እቲ መግለፂ ወሲኹ ገሊፁ። ኣብ ኣሜሪካ ክፍለ ግዝኣት ኣሪዞና ከተማ ፌነክስ ካብ ዝርከብ Western International University ብማኔጅመን ባችለር ድግሪ ከምዝተመረቓ እቲ ሓበሬታ ይገልፅ። 25 ግንቦት 1960 ኣብ ኣስመራ ዝተወልዳ ወ/ሮ ሶፊያ በዓልቲ ሓዳርን ኣደ ሰለስተ ቆልዑን እየን።


ፕረዚደንት ዚምባብወ ነበር ሮበርት ሙጋበ ዓሪፎም

ንደቡብ ኣፍሪቃዊት ሃገር ዚምባብወ ን 37 ዓመታት ዝመርሕዋ ፕረዚደንት ነበር ሮበርት ሙጋበ ኣብ መበል 95 ዓመቶም ዓሪፎም። ፕረዚደንት ነበር ሙጋበ ኣብ ሃገረ ሲንጋፖር ሕክምናዊ ረድኤት ኣብ ዝግበረሎም ዝነበረ ግዜ'ዩ ምማቶም ዝተገልጸ። ፕረዚደንት ሙጋበ ፡ ዚምባብወ ኣብ 1980 ድሕሪ ብውሑዳት ጸዓዱ ዝተዓብለለ መሪሕነት ምንጋፋ: ክሳብ ብሓይሊ ካብ ስልጣን ዝእለዩ ነታ ሃገር መሪሖምዋ እዮም። No media source currently available  ናይ 37 ዓመት ዘበነ መሪሕነት ፕረዚደንት ነበር ሙጋበ ብዝተፈላለየ መለክዒታት ዝግለጽ ኣካታዒ ኮይኑ :ገሊኦም ኣብ መትከላቱ ዝጸንዐ ጅግና መራሒ ሓርነት ገይሮም የቕርብዎ። ካልኦት ድማ ዝተሰርቀ ምርጫ: ዝተዳቐቐ ቁጠባ ከምኡውን ሰፊሕ ስግኣት ኣብ ዜጋታት ዘተኣታተወ ገይሮም ይገልጽዎ። ፕረዚደንት ነበር ሙጋበ ንዘበነ መሪሕነቶም ኣመልኪቶም ኣብ 2018 ምስ ድምጺ ኣመሪካ ኣብ ዝገበርዎ ቃለ መጠይቕ "ኩሉ ግዜ ምምላስ ናብ ምሕደራ ቅዋም፤ ምምላስ ናብ ግዝኣተ ሕጊ፤ ምምላስ ናጽነት ናብ ህዝቢ ምስ ሰራሕኩ'የ" ኢሎም ንዝቐርበሎም ወቐሳ ተኸላኺሎም ምንባሮም ይዝከር።


`ሒደት ሰባት ተኣኪብካ ፓርቲ ኢና ስለዝበልካ ፓርቲ ኣይክወንን`ዩ` - ብርቱካን ሚደቅሳ

ኣደ-መንበር ቦርድ ምርጫ ኢትዮጵያ ወ/ት ብርቱካን ሚደቅሳ ትማሊ ኣብ ኣዲስ ኣበባ ኣብ ዝሃበቶ ጋዜጣዊ መግለጺ፡ ሓደ ፖለቲካዊ ፓርቲ ዝቐውም፡ ንዝተወሰነ ክፍሊ-ሕብረተሰብ ወኪሉን ድምጹ ከምዝስማዕ ጌሩን፡ ኣብ መወዳእታ ስልጣን ኸምዝሕዝ ንምግባር`ዩ ኢላ። “ሓደ ሰለስተ ሰባት ተኣኪብካ፡ ፓርቲ ኢና ስለዝበልካ ፓርቲ ኣይክወንን`ዩ፡ እዚ ድማ ኣብ ካልኦት ሃገራት`ውን ዝስርሓሉ`ዩ።” ቅድሚ ሳምንታት ብፓርላማ ኢትዮጵያ ብዝወጸ ኣዋጅ-ሕጊ፡ 50 ዝኾኑ ፓርትታት ፖለቲካ ኢና ዝብሉ ውዳበታት፡ እቲ ሕጊ ንዓና ዘግልል`ዩ ዝብል መረረት የስምዑ ኣለዉ። እቲ ኣዋጅ፡ ንምዝገባ ፓርትታት ኣብ ዝምልከት ኣስፊርዎ ዝወጸ ዓንቀጽ፡ ንኽልል ዝወዳደሩ፡ ኣርባዕተ ሺሕ፡ ንሃገር-ለኸ ዝወዳደሩ ድማ ዓሰርተ ሺሕ ፊርማታት ከተኣኻኽቡ ዘገድድ`ዩ። ምሉእ ጸብጻብ ኣብ`ዚ ምስማዕ ይክኣል። No media source currently available


ውድብ ዴሞክራሲያዊ ምትሕብባር ትግራይ ኣመራርሓን ኣባላትን እቲ ውድብ ማእሰርትን መውቃዕትን ኣጋጢምዎም ክብል ኣፍሊጡ

ውድብ ዴሞክራሲያዊ ምትሕብባር ትግራይ ኣመራርሓን ኣባላትን እቲ ውድብ ኣብ ከተማ ሽረ እንዳስላሰ ፖለቲካዊ ምንቅስቓስ እናካየዱ እናሃለው ብመንግስታዊ ኣካላት ማእሰርትን መውቃዕትን ኣጋጢምዎም ክብል ኣፍሊጡ:: ፖሊስ እታ ከተማ ብወገኑ ዝተወቕዐ ይኹን ዝተኣሰረ ሰብ የለን: ካብ ሕብረተሰብ ብዝተውሃበ ጥቆማ ግና መንነት እቶም ኣካላት ንምሕታት ናብ ቤት ፅሕፈት ፖሊስ ብምውሳድ ሓቲትና ሰዲድናዮም ኢሉ:: ምሉእ ትሕዝቶ ኣብዚ ምስማዕ ይክኣል። No media source currently available


ሓባራዊ መድረኽ ህዝቢ ምስ ህዝቢ ክልላት ኦሮሚያን ቤንሻንጉል ጉሙዝን ተኻይዱ

ሓባራዊ መድረኽ ህዝቢ ምስ ህዝቢ ክልላት ኦሮሚያን ቤንሻንጉል ጉሙዝን ኣብ ከተማ ጊምቢ ተኻይዱ። ናይቲ ህዝቢ ሰላም ኣብ ልዕሊ ዝዘርጉ ሰባት ናይ ምቁፅፃር ተግባር ሓይሉ ከምዝቕፅል ኣብቲ መድረኽ ተገሊፁ’ሎ። ድምጺ ኣሜሪካ ዘዘራረቦምን ኣብቲ መድረኽ ዝተሳተፉን ኣብቲ ከባቢ ዝነብሩ ተወልደቲ ቤንሻንጉል ጉሙዝን ኦሮሞን ሰላም ናብ ናይ ቀደሙ ተመሊሱ’ሎ ኢሎም ኣለው። እቲ መድረኽ ንሰለስተ ዞባታት ምዕራብ ወለጋ፣ቡኖ በደሌን ካማሽን ኣብ ዘዋስን ቦታ ምክያዱ ንርክባት ሰለስቲአን ዞባታት ዘሐይል ምዃኑ ናይ ክልቲኦም ክልላት ናይ ሓባር ሰላምን ልምዓትን ዘተሓባብር ቤት ፅሕፈት ምኽትል ሓላፊ ኣቶ ዲንሳ ኣመንቲ ገሊፆም።


ሃገራዊት ጋንታ ናሚብያ ንሃገራዊት ጋንታ ኤርትራ 2 ብ 1 ስዒራ

ሃገራዊት ጋንታ ኤርትራ ንናይ 2022 ዋንጫ ዓለም መጻረይ ምስ ሃገራዊት ጋንታ ናሚብያ ዘካየደቶ ግጥም 2 ብ 1 ተሳዒራ’ላ። ሃገራዊት ጋንታ ኤርትራ ሓያለ ፈተነታት ሸቶ እንተካየደት’ውን ክቐንዓ ኣይከአለን።ብሬድሲ ካመልስ ዝጽዋዕ ሃገራዊት ጋንታ ኩዕሶ እግሪ ኤርትራ 14 ፕሮፌሽናል ተጻወቲ ካብ ኣውሮጳ፡ሰሜን ኣሜሪካን ኣውስትራልያን እንተምጽት`ኳ እቶም ሰለስተ ትማሊ ኣስመራ ብምእታዎም ኣብ ናይ ሎሚ ጸወታ ዘይምስታፎም ተሓቢሩ’ሎ። ብኻልእ ወገን፡ ኣብ ባህር ዳር ኣብ ዝተኻየደ ተመሳሳሊ ዕላማ ዘለዎ ጸወታ፡ ኢትዮጵያን ለሴቶን ብዘይ ዝኾነ ሸቶ ባዶ ንባዶ ተፈላልየን ኣለዋ። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ኢትዮጵያ ኣብ ዝቕፅል ዓመት ሃገራዊ ምርጫ ክካየዶ ይኽእል? ካልኣይ ክፋል

‘’እቲ ኣብ ስልጣን ዘሎ ፓርላማ ናይ ባዕሉ ስልጣን ከናውሕ ዝኽእለሉ ዓንቀፅ የለን’’ ብዓል ሙያ ሕጊ ኣቶ የማነ ካሳ። ‘’ሕገ መንግስቲ ሰብ እዩ ፅሒፉዎ፤ዘይቕየር ቀይሕ መስመር ገይርና ኣይንውሰዶ’’ ኣክቲቪስት ነጋሲ በየነ። ‘’እንተተኻኢሉ እቲ ፌደራል መንግስቲ ምርጫ ኣብ ግዚኡ ከካይድ ኣለዎ፤እንተዘይኮይኑ ግን ክልላዊ መንግስታት ምርጫ ብምክያድ ቤት ምኽረን ክቕይራ ኣለወን’’ኣብ ማሕበራዊ ምርጫ ዝነጥፍ ሃፍቶም በርሀ። ቀፃሊ ናይ ኢትዮጵያ ሃገራዊ ምርጫን ምምሕያሽ ሕገ መንግስትን ብዝምልከት ምስ ኣቶ የማነ ካሳ ኣብ ዩኒቨርስቲ መቐለ መምህር ሕገ መንግስቲ፣ኣብ ማሕበራዊ ሚዲያ ዝነጥፍ ሃፍቶም በርሀን ክልቲኦም ካብ መቐለ ከምኡ እውን ኣብዚ ኣብ ዋሽንግተን ዲሲን ከባቢኣን ዝንቀሳቐስ ኣክቲቪስት ነጋሲ በየናን ዝተኻየደ ክትዕ ኣብዚ ምስማዕ ይክኣል።  No media source currently available


ኣብ ጅቡቲ ተታሒዞም ዝጸንሑ 19 ኤርትራዊያን ካናዳ ኣትዮም

ንዝሓለፈ 11 ዓመታት ኣብ ጅቡቲ ተታሒዞም ዝጸንሑ 19 ኤርትራዊያን ኣብ መወዳእታ ዝሓለፈ ሰሙን ካናዳ ኣትዮም። ንኩነታቶም ብቀረባ ትከታተል ዝነበረት ተሓላቒት መሰላት ኤልሳበጥ ጭሩም ብዛዕባ ኩነታቶም ዝሃበቶ ቃለ- መጠይቕ ኣብዚ ምስማዕ ይክኣል። No media source currently available


ቀ/ሚ ኣብይ ኣሕመድ ኣብ ሰለስተ ሃገራት ዘካየድዎ ናይ ስራሕ ዑደት ዛዚሞም ናብ ሃገሮም ተመሊሶም

ቀ/ሚ ኢትዮጵያ ዶ/ር ኣብይ ኣሕመድ ኣብ ኮርያ፡ጃፓንን እስራኤልን ዘካየድዎ ዑደት ኣብ 2012 ንዝተታሕዘ ንሰለስተ ሚልዮን ሰባት ዕድል ስራሕ ናይ ምፍጣር ውጥን ዝሕግዝ’ዩ ክብላ ወሃቢት ቃል ቤት ጽሕፈት ቀ/ሚ ቢልለኔ ስዩም ገሊጸን። ቢልለኔ ስዩም ምስ ሬድዮ ድምጺ ኣሜሪካ ኣብ ዘካየደቶ ቃለ መጠይቅ እቲ ዑደት ብመዳይ ፈጠራ ስራሕን ወፍሪን ምቹእ ኩነታት ንምርኣይ ዝተኻእለሉ’ዩ ኢላ’ላ። ስምምዓት ከምዝተፈረመ’ውን ሓቢራ’ላ። ምሉእ ትሕዝቶ ኣብዚ ምስማዕ ይክኣል። No media source currently available


ፕረ. ኢሳያስ ኣፈወርቂ ምስ ፕረዚደንት ኮንፈደረሽን ኩዕሶ እግሪ ኣፍሪቃ ተራኺቦም፡ተዘራሪቦም

ፕረዚደንት ኮንፈደረሽን ኩዕሶ እግሪ ኣፍሪቃ(ካፍ) ኣሕመድ ኣሕመድ ቀዳም 31 ነሓሰ ምስ ፕረዚደንት ኢሳይያስ ኣፈወርቂ ተራኺቡ ኣብ ምዕባለ ኩዕሶ እግሪ፡ ህጻናትን መንእሰያትን መራሒ ኣገዳሲ ምዃኑ ብምእማን ብሓባር ክሰርሑ ተሰማሚዖም። እዚ ከምዚ ኢሉ ከሎ ሃገራዊት ጋንታ ናሚብያ ረቡዕ 4 መስከረም ምስ ሃገራዊት ጋንታ ኤርትራ መጻረዪ ግጥም ዋንጫ ዓለም ንምክያድ ሎሚ ኣስመራ ኣትያ። ምሉእ ትሕዝቶ ኣብዚ ምስማዕ ይክኣል። No media source currently available


ኣስመራ:ግጥም ኩዕሶ እግሪ ሴካፋ ብዓወት ሃገራዊት ጋንታ ኡጋንዳ ተዛዚሙ

ካብ 16 ነሓሰ,2019 ጀሚሩ "ዋንጫ ሰላምን ዕብየትን" ዝብል ስያመ ተዋሂብዎ ኣብ ኣስመራ ክካየድ ዝቐነየ ግጥም ኩዕሶ እግሪ ሃገራዊያን ጋንታታት ምብራቕን ማእከላይ ኣፍሪቃ (ሴካፋ) ትሕቲ 15 ዓመት ብዓወት ሃገራዊት ጋንታ ኡጋንዳ ተዛዚሙ። ሃገራዊት ጋንታ ኡጋንዳ ንመጋጥምታ ሃገራዊት ጋንታ ኬንያ 4 ብ 0 ብምስዓር ሻምፕዮና ግጥም ኩዕሶ እግሪ ሃገራዊያን ጋንታታት ምብራቕን ማእከላይ ኣፍሪቃ (ሴካፋ) ትሕቲ 15 ዓመት 2019 ኮይና። ምሉእ ትሕዝቶ ኣብዚ ምስማዕ ይክኣል። No media source currently available


ሃገራዊ ምርጫ ቦርድ ኢትዮጵያ ንሕቶ ክልል ሲዳማ ብድምጺ ህዝቢ ኣብ ዝመጽእ ሕዳር ከምዝውሰን ኣፍሊጡ

ሃገራዊ ቦርድ ምርጫ ኢትዮጵያ ንሕቶ ክልልነት ዞባ ሲዳማ ንምምላስ ኣብዚ ዝመፅ ዓመት መጀመርታ ሕዳር 2012 ህዝቢ ድምፂ ብምሃብ ክውሰን እዩ ክብል ኣፍሊጡ። ነዚ ስራሕ ዘድሊ ልዕሊ 70 ሚሊዮን ብር ምምሕዳር እቲ ክልል ከዳለው እውን ትፅቢት ይግበር። ሃገራዊ ምርጫ ቦርድ ሎሚ ኣብ ዝሃቦ መግለጺ ኣብ ዝሓለፈ ሒደት ኣዋርሕ’ቲ ቦርድ ባይቶ ክልል ደቡብ ህዝብታት ብደብዳበ ንዘቕረበሉ ሕቶ መልሱ ንምሃብ ክሰርሕ ከምዝሰንሐ ገሊጹ ድምጺ ህዝቢ ውሳነ ዝካየድ ዕለት ከምዝፈለየ አማኻሪት ኮሚኒኬሽን’ቲ ቦርድ ወ/ሮ ሶልያና ሽመልስ ንድምጺ ኣሜሪካ ገሊጻ። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ክልል ትግራይ ዝርከቡ ክልተ ውድባት ኣብ ፖለቲካዊ ምንቅስቃሳቶም ጸገም የጋጥሞም ከምዘሎ ሓቢሮም

ኣብ ክልል ትግራይ ፖለቲካዊ ምንቅስቓስ ንምፍፃም ኣብ ዝገብርዎ ፃዕሪ ብተደጋጋሚ ብመንግስታዊ ኣካላት ፀገማት የጋጥመና እዩ ክብሉ ውድባት ዓረና ትግራይን ዴሞክራሲያዊ ምትሕብባር ትግራይን ሓቢሮም:: ኣቦ መንበርን ሓላፊ ርክብ ህዝብን ዓረና ድማ ብቕድሚ ትማሊ ተኣሲሮም ምንባሮ ገሊፆም:: ቢሮ ፀጥታን ምምሕዳርን ክልል ትግራይ ብወገኑ ኣካላት ፀጥታ እቲ ክልል ንኩሉ ብፍትሓውነት ዘገልግል እዩ ኢሎም:: "ብቕድሚ ትማሊ ምንቅስቓስ ኣመራርሓ ዝጠርጠሮም ሰባት ንኣካላት ፀጥታ ጥቆማ ሂቦም ፖሊስ ድማ ናብ መዕረፊ ወሲዱ ዘድሊ ሕቶ ሓቲቱዎም ሽዑ ድማ ኣፋንይዎም" ኢሉ:: ምሉእ ትሕዝቶ ኣብዚ ምስማዕ ይክኣል:: No media source currently available


ኤርትራዊ ጋዜጠኛ ስፖርት ክብርኣብ ተስፋሚካኤል ብዛዕባ ግጥማት መላእ ኣፍሪቃ 2019 ራባት ሞሮኮ

ኣብ ራባት ሞሮኮ ኣብ ዝካየድ ዘሎ ግጥማት መላእ ኣፍሪቃ ዝሳተፍ ዘሎ ጋዜጠኛ ስፖርት ሚኒስትሪ ዜና ኤርትራ ክብርኣብ ተስፋሚካኤል ፡ ኤርትራ ብሽዱሽተ ዓይነታት ስፖርት ትሳተፍ ከምዘላ ብምሕባር፡ እቲ ዛጊት ተረኺቡ ዘሎ ውጽኢት እቲ ልሙድ ውጽኢት እኳ እንተዘይኾነ: ብሓፈሻ ግን ምስ 54 ሃገራት ተወዳዲርካ ዝርከብ ቀሊል ውጽኢት ከምዘይኮነ ገሊጹ።\n\nጋዜጠኛ ክብረኣብ ነዚ ዝገለጽ ምስ ድምጺ ኣመሪካ ኣብ ዝገበሮ ቃለ መጠይቕ ክኸውን እንከሎ ፡ ተወዳደርቲ ብዕድመ ንኡሳን ብምኻኖም ናብ ውድድራት ኦሎምፒክን ካልእ ኣህጉራዊ ግጥማት ዘላልዮምን ዘሰጋግሮምን ብምኻኑ ዝዓበየ ብልጫ ከምዘለዎ ጠቒሱ። ኤርትራ ኣብ ራባት ሞሮኮ ኣብ ዝካየድ ዘሎ ግጥማት መላእ ኣፍሪቃ ብሽዱሽተ ዓይነታት ስፖርት ሰደቓ ተኒስ፤ ኣትለቲክስ፤ ብሽክለታ፤ ባድመንተን፤ ምሕምባስን ቸስን ትሳተፍ ኣላ። No media source currently available ነዚ ብዝምልከት ኣብቲ ቦታ ዝርከብ ጋዜጠኛ ስፖርት ክብርኣብ ተሳፋሚካኤል ምስ ድምጺ ኣመሪካ ቋንቋ ትግርኛ ነቲ ስፖርታዊ ግጥማትን ደረጃ ኤርትራን ኣመልኪቱ ዝተኻየደ ቃለ መጠይቕ ከምዚ ዝስዕብ ቀሪቡ ኣሎ። ኣብ ኣትሌትክስትን ብሽክለታን ጽቡቕ ውጽኢት ከምዝረኽቡ ተስፋ ጌሮም ከምዝመጹ ዝገለጸ ክብረኣብ ተስፋሚካኤል ኣብ ጸወታ ቸዝ ንዝተመዝገበ ውጽኢት'ውን ቀሊል ከምዘይኮነ ሓቢሩ'ሎ። "ቸዝ ኤርትራ ከም ሃገራዊ ፈደረሽን ካብ ዝቐውም ዝሓለፈ 6 ኣዋርሕ ፈላማይ ኣህጉራዊ ውድድር የካይድ ኣሎ። ኣብዚ ናይ ራባት ውድድ ር ድማ ክልተ ደቂ ተባዕትዮ ኣብ ዓለምለኸ ደረጃታት ክኣትው ክኢሎም ኣለው" ኢሉ። ምሉእ ትሕዝቶ ኣብዚ ምስማዕ ይክኣል። No media source currently available


ግጥማት ሰካፋ: ኡጋንዳን ከንያን ናብ ፍጻመ ሓሊፈን

ሎሚ 28 ነሓሰ ኣብ ዝተካየደ ናይ ሴካፋ ትሕቲ 15 ዓመት ናይ ፍርቂ ፍጻመ ግጥም ሃገራውያን ጋንታታት ኡጋንዳን ኬንያን ናብ ፍጻመ ክሓልፋ ከለዋ ሩዋንዳን ብሩንድን ተሳዒረን። ምሉእ ትሕዝቶ ኣብዚ ምስማዕ ይክኣል። No media source currently available


ዋዕላ 'ሃገርለኸ መድረኽ ምድሓን ሕገ መንግስትን ሕብረ-ብሄራዊ ፈደራላዊ ስርዓትን' ተዛዚሙ

ኣብ ከተማ መቐለ ንክልተ መዓልታት ክኻየድ ዝቐነየ "ሃገርለኸ መድረኽ ምድሓን ሕገ መንግስትን ሕብረ-ብሄራዊ ፈደራላዊ ስርዓትን" ዝተሰየመ ዋዕላ ትማሊ ኣማስዩ ተዛዚሙ። ኣብቲ መድረኽ ኣስታት 38 ውድባት ፖለቲካ ሓዊሱ ሽማግለ ዓድን ምሁራትን ተሳቲፎም:: ተሳተፍቲ እቲ መድረኽ ተመሳሳሊ ዘተ ብቐፃሊ ንምክያድ’ውን ወሲኖም ኣለው:: ካብ ውድባት ፖለቲካ፣ ሽማግለ ዓዲን ምሁራን ዝተዋፅኡ ዝተሳተፍሉ እቲ መድረኽ ብቐፃሊ ኣብ ካልኦት ክልላትን ምምሕዳር ከተማታትን ተመሳሳሊ ክካየድ ወሲኖም::: ተሳተፍቲ እቲ መድረኽ ኣብ ዘውፅእዎ በዓል 10 ነጥቢ መግለፂ: ኣብዚ ሐዚ እዋን ሕብረ ብሄራዊ ፈደራላዊ ስርዓትን ሕገመንግስትን ኣብ ሓደጋ ከምዘሎ ገሊፆም:: ሃገር ይመርሕ ዘሎ ኢህወደግ ውሽጣዊ ፀገማቱ ፈቲሑ ሕገመንግስትን ሕብረ ብሄራዊ ፈደራላዊ ስርዓት ናይ ምሕላው ሓላፊነት ኣለዎ ድማ ኢሎም:: እዚ ምሕላው ህልውና ሃገር ብምዃኑ ኩሉ ዜጋ ሓላፊነቱ ክዋፃእ ፀዊዖም:: ተሳተፍቲ ልዕልና ሕጊ ብምርግጋፅ ድሕንነት ዜጋታትን ሰላም ንምኽባር መንግስቲ ሓላፊነቱ ክዋፃእ ሓቲቶም:: ሕጊመንግስቲ ንምምሕያሽ ኣብ ዘድልየሉ ድማ ብመሰረት እቲ ሕጊ ክካየድ ከምዘለዎ አመላኺቶም:: እቶም ተሳተፍቲ ሕገመንግስትን ሕብረ ብሄራዊ ፈደራላዊ ስርዓት ካብ ሓደጋ ንምድሓን ከምዝቃለሱ ቃል ዝኣተዉ ኮይኖም መረፃ 2012 ኣብ እዋኑ ክካየድ ሓቲቶም:: No media source currently available ምክትል ርእሰ ምምሕዳር ክልል ትግራይ ዶክተር ደብረፅዮን ገብረሚካኤል: ፈደራላዊን ሕገመንግስታዊ ስርዓት ተሓልዩ ክኸይድ ዝምልከቶም ኣካላት ኣብዚ መድረኽ ክሳተፉ ዓዲምና ኢሎም:: ዶክተር ደብረፅዮን ውድቦም ህወሓት ኣብ ትግራይ ጠመተ ሂቡ ከምዝሰርሕ ገሊፆም: ኣብ ፈደራል ድማ ዝግበኦ ብፅሒት ከምዘበርከት ተዛሪቦም:: ብቐፃሊ እቲ መድረኽ ዘዳልው ካብ ዝተፈላለዩ ውድባት ፖለቲካ: ሽማግለ ዓዲን ምሁራንን ዝተውፅኡ ኮሚቴ ብምጥያሽ እቲ መድረኽ ትማሊ ኣማስዩ ተዛዚሙ:: ኣብቲ መድረኽ ውድባት ኦፌኮ: ኣገው ሸንጎ: ገስጋሳይ ውድብ ስርዓት ገዳ : ብዶክተር ሚልዮን ዝምራሕ ውድብ ሲኣንን ካልኦት 38 ውድባት ኣብ ዝተሳተፍሉ ኣብዚ መድረኽ ኣብ ትግራይ ዝርከቡ ተቓዋምቲ ውድባት ግን ኣይተዓደሙን:: ኣቦ መንበር ዓረና ትግራይ ኣይተ ኣብርሃ ደስታ ውድቦም ኣብቲ መድረኽ ከምዘይተዓደመ ገሊፆም:: ብተወሳኺ ድማ ካብ ካልኦት ውድባት ብውልቀ እንትዕደሙ ዋላ ሓደ ኣባል ዓረና ኣይተዓደመን እዚ ድማ ገዛኢ ውድብ ህወሓት ንተቓወምቲ ውድባት ትግራይ ዘለዎ ንዕቐት ዘርኣየሉ እዩ ኢሎም:: ኣተሓባባሪ ውድብ ሳልሳይ ወያነ ትግራይ ኣይተ ሃያሉ ጎድፋይ ብወገኖም ኣብቲ ዘተ ውድቦም እውን ከምዘይተዓደመ ገሊፆም:: ከም ውልቀ ሰብ ግና ካብ ኣባላት ውድቦም ዝተዓደሙ ከምዘለዉ ተዛሪቦም:: እዚ ድማ ኣብ ፖለቲካዊ መድረኽ ዝሳተፉ ኣባላቱ ባዕሉ ይመርፅ እምበር ክምረፀሉ ኣይግባእን ኢሎም:: እዚ ድማ ገዛኢ ውድብ ህወሓት ኣብ ትግራይ ፓርቲ ብሕታዊ ምኻኑ ንምንፅብራቕ ዝተጠቐመሉ ኣካይዳ እዩ ተቐባልነት የብሉን ኢሎም:: ኣብዚ ጉዳይ መልሲ ዝሓተትናየን ሓላፊት ቢሮ ርክብ ህዝብን መንግስትን ክልል ትግራይ ወይዘሮ ሊያ ካሳ ኣብቲ መድረኽ ኣመራርሓ ሳልሳይ ወያነን ባይቶናን ብውልቀ ተዓዲሞም እዮም ከምውድብ ዘይተዓደሙ ግና ኣብ ቦርድ መረፃ ተመዚጊቦም ኣፍልጦ ስለዘይረኸቡ እዩ ኢለን:: ወይዘሮ ሊያ ካብ ውድብ ዓረና ከም ውድብ ይኹን ከምውልቀ ዝተዓደመ የለን ንምንታይ ዝብል ሕቶ ኣቕሪብናለን ኣብቲ መድረኽ ዝተዓደሙ ፌደራሊስት ሓይልታት እዮም ኢለን:: ምሉእ ትሕዝቶ ኣብዚ ምስማዕ ይክኣል:: No media source currently available


ኣብ ህንጸት ዝጸንሐ ጽርግያ ኤርትራን ኢትዮጵያን ዝመጽእ ሓዲሽ ዓመት ኢትዮጵያ ክምረቕ `ዩ ተባሂሉ

ክህነጽ ዝጸንሐ ንኤርትራን ኢትዮጵያን ዘራኽብ ጽርግያ ዝመጽእ ሓዲሽ ዓመት ኢትዮጵያ ክምረቕ `ዩ ተባሂሉ። ንሚንስትሪ መጉዓዝያ ኢትዮጵያ ዝጠቐሰ ኣገልግሎት ዜና ኢትዮጵያ ከም ዝሓበሮ እንተኾይኑ፡ ነቲ ፕሮጀክት ትዓምም ዘላ ኤርትራ`ያ። እቲ 90 ኪ.ሜ ዝንውሓቱ ጽርግያ፡ካብ 6 ሜትሮ ናብ ልዕሊ 12 ሜትሮ ከምዝገፍሐ፡ 25 ሓደሽቲ ድልድላት ከም ዝተሰርሖን፡ ኣብ ዝቕጽል ሒደት መዓልታት ከምዝዛዘምን እቲ ሚንስትሪ ሓቢሩ`ሎ። እቲ ዝብሃል ዘሎ 90 ኪ.ሜ ዝንውሓቱ ጽርግያ ካበይ ናበይ ምዃኑ ግን ኣይተጠቐሰን። እቲ ኣብ ክልቲኣዊ ዝምድናታት ኤርትራን ኢትዮጵያን ዓቢይ ተራ ዝህልዎ `ዩ ዝተባህለ መስመር ጽርግያ፡ ንሓይልታት ምክልኻል ኤርትራ ወሲኽካ ብሓሙሽተ ኩባንያታት ኤርትራ ዝዕመም ዘሎ ምዃኑ`ውን፡ ንሚንስትሪ መጎዓዝያ ኢትዮጵያ ዝጠቐሰ ኢዜኣ ሓቢሩ`ሎ። ምሕዳስን ህንጸትን`ቲ ጽርግያ፡ ብመንግስቲ ኤርትራ ዝሽፈን ምዃኑ`ውን ወሲኹ ጠቒሱ`ሎ። ኣቐዲሙ ቀዳማይ ሚንስተር ኢትዮጵያን ፕረዚደንት ኤርትራን፡ ንርክባት ንግዲ ምስ ኢትዮጵያ ኣገዳ’ዩ ዝተባህለሉ ካብ ነፋሲት ናብ ደቀምሓረ ዝሕውስ ጽርግያ ከምዝተዓዘቡ ይዝከር።


'ህውሓትን ኦነግን ዳግማይ ናብ ስልጣን ንክምለሱ ሓድሽ ግንባር ፖለቲካ ይፈጥሩን ዝመሳሰልዎም ውድባት ይአኻኽቡን ኣለው' ልደቱ አያሌው

ህውሓትን ግንባር ናጽነት ኦሮሞ (ኦነግ)ን ዳግማይ ናብ ስልጣን ንክምለሱ ሓድሽ ግንባር ፖለቲካ ይፈጥሩን ዝመሳሰልዎም ውድባት ይአኻኽቡን ኣለው ክብሉ አባል ቤት ምኽሪ አደፓ አቶ ልደቱ አያሌው ተዛሪቦም። አባላት’ቲ ምትእኽኻብ ነቲ ናይ 27 ዓመታት ስርዓት ዝነበሮ ጉድለት ካብ ምምላእ ካልእ ጸገም ናይ ምፍጣር ድልየት ሒዞም ይመጹ ኣለው። እዚ ኸአ ኢትዮጵያ ናብቲ ዝነበረቶ ጥራይ ዘይኮነስ ካብኡ ናብ ዝገደደ ስርዓት ክትሰጋገር ዝገብር’ዩ: ነቲ ናይ ለውጢ ከይዲ’ውን ክፈሽል ክገብር ይኽእል’ዩ ክብሉ ስግኣቶም ገሊጾም። ምሉእ ትሕዝቶ ኣብዚ ምስማዕ ይክኣል። No media source currently available


"ሃገርለኸ መድረኽ ምድሓን ሕገ መንግስትን ሕብረ-ብሄራዊ ፌደራላዊ ስርዓትን" ዝተሰየመ ዋዕላ ኣብ መቐለ ይካየድ'ሎ

ኣብ ከተማ መቐለ "ሃገርለኸ መድረኽ ምድሓን ሕገ መንግስትን ሕብረ-ብሄራዊ ፌደራላዊ ስርዓትን" ዝተሰየመ ዋዕላ ይካየድ ኣሎ። ኣብ ከተማ መቐለ ካብ ኩሎም ከባቢታት ኢትዮጵያ ዝተውፅኡ ሽማግለ ዓዲ: መራሕቲ ውድባት ፖለቲካ: ምሁራንን መራሕቲ ሃይማኖት ዝተሳተፍሉ ሃገራዊ መድረኽ: ሕገ መንግስቲ ኢትዮጵያን ፌዴራላዊ ስርዓት ዝምልከት ፅሑፋት ቀሪቦም ዘተ ይካየደሎም ኣሎ:: "ምድሓን ሕገ መንግስትን ሕብረ ብሄራዊ ፌዴራላዊ ስርዓት" ብዝብል ይካየድ ዘሎ እቲ መድረኽ ዝኸፈቱ ምክትል ርእሰ ምምሕዳር ክልል ትግራይ ዶክተር ደብረፅዮን ገብረሚካኤል: ብሄር ብሄረሰባት ህዝብታትን ብዝገበርዎ ዕውት ቃልሲ ፌዴራላዊ ዴሞክራሲያዊ መንግስቲ ተጣይሹ: ብማዕርነትን ሓድነትን ዝነብሩላ ሃገር መስሪትና ኢሎም:: ንሶም እቲ ሕገመንግስቲ መሰል ዓርሰ ውሳነ ዝሃበ ሃገር ድማ ብሓባር ዘማሓድርዋ ስርዓት ብነፃነት ዝሃበ እዩ ድሕሪ ምባል ኣብ ቀረባ ዓመታት ኣብ ኢትዮጵያ ብዝተፈጠረ ፖለቲካዊ ዘይምርግጋዕ: ኣብ ሕገ መንግስቲ ዝተረጋገፁ መሰላት ኣብ ኣደባባይ ብስፍሓት ይጠሓሱ ከምዘለዉ ተንቀሳቒስኻ ንምስራሕን ሃብቲ ንምፍራይ ዘይካኣለሉ ኩነታት ተፈጥሩ ኣሎ ኢሎም:: ዶክተር ደብረፅዩን ወሲኾም ኣብዛ ሃገር ዝተፈጠሩ ፀገማት ብኸምዚ ዘለዎ ኩነታት እንተቐፂሉ ዝኸፍአ ምጥፍፋእ ከይፍጠር ናይ ኩሉ ዜጋ ስግኣት እናሓየለ መፂኡ ኢሎም ። " እዛ ሃገር ስርዓት ኣልቦነት ነጊስዋ መንግስቲ ዘይብላ ሃገር ክሳብ ትመስል ዜጋታት ብመንነቶም ምኽንያት መንቀሳቐሲ ሲኢኖም ኣብ ዘለናሉ እውን ኢዶም ናብ ፌዴራላዊ ስርዓት ዘወጣውጡ ኣይጠፍኡን:: ጎንፅታት ብሄር ምብርኻቶም ኣብ ልዕሊ ዜጋታት ብመንነቶም መጥቃዕቲ ክበፅሖም ምኽኣሉ: ብተወሳኺ ድማ ኣብ ልዕሊ ህይወት ዜጋታት ስጋኣት ምውሳኹ ብፌዴራላዊ ስርዓት ብምምራሕና ዘይኮነስ ሕጊ ምኽባር ብዘይምኽኣልና እዩ::" ፌዴራላዊ ስርዓት ኣሉታዊን ኣወንታዊ ምስሊ ከምዘለዎ ዘይከሓድ ሓቂ እዩ ዝበሉ ዶክተር ደብረፅዮን: ኮይኑ ግና እቲ ኣወንታዊ ብምሕያል ኣሉታዊ ድማ መስተኻኸሊ ስጉምቲ ብምውሳድ ሕብረ ብሄራዊ ፌዴራልዝም ክቕፅል ምግባር ኣማራፂ ዘይብሉ እዩ ኢሎም:: እቲ ሕገ መንግስቲ ብሕገ መንግስታዊ መንገዲ ተኸቲልካ ምምሕያሽ ይከኣል: ይገባእ እውን ክብሉ ተዛሪቦም:: " ውሽጣዊ ኩነታትና እንትረአ ካብ ሓፈሻዊ ፀገማትና እናዛየደ መፂኡ ኣሎ:: ሕገ መንግስቲ ብግልፂ ዝጠሓሰሉ ልዕልነት ሕጊ ዘይኽበረሉ ናይ ኩሉ መሰረት ዝኾነ ሰላም ድማ ዝተዘረገሉ እዋን ንርከብ:: ታሪኻዊ ኣብ ነዊሕ እዋን ዝተሃነፁ ህዝባዊ ክብርታትና እናሃሰሱ መፂኦም:: ብሓፂሩ ሃገርና ኣብዚ ሐዚ እዋን ኣብ ፈታኒ ሓደገኛን ዘፍርሕ ኩነታት ትርከብ::" ክብሉ ዶክተር ደብረፅዮን ገሊፆም:: ኣብ ዩኒቨርስቲ ኣዲስ ኣበባ መምህር ዝኾኑ ዶክተር መንበረ ፀሃይ ታደሰ ሕገ መንግስትን፡ ሕገ መንግስታዊ ስርዓትን ኣብ ኢትዮጵያ ኣብ ዝብል ኣርእስቲ ኣብ ዘቕረብዎ መፅናዕታዊ ፅሑፍ፡ ንሕገ መንግስቲ ንምድሓን ንዕላማታት እቲ ሕገመንግስትን ምርዳእ የድሊ ኢሎም:: ሕገ መንግስቲ ኢትዩጵያ ናይ ሰላም ሰነድን፡ ብሄር ብሄረስባት ምዕሩይ መስል ክህልዎም ብምግባር፡ ነቲ ጠንቂ ጎንፂ ዝነበረ ፀገም ዝፈትሐ እዩ ኢሎም:: ኣብቲ መድረኽ ዝቐረቡ ፅሑፋት ዘተ ይካየደሎም ዘሎ ኮይኑ ፅባሕ እውን እቲ መድረክ ብምቕፃል ኣብ ልዕልነት ሕግን መረፃ 2012 ጽሑፋት ክቐርቡ እዮም:: ኣብቲ ሃገራዊ መድረኽ ውድባት ዓረና ትግራይን ሳልሳይ ወያነ ትግራይን ከም ውድብ ዘይተዓደሙ ምኻኖም እዚ ድማ ትኽክል ዘይምኻኑ ገሊፆም:: ገለ ኣባላት ሳልሳይ ወያነ ግና ብውልቀ ከምዝተዓደሙ ተዛሪቦም:: ምሉእ ትሕዝቶ ኣብዚ ምስማዕ ይክኣል:: No media source currently available


ኣስመራ- ኬንያ:ብሩንዲ:ንኡጋንዳን ሩዋንዳን ናብ ፍርቂ ፍጻመ ሴካፋ ሓሊፈን

ኣብ ኣስመራ ኣብ ዝካየድ ዘሎ ውድድር ኩዕሶ እግሪ ሃገራዊ ጋንታታት ማእከላይን ምብራቕ ኣፍሪቃ (ሴካፋ) ትሕቲ 15 ዓመት ኬንያን ብሩንዲን ካብ ምድብ 1:ኡጋንዳን ሩዋንዳ ከብ ምድብ 2 ናብ ፍርቂ ፍጻመ ሓሊፈን።ረቡዕ 28 ነሓሰ ኬንያ ምስ ሩዋንዳ: ኡጋንዳ ምስ ብሩንዲ ክገጥማ'የን። ምስዚ ብዝተአሳሰር ሎሚ 26 ነሓሰ : ሓለፍትን ተሳተፍትን ውድድር ሴካፋ ናብ ልምዓታዊ ቦታትት በጺሖም። ምሉእ ትሕዝቶ ኣብዚ ምስማዕ ይክኣል። No media source currently available


ቻምፒዮንስ ሊግ ኣፍሪቃ: ጋንታ መቐለ 70 እንደርታን ካኖ ስፓርትን ብማዕረ ሸቶ ተፈላልየን

ኣብ ቻምፒዮንስ ሊግ ኣፍሪቃ ጋንታ መቐለ 70 እንደርታ ምስ ካኖ ስፓርት ኣካዳሚ ኣብ ዘካየደቶ ግጥም ጋንታ መቐለ 70 እንደርታ ኣብ ሜዳኣ ማዕረ ሸቶ 1 ብ 1 ተፈላልያ:: ኣብ ሻምፒዮንስ ሊግ ኣፍሪቃ ትማሊ ሰንበት ኣብ ከተማ መቐለ ጋንታ መቐለ 70 እንደርታ ምስ ናይ ኢኳቶሪያል ጊኒ ካኖ ስፖርት አካዳሚ ኣብ ዘካየደቶ ግጥም ጋንታ መቐለ 70 እንደርታ ማዕረ ብምውፃኣ ናብ ቐፃሊ ዙርያ ከይሓለፈት ተሪፋ:: No media source currently available ኣብ መበል 11 ደቒቓ ኣማኑኤል ገብረሚካኤል ብዘመዝገባ ሸቶ መቐለ 70 እንደርታ መሪሕነታ ክትሕዝ ኪኢላ ዋላ ተነበረት ቤንጃሚን ናኦኔ ኣብ መበል 37 ደቒቓ ብዘመዝገባ ሸቶ ካኖ ስፖርት ኣካዳሚ ማዕረ ገይርዋ። ብመሰረት እዚ ብድምር ውፅኢት 3 ብ 2 ብዝኾነ ውፅኢት መቐለ 70 እንደርታ ተሳዒራ ካብ ውድድር ወፃኢ ኮይና:: ጋንታ መቐለ ዝረኸበቶ ፍፁም ቅላዕ ኦሴይ ማውሊ ክጥቀመላ ኣይከኣለን:: ተፃወቲ መቐለ 70 እንደርታ ብቁፅፅር ኩዕሶን ፅዕንቶ ፈጢርካ ብምፅዋት ዝሓሹ ነይሮም: ካኖ ስፖርት አካዳሚ ድማ ሜላ መሊስካ ምጥቃዕ ብምጥቃም ተፃዊቶም:: ናብ ቐፃሊ ዙርያ ዝሓለፈት ጋንታ ካኖ ስፖርት ኣካዳሚ ኣብ ወርሒ መስከረም ምስ ናይ ግብፂ ጋንታ ኣል-ኣህሊ ክትፃወት ምኻኑ ተገሊፁ:: ምሉእ ትሕዝቶ ኣብዚ ምስማዕ ይክኣል:: No media source currently available


ኣብ መተማ ዝተታሕዘ ጽዕነት ሕጋዊ'ዩ ተባሂሉ

ተተኳሲን ጠያይቲን ፅዒነን ናብ ሱዳን ይሰግራ ዝነበራ ሓሙሽተ ናይ ፅዕነት መካይን ኮርፖረሽንኢንጂነሪንግ ሓፂን መፂን /ሜቴክ/ ዘፍረዮንን ብሕጋዊ ሰነድ ዝተሸጠን ምዃኑ ዳይረክተር ሜቴክ ብርጋዴር ጀነራል ኣሕመድ ሃምዛ ገሊፆም። ምኽትል ኣማሓዳሪን ሓላፊ ጉዳያት ሰላምን ድሕነትን ዞባ ምዕራብ ጎንደር ኣቶ ደሳለኝ ጣሰው ብወገኖም እተን መካይን ካብ ኣካላት ፀጥታን ህዝብን ዝተወከሉ ኮ ሚቴታት ብሓባር ሕጋዊ ንብረትመንግስቲ ኢትዮጵያ ምዃኑ ኣረጋጊፅና ኢሎም ኣለው።  ኣብ ዝሓለፈ ሰንበት ኣብ መተማ ዝተታሓዛን ተተኳሲ ፅዒነን ዝተባህለ ምስ ተሰሓብተን ሓሙሽተ ናይፅዕነት መካይን ናይ ሓፂን መፂን ኢንጂነሪንግ ኮርፖረሽን ሜቴክ/ ዘፍረዮ ብሕጋዊ ኣገባብ ዝተሸጠ ምዃኑዳይረክተር ናይቲ ኮርፐረሽን ጀነራል ኣሕመድ ሃምዛ ገሊፆም። “ረቡዕ ኣነ ባዕለይ ናብ መተማ ከይደ ተዘራሪብና።መረዳእታና ነቲ ዞባ ኣቕሪብና ተኣማሚና ኢና።እቲ ሕብረተሰብ ግንስለዝተጠራጠረ ክሪኦ ኣለኒ ኢሉ ንሕና እውን ርኣዩዎ ኢልናዮም ሪኦም ወዲኦም ኣለው።ሕጋዊ እዩ።ምስቲሕብረተሰብ እናተመያየጠሉ ከምዘሎ ደዊሎም ነጊምኒኣለው።” ዝኾነ ይኹን ንብረት ክነቀሳቐሰ ከሎ ሓይልታት ምክልኻል ከምዝፈልጡዎን በብከባቢኡ እናተቐባበሉን እናዓጀቡንከምዘሕልፉዎ ብምግልፅ ኣብ ጎንደር መተማ ግን እቲ ሓበሬታ ዘይበፅሖ ሓደ ሰብ ነይሩ፤ መከላኸሊ ግን ይፈልጦእዩ ኢሎም። “ናይ ሓበሬታ ክፍተት ዝፈጥሮ ነገር ኣሎ።ዘይፍለጥ ነገር ግን ኣይተነቀሳቐሰን።ኣብቲ ጫፍ ዘሎ ሓደ ሰብኣይፈለጠን፤እዚ ድማ ንኻሊእ ግዜ ምዕራይ እምበር ዝተበላሸውን ዘይሕጋውን ነገር ኣይነበረን።” ምኽትል ኣማሓዳሪን ሓላፊ ጉዳያት ሰላምን ድሕንነትን ዞባ ምዕራብ ጎንደር ኣቶ ደሳለኝ ጣሰው ናይ መከላኸሊመካይን ኣርማን ታርጋን ብግሪስ ምልምጣጡን ናይ ኣገልግሎት ፓስፖርት ዘይተማልአ ምንባሩን ክፍተት ስለዝነበረናይቲ ህዝቢ ጥርጣረ ግቡእ ብምንባሩ ንክፃረ ወሲና ተፃሪዩ’ሎ ኢሎም። ካብቲ ሕብረተሰብ፣ካብ መናእሰይ ደቂ ኣንስትዮን ሽማግለታት ዓድን ከምኡ እውን ካብ ፍትሒ፣ግሙሩክ፣ካብምክልኻልን ፍሉይ ሓይልን ዝተዋፅአ ጉጅለ ብዝገበሮ ፍተሻ ዝፀዓንኦ ብመንግስቲ ንስራሕ ዝተልኣኸን ብሕጋዊብደብዳበ ዝተሰነየ ንጎረቤት ሃገር ዝኸይድን ምዃኑ ንዝተፅሓፈ ደብዳበ ተረጋጊፁ እዩ ኢሎም።


ሩዋንዳን ኡጋንዳን ናብ ፍርቂ ፍጻሜ ትሕቲ 15 ዓመት ግጥም ሴካፋ ሓሊፈን

ሎሚ 23 ነሓሰ ኣብ ዝተገብረ ናይ ምድብ ክልተ ጸዋታታት ሃገራዊት ጋንታ ሩዋንዳ ንታንዛንያ 2 ብ 0 ክትስዕራ ከላ ኡጋንዳ ንደቡብ ሱዳን ብፎርፌ ብምስዓር ክልቲኦም ናብ ፍርቂ ፍጻሜ ሓሊፈን ኣለዋ። ምሉእ ትሕዝቶ ኣብዚ ምስማዕ ይክኣል። No media source currently available


ኤርትራ-‘ብቋንቋ ኣደ ምምሃር ጽቡቝ`ኳ እንተኾነ ግእዝ ገዲፍካ ብላቲን ምጥቃም ግን፡ ኣብ ስራሕ ዓለም ሃስያ የስዕብ ኣሎ’ ኣጋይሽ ድምጺ ኣሜሪካ

ኣብ ሚንስትሪ ትምህርቲ ኤርትራ ዳይረክተር ጀነራል ክፍሊ ሓፈሻዊ ትምህርቲ ኣቶ ሙሳ ሑሰን ናይብ ንንድምጺ ኣሜሪካ ኣብ ዝሃቦ መግለጺ፡ ብቋንቋ ኣደ ምምሃር ኣብ መዳይ ትምህርትን ማሕበረ-ቁጠባውን ባህልን ናይ ሕብረተሰብ ድረብ ረብሓ ኣለዎ ኢሉ ኔሩ። እብ`ተን ውሑድ ተዛረብቲ ዘለወን ቋንቋታት ዝረኣዩ ሕጽረት መወከሲ መጽሓፍትን ኣብ ስራሕ ዓለም ዘጋጥሞም ናይ ምርድዳእ ጸገማትን ንምፍታሕ ፡ዝተፈላለዩ ጻዕርታትን ፍሉይ ምትብባዓትን ከምዝግበረሎም ኣቶ ሙሳ ሑሰን ናይብ ተዛሪቡ ኔሩ። ምስ`ዚ ዘይሰማምዑ ሰለስተ ተወልድቲ ብሄረ-ብሌን ግን፡ ብቋንቋ ኣደ ምምሃር ዝድገፍ እኳ እንተኾነ፡ ነቲ ዝበዝሐ ህዝቢ ኤርትራ ዝጥቀመሉን፡ ኣብ ኣብያተ-ጽሕፈት መንግስቲ ዝሰርሕን ትግርኛ ገዲፍካ ኣብ ክንዲ ብግእዝ ብላቲን ምስትምሃር፡ ነቲ ሓዲሽ ወለዶ የግልሎን፡ ካብ ዕድላት ስራሕ የርሕቖን ኣለዎም ብምባል ተመሃሮ ብግእዝ ክመሃሩን ንቋንቋታት ትግርኛን ዓረብን ክመልኩን ይደልዩዎም። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ሻሸመኔ 6 ሰባት ብሕማም ኮሌራ ከምዘጥቅዖም ተገሊጹ

ኣብ ኢትዮጵያ ክልል ኦሮሚያ ዞባ ምዕራብ ኣርሲ ወረዳታት ሻሸመኔንን ሻላን ሽዱሽተ ሰባት ብሕማም ኮሌራከምዝተጠቕዑን ክልቲኦም ሕሹዎም ናብ ገዛውቶም ከምዝተልኣኹን ሓላፊ ቤት ፅሕፈት ጥዕና ወረዳ ሻሸመኔ ገሊፆም። እቲ ሕማም ናብ ካልኦት ከባቢታት ከይላባዕን መድሓኒትን ኬሚካላትን ብምክፍፋል ናይ ምክልኻል ስራሕ ይካየድ ከምዘሎ ተፈሊጡ’ሎ። ለበዳ ሕማም ኮሌራ ኣብ ዝሓለፈ ወርሒ ኣብ ዝተፈላለዩ ክፋላት ኢትዮጵያ ተላዒሉ ጉድኣት ኣውሪዱ ነይሩ ምንባሩ ይዝከር። ብኻልእ ዜና ኣብ ከተማ ድሬዳዋ ሕማም ቺኩንጉኒያ ንምክልኻል ምምሕዳር እታ ከተማ ዝገበሮ ነገር የለን ክብልበቲ ሕማም ተታሒዙ ዝነበረ ክገልፅ ከሎ ወናኒ ሓደ ክሊኒክ ኸአ እቲ ለበዳ ገና ጽልውኡ ይውስኽ ኣሎ ኢሎም። ወናኒ ናይቲ ውልቂ ክሊኒክ ዶ/ር ኣቤል መልካሙ ቅድሚ 10 ማዕልታት እቲ ሕማም ኣብ ዝተወሰነ ከባቢ እዩኔዩ፤ ሎሚ ግን ሓደስቲ ሕሙማት ምፍላጥ ተኻኢሉ’ሎ ክብሉ ንቪኦኤ ገሊፆም። ሎሚ መግለፂ ዝሃቡ ሓላፊ ቢሮ ጥዕና ዶ/ር ፉኣድ ከዲር እውን ኣብ ዝሓለፈ ሰሙን ዝነበረ ቁፅሪ ሕሙማት ሎሚ ናብ 7,258 ክብ ኢሉ’ሎ ኢሎም። ፅባሕ ኣብ ምልእቲ እታ ከተማ ወፍሪ ፅርየት ከምዝካየድ ተገሊፁ’ሎ።


ላዕለዋይ ልኡኽ ኤርትራ ምስ ፕረዚደንት ቤት ምኽሪ ሉኡላዊንት ሱዳን ተራኺቡ: ተዘራሪቡ

ሚንስትር ጉዳያት ወጻኢ ኤርትራ ዖስማን ሳሊሕን ፕረዚዳንታዊ ኣማኻሪ የማነ ገብረኣብን ዝሓቖፈ ላዕለዋይ ልኡኽ ኤርትራ ምስ ፕረዚደንት ሉአላዊ ቤት ምኽሪ ሱዳን ጀነራል ዓብዱል ፋታሕ ኣል-ቡርሓን ሎሚ ሓሙስ ኣብ ካርቱም ተራኺቦም ምዝርራቦም መንግስታዊ መርበብ ሓበሬታ ኤርትራ ሻባይት ኣፍሊጣ። ኣብ ቤተ መንግስቲ ካርቱም ኣብ ዝተኻየደ ርክብ እቲ ልኡኽ ፕረዚደንት ኢሳያስ ኣፈወርቂ ንሓባራዊ ርክባትን ዞባዊ ምትሕብባርን ኣበርኽቶ ዝገብር ታሪኻዊ ዓወት ህዝቢ ሱዳን ዝገልፅ ናይ እንኳዕ ሓጎሰኩም መልእኽቲ ኣረኪቡ። ፕረዚደንት ዓብዱል ፋታሕ ኣልቡርሓን ምሕያል ርክባት ምስ ኤርትራ እምነ- ኩርናዕ ፖሊሲ ወፃኢ ሱዳናዊያን እዩ ኢሎም ኣለው።


ሃገራዊት ጋንታ ኬንያ ንሃገራዊት ጋንታ ኤርትራ 2 ብ 1 ብምስዓር ናብ ፍርቂ ፍጻመ ሓሊፋ

ኣብ ኣስመራ ዝካየድ ዘሎ ውድድራት ሴካፋ ትሕቲ 15 ሎሚ ኤርትራን ኬንያን ብዘካየድኦ ግጥም ኤርትራ ናብ ፍርቂ ፍጻመ ክትሓልፍ ኣይከኣለትን። ኣብ ኣስመራ ስታድየም ኣብ ዝቐጸለ ውድድር ኩዕሶ እግሪ ሴካፋ፡ ጸወታ ንክዛዘም ሓንቲ ደቒቕ ምስ ተረፎ ጋንታ ኬንያ ብዘእተወታ ሸቶ ኤርትራ 1 ን 2 ተሳዒራ ናብ ፍርቂ-ፍጻመ ከይሓለፈት ተሪፋ`ላ። ሃገራዊት ጋንታ ኢትዮጵያ ትማሊ ረቡዕ ኣብ ዘካየደቶ ጸወታ ብሃገራዊት ጋንታ ሩዋንዳ 3 ብ 0 ተሳዕራ፣ናብ ፍርቂ ፍጻሜ ክትሓልፍ ኣይከኣለትን። ኣሰልጠንቲ`ታ ጋንታ፡ እኹል ምቅርራብ ዘይምግባሮም ሓደ ምኽንያት ምዃኑ ንቪኦኤ ገሊጾም። ኣብ ካልእ ጸዋታ ሶማሊያ ንሱዳን 2 ብ 1 ረቲዓታ። ምሉእ ትሕዝቶ ኣብዚ ምስማዕ ይክኣል። No media source currently available


በዓል ኣሸንዳ ኣብ ክልል ትግራይ ሎሚ ክኽበር ጀሚሩ

በዓል ኣሸንዳ ኣብ ክልል ትግራይ ሎሚ ክኽበር ጀሚሩ:: ሎሚ ኣብ ከተማታት መቐለን ዓብዪ ዓዲን ብፍሉይ እቲ በዓል ምኽባር ዝጀመረ ኮይኑ ኣብ ኩሎም ከባቢታት እቲ ክልል እውን ይኽበር ኣሎ::  ኣብ ከተማ መቐለ እቲ በዓል ኣብ ዝተጀመረሉ እዋን ፕረዚዳንት ፌድራላዊ ዴሞክራሲያዊ ሪፑብሊክ ኢትዮጵያ ሳህለወርቅ ዘውዴ ምክትል ርእሰ ምምሕዳር ትግራይ ዶክተር ደብረፅዮን ገብረሚካኤል ተረኺቦም ኔሮም::  በዓል ኣሸንዳ ነፍሲ ወከፍ ዓመት ኣብ ትግራይ ኣብ ዝበዝሕ ከባቢታት ካብ 16 ክሳብ 18 ነሓሰ ዝኽበር ኮይኑ ኣብ ኣክሱም ድማ ዓይኒ ዋሪ ተባሂሉ 24 ነሓሰ እዩ ዝኽበር:: እቲ በዓል ሎሚ ኣብ ከተማ መቐለ ባሎኒ ተባሂሉ ኣብ ዝፍለጥ ስታድየም ብባህላዊ መጋይፅታትን ኣልባሳትን ዝማዕረጋ ደቂ ኣሸንዳ ምኽባር ተጀሚሩ ኣሎ::  ኣብቲ መኽፈቲ በዓል ዝተረኽባ ፕረዚደንት ሳህለወርቅ ዘውዴ ኣብቲ ዘስምዕኦ ዘረባ: በዓል ኣሽንዳ ባህላዊ ትሕዝትኡ ብምሕላው ብድምቀት እናተብዓለ ኣብዚ ሐዚ እዋን ክበፅሕ ኣብ ምግባር ኣዋልድ ትግራይ ንዝገበርኦ ኣበርክቶ ምስጋና ይግበአን ኢለን::  ኢትዮጵያ ከም ኣሸንዳ ዝበሉ ብዙሓት ሃይማኖታዊን ታሪኻዊን ቅርስታት ዝወነነት ኢያ ዝበላ ፕረዚደንት ሳህለወርቅ፥ እቶም በዓላት ንሕብረተሰብ ዘለዎም ረብሓ ልዑል ከምዝኾነ አገንዚበን: ናብ ረብሓ ክንቕይሮም ይግባእ ኢለን:: ደቂ ኣስንትዮ ኣብ በዓል ኣሸንዳ ሰለስተ መዓልታት ብነፃነትን ይፀዋታን ልዑል ክብሪ ድማ ይወሃበን እዩ ዝበላ እተን ፕረዚደንት: እቲ ምኽባር ዓመት ሙሉእ ክንገብሮ ይግበኣና ኢለን::  በዓል ኣሸንዳ ልክዕ ከም በዓል መስቀል፣ ፊቼ ጨምበላላን ስርዓት ገዳን ኣብ ዩኔስኮ ክምዝገብ ልዑል ተስፋ ከምዘለወን ገሊፀን::  ምክትል ርእሰ ምምሕዳር ክልል ትግራይ ዶክተር ደብረፅዮን ገብረሚካኤል ብወገኖም: በዓል ኣሸንዳ ንምኽባር ፕረዚደንት ሳህለወርቅ ናብ ከተማ መቐለ ምምፀአን ልዑል ምስጋና ነቕርብ ኢሎም:: በዓል ኣሸንዳ ኣብ ዩኔስኮ ንምምዝጋብ ይግበር ዘሎ ፃዕሪ ንምዕዋት መንግስቲ ክልል ትግራይ ከምዝሰርሕ'ውን ሓቢሮም::  ንሶም ወሲኾም በዓል ኣሸንዳ እንትኽበር ድማ ጥቓዓት ደቂ ኣንስትዮ ኣብ ምክልኻል ጠመተ ሂብና ክንሰርሕ ይግባእ ብምባል’ ውን ተዛሪቦም:: ደቂ ኣንስትዮ ትግራይ ኣብዚ ሐዚ እዋን ውሑስ ሰላም ንምስፋን ይግበር ኣብ ዘሎ ፃዕሪ ልዑል ኣበርክቶ የካይዳ ከምዘለዋ: ደቂ ኣሸንዳ ምእንተ ፍትሒ፣ ሰላምን ምርግጋፅ ልምዓትን ሓድነትክን ሓሊኺን ክትከዳ ኣለክን እውን ኢሎም። እቲ በዓል ኣብ ክልል ትግራይ ዝተፈላለዩ ከተማታት ገጠር ወረዳታትን ይኽበር ዘሎ ኮይኑ: ኣብ ከተማ ዓቢዪ ዓዲ ይኽበር ኣብ ዘሎ እቲ በዓል ካብ ክልል ኣምሓራ ሰቆጣ ዝመፁ ጉጅለ ልኡኽ ይሳተፉ ኣለዉ::  ካብ ኣዲስ ኣበባ ናብ ከተማ መቐለ መንገዲ ኣየር ኢትዮጵያ ካብ ዝሓለፈ ዓርቢ ጀሚሩ በረራ ብምውሳኽ ንበዓል ኣሸንዳ 90 በረራታት ከምዘካየደ ምንጭታት ንቪኦኤ ገሊፆም::  እቲ በዓል በሰላማዊ መንገዲ ክዛዘም ጥቡቕ ሓለዋ ፀጥታ ይካየድ ድማ ኣሎ:: ኣቐዲሙ በዓል ኣሸንዳ/ሻደይ/አሸንድዬ/ሶለል ጠሚቱ ናይ እንኳዕ ኣብፀሐኩም መልእኽቲ ቀ/ሚኒስትር ዶ/ር ኣብይ ኣሕመድ ምምሕልላፎም’ውን ይዝከር:: ንሶም ኣብ መልእኽቶምኣብ ሃገርና ደቂ ኣንስትዮ ናብ ኣደባባይ ክወፃ ኣበርክቶ ካብ ዝነበሮም በዓላት ሓደ እዚ በዓል እዩ ኢሎም:: ኣደባባይ ብደቂ ተባዕትዮ ጥራሕ ተታሒዞም ኣብ ዝነበርሉ እዋን ኣሸንዳ/ሻደይ/ኣሸንድዬ/ሶለል ዝኣመሰሉ በዓላት ምንባሮም ኣብ በረኻ ከምዝተረኸበ ዝሑል ፍልፍል ማይ ዝቑፀር እዩ ኢሎም :: No media source currently available "ደቂ ኣንስትዮ ኣብ ግጥምታተ: ዜመአንን ሳዕሲዕሲተን: ሓሰበን: ባህለንን ድልየትን ክገልፃ ብምግባር ዘይትካእ ግደ ኣበርኪተን ኢሎም:: ኣብ እዋን ሓጎስ ጥራሕ ዘይኮነስ ኣብ ኣፀጋሚ እዋናት እውን እናተኸበረ ዝመፀ በዓል እዩ’: ኣሓት ደቂ ኣንስትዮ ብዙሕ ሰብኣዊ ጥሕሰት ኣብዘለዎ ተኺቢበን: ዕንቅፋት እናጋጠመን ፅዕንቶ እናበፅሐን ዋላ ተስፋ ምቑራፅ ዝበሃል ኣይትንኽፈንን ኢሎም:: ብመሰረት እዚ "ዘጋጠሙና ፀገማት ብምፍታሕ ልክዕ ከምእተን ጎራዙ ምዕባለና ነረጋግፅ” ክብሉ መልእኽቶም ኣመሓላሊፎም። እቲ በዓል ክሳብ ድሕሪ ፅባሕ ክቕፅል እዩ:: ምሉእ ትሕዝቶ ኣብዚ ምስማዕ ይክኣል::  No media source currently available


ሴካፋ: ሃገራዊት ጋንታ ኢትዮጵያ ብሃገራዊት ጋንታ  ሩዋንዳ 3 ብ 0 ተሳዒራ

ሎሚ ሳልሳይንን ወሳንን ጸወታ ዘካየደ ሃገራዊት ጋንታ ኢትዮጵያ ብሃገራዊት ጋንታ ሩዋንዳ 3 ብ 0 ተሳዕራ፣ናብ ፍርቂ ፍጻሜ ናይ ምሕላፍ ዕድላ ኣብቂዑ። ሃገራዊት ጋንታ ታንዛንያ ንሃገራዊ ጋንታ ደቡብ ሱዳን 4 ብ 0 ብ ገፊሕ ውጽኢት ስዒራታ። ምሉእ ትሕዝቶ ኣብዚ ምስማዕ ይክኣል። No media source currently available


ኢትዮጵያ: ብዘይ-ሕጋዊ ንግድን ኮንትሮባንድን ልዕሊ 130 ሚልዮን ዶላር ዝግመት ንብረት ተታሒዙ

ኣብ ኢትዮጵያ ዝርአ ዘሎ ዘይ-ሕጋዊ ንግድን ኮንትሮባንድን፡ ንሃገራዊ ቁጠባ`ታ ሃገር ዓቢይ ሃስያ የውርደሉ ከምዘሎ፡ በዓል- ስልጣን ጉምሩክ ኣፍሊጡ። ኣብ ውሽጢ ሓደ ወርሒ ጥራሕ፡ ከም ወርቂ፡ ብረት፡ ሺጋራ፡ ሓሺሽን ካልኦትን ዝበሉ፡ ልዕሊ 130 ሚልዮን ዶላር ዝግመት ንብረት ከምዝተታሕዘ`ውን ሓቢሩ`ሎ። ነዚ ሓበሬታ`ዚ ዝሃበ፡ ዳይሬክተር ኮሚኒኬሽን ጉምሩክ ኡሚ ኣባ ጃበል ሎሚ ንሪፖርተራት ኣብ ዝሃቦ መግለጺ`ዩ።


ግንባር ሓርነት ኦጋዴን፡ ኣብ ፖለቲካዊ ኢትዮጵያ ከም ሃገራዊ ፓርቲ ኾይኑ ከም ዝምዝገብ ኣፍሊጡ

ግንባር ሓርነት ኦጋዴን፡ ኣብ ፖለቲካዊ ባይታ ኢትዮጵያ ከም ሃገራዊ ፓርቲ ኾይኑ ከም ዝምዝገብ ኣፍሊጡ። ኣቦ-መንበር`ቲ ግንባር ዓብዱራሕማን ሸይካዲ፡ ህዝቢ ብሄረ-ሰብ ሶማል፡ ንዝሓለፈ ሓደ ክፍለ ዘመን፡ ካብ ተሳትፎ ኢትዮጵያ ከም ዝግለል ተገይሩ ጸኒሑ`ዩ ድሕሪ ምባል፡ እዚ ኣካይዳ`ዚ ከብቅዕ ኣለዎ፡ ካልኦት ህዝብታት ኢትዮጵያ`ውን ከምኡ ብማዕርነት ዝሳተፍሉ ባይታ ክህሉ የገድሰና`ዩ ኢሉ። ኣብ ክልል ሶማል ዕጥቃዊ ቃልሲ ዘካይድ ዝነበረ ኦ ኤን ኤል ኤፍ፡ ኣብ ፖለቲካ ኢትዮጵያ ተወዳዳሪ ፓርቲ ኮይኑ ክምዝገብ ኣብ ታሪኹ ንመጀመርያ ግዜ`ዩ።


ኣብ ኢትዮጵያ ክልል ዓፋር ንዑደት ዝኸደት እስራኤላዊት ምሟታ ተገሊጹ

ናብ ክልል ዓፋር ከባቢ ዳሎል ንዑደት ምስ መሓዙታ ዝተጓዓዘት እስራኤላዊት መንእሰይ ሞይታ ምርካባ ተገሊጹ:: እታ እስራኤላዊት ዝሓለፈ ቀዳም ካብ ጉጅለኣ ዝጠፊአት ኮይና ሰንበት ድማ ህይወታ ሓሊፉ ተረኺባ:: ቢሮ ባህልን ቱሪዝምን ክልል ዓፋር ምኽንያት ሞት እታ እስራኤላዊት ልዕሊ ዓቐን ሙቐትን ፅምኢ ማይን ክኸውን ይኽእል’ዩ ኢሉ:: ምሉእ ትሕዝቶ ኣብዚ ምስማዕ ይክኣል:: No media source currently available


ኣብ ኢትዮጵያ ኣብ ዝቕፅል ዓመት ሃገራዊ ምርጫ ክካየዶ ይኽእል? ቀዳማይ ክፋል

ፈፃሚ ስራሕ ገዛኢ ፓርቲ ኢህወዴግ ኣብ ዝሓለፈ ቅንያት ብዘካየዶ ኣኼባ ሃገራዊ ምርጫ ብመሰረት ሕገ መንግስቲ ኢትዮጵያ ኣብ እዋኑ ክካየድ ኣብ ምርድዳእ ከምዝበፅሐ ኣፍሊጡ’ሎ።እንተኾነ ግን ዝተፈላለዩ ፖለቲካዊ ፓርቲታት ኢትዮጵያ፣ኣክቲቪስታት፣ተንተንትን ካልኦት ዜጋታትን ኣብ ዝቕፅል ዓመት ምርጫ ክካየድ እንተኾይኑ ርግፀኛታት ኣይኮኑን።እቲ ክርክርን ዘተን ቀፂሉ’ሎ። ኣብ ኢትዮጵያ ኣብ ማሕበራዊ ሚዲያ ዝነጥፍ ሃፍቶም በርሀ ሕዚ ኣብታ ሃገር ዘሎ ኩነታት ምርጫ ክካየድ ዘኽእል ኩነታት ከምዘየለ ብምግላፅ እቲ ሽግር ሕግን ስርዓት ስለ ዘይተኸበረ እዩ ይብል።ናይ ፌደራል መንግስቲ ሕግን ስርዓትን እንተድኣ ኣኽቢሩ ግን ክካየድ ይኽእል እዩ፤ክካየድ እውን ኣለዎ ይብል።‘’ምርጫ ብዝምልከት ንዝሓለፈ ከባቢ ሓደ ዓመት ካብ ዝተኸታተልኩዎ ኩነታትን ኣብ መሬት ብዘሎ ርድኢትን ቀፃሊ መረፃ ኣብ ግዚኡ ዝካየድ ኣይመስለንን’’ ክብል ሪኢቱኡ ሂቡ ሃፍቶም በርሀ። ኣብዚ ሕዚ እዋን ኣብ ኢትዮጵያ ብዘሎ ኩነታት ፀጥታን ሰላምን ሃገራዊ ምርጫ ዝቕፅል ዓመት ኣብ እዋኑ ክካየድ የብሉን፤ክናዋሕ ኣለዎ ዝብል ሪኢቶ ካብ ዘለዎም ሓደ ድማ ኣብ ዋሽንግተን ዲሲን ከባቢኣን ዝንቀሳቐስን ንናይ ኢትዮጵያ ፖለቲካ ብቐረባ ዝከታተልን ኣክቲቪስት ነጋሲ በየን እዩ።ንሱ ‘’ኢትዮጵያ ሕዚ ብዘላትሉ ኩነታት ኣብ ባይታ ምርጫ ንምክያድ ዘኽእል ኣይኮነን’’ ይብል።ተቓወምቲ ምስ ህዝቢ ተራኺቦም ሓሳቦም ከፅርፁን ክንቀሳቐሱን ክሳብ ዝኽእሉ ናይ ምርጫ እዋን ክናዋሕ ኣለዎ ይብል ብምውሳኽ። ኣብ ስራሕ ዘሎ ሕገ መንስግቲ ኢትዮጵያ ምርጫ ኣብ እዋኑ ክካይድ ከምዘለዎ ይእዝዝ እዩ ዝበለ ድማ ኣብ ዩኒቨርስቲ መቐለ መምህር ሕገ መንስግቲ ዝኾነ ኣቶ የማነ ካሳ እዩ።ንሱ ‘’እቲ ሕገ መንግስቲ ሓደ ፓርላማ ናይ ስራሕ ዘመኑ ሓሙሽተ ዓመት ከምዝኾነን ናይ ፓርላም ናይ ስራሕ ዘመኑ ቅድሚ ምውድኡ ሓደ ወርሒ ዝቕፅል ስልጣን ዝርከብ ፖለቲካዊ ውድብ ንምፍላይ መረፃ ተኻይዱ ይነፀር ኢሉ ብግልፂ ኣቐሚጡዎ’ሎ።ካብዚ ወፃኢ ምርጫ ንምንዋሕ ዝኾነ ይኹን ዓንቀፅ ኣየቐመጠን’’ ይብል ኣቶ የማነ።ምርጫ ንክልተ ሰለስተ ዓመት ስለዝተናውሐ ኣብታ ሃገር ዘሎ ፖለቲካዊ ሃውህው ምሉእ ብምልኡ ክፍታሕ ማለት ኣይኮነን፤ናይ ምርጫ ኮሚሽን ገለልተኝነት እውን ክረጋግፅ እዩ ማለት እውን ስለዘይኸውን ምርጫ ኣብ እዋኑ ክካየድ ኣለዎ ይብል። ድምፂ ኣብዚ ምስማዕ ይክኣል። No media source currently available


ኣብ ኣስመራ ዝካየድ ዘሎ ውድድራት `ሴካፋ U-15` ሎሚ`ውን ቀጺሉ ውዒሉ

ሃገራዊት ጋንታ ኩዕሶ እግሪ ኢትዮጵያ ትሕቲ 15 ዓመት ሎሚ ኣብ ስታድየም ኣስመራ፡ምስ ደቡብ ሱዳን ኣብ ዘካየደቶ ግጥም። ሓደ ብሓደ ተፈላልያ። ሃገራዊት ጋንታ ኢትዮጵያ ዝሓሸ ናይ ኩዕሶ ቁጽጽር እንተነብራ እኳ፡ 1 ብ ባዶ ተመሪሓ`ያ ንዕረፍት ወጺኣ።ድሕሪ ዕረፍት ግን ዝሓሸ ምንቅስቓስ ብምርዓራይ ንዝረኸበታ ፍጹም ቅላዕ፡ ተጻዋታይ ቁጽሪ 6 ናብ ጎል ብምቕያር 1 ብ 1 ተፈላልያ'ላ። ምሉእ ትሕዝቶ ኣብዚ ምስማዕ ይክኣል። No media source currently available


ክልል ትግራይ ምስ ክልል ዓፋር ዘዋስና ወረዳታት ሕፅረት ዝናብ ምግጣሙ ተገሊጹ

ክልል ትግራይ ምስ ክልል ዓፋር ኣብ ዘዋስና ወረዳታት ኣብዚ ክራማት ሕፅረት ዝናብ ከምዘጋጠመ ቢሮ ሕርሻን ልምዓት ገጠርን እቲ ክልል ኣፍሊጡ::  ገለ ሓረስቶት ካብ ወረዳ ሕንጣሎ ወጀራት ንድምፂ ኣሜሪካ ከምዝገለፅዎ ብምኽንያት እቲ ምቁርራፅ ዝናብ ኣብ ምህርቶም ጉዳኣት ክበፅሕ ከምዝኽእል እዩ::  ቢሮ ሕርሻ ልምዓት ገጠርን ክልል ትግራይ እቲ ሕፅረት ዝናብ ዝፈጥሮ ፅልዋ ንምንካይ: ዝዘነበ ማይ ናብ ግራት ንክውዕል ሓረስቶት ናይ ምልዕዓል ስርሓት ይፍፅም ከምዘሎ ገሊፁ::  ምሉእ ትሕዝቶ ኣብዚ ምስማዕ ይክኣል::   No media source currently available


ራእይ ኣፍሪቃውያን ኣብ ምዕባለ ስፖርትን ትምህርትን` ዝብል ፕሮጀክት ኣብ ኣስመራ ስርሑ ጀሚሩ

ብሓሙሽተ ኤርትራውያን መንእሰያት ዝተመስረተን፡ ኣብ ኣፍሪቃ፡ ኣብ መዳይ ሞያን ትምህርትን ፡እጃሙ ንከበርክት ዝሕልንን ፕሮጀክት፡ ኣብ ኣስመራ ስርሑ ከምዝጀመረ ተገሊጹ። እቲ `ራእይ ኣፍሪቃውያን ኣብ ምዕባለ ስፖርትን ትምህርትን` ዝብል ፕሮጀክት፡ ኣፍሪቃውያን ብቛንቁኦም ሞያውን ትምህርታውን ፍልጠት ንኽድልቡ ዝሕግዝ ስራሕ ይሰርሕ ምህላዉ መስረቲ`ቲ ፕሮጀክት ንቪኦኤ ሓቢሮም። እቲ ፕሮጀክት፡ ተጠቃምነቱን ሸፈንኡን ንምስፋሕ፡ ኣብ ኣስመራ፡ ኣብ ኣዲስ ኣበባ፡ ኣብ ኡጋንዳን ኬንያን ቤት-ጽሕፈት ኸፊቱ ከምዘሎን፡ ኣገልግሎቱ ንምጅማር ተዳልዩ ከምዘሎን መስረቲ`ቲ ፕሮጀክት ወሲኾም ገሊጾም። ምሉእ ትሕዝቶ ኣብዚ ምስማዕ ይክኣል። No media source currently available


ሌ/ኮነሬል ቢንያም ተወልደ ብዋሕስ ክወፁ ዝተውሃበ ውሳነ ተኣጊዱ

ፌደራል ላዕለዋይ ቤት ፍርዲ ኢትዮጵያ ንምኽትል ዳይሬክተር መርበብ ድሕነት ኢንፎርመሽን ነበር ሌ/ኮነሬል ቢንያም ተወልደ ዝሃቦ መሰል ዋሕስ ዓቃቢ ሕጊ ብዘቕረቦ ጥርዓን ብቤት ፍርዲ ሰማዒ ይግባይ ተኣጊዱ። ዓቃቢ ሕጊ ይግባይ ዝበለሉ መርትዖ ሒዙ ንክቐርብ ብዝተውሃቦ ትእዛዝ መሰረት ብዘቕረቦ መርትዖ ነቲ ናይ ዋሕስ መሰል ከምዘአገዶ ጠበቓ ተኸሳሲ ኣቶ ሃይለስላሰ ገብረመድህን ንድምጺ ኣሜሪካ ገሊፆም። ኣቶ ሃይለስላሴ ብምውሳኽ ብቤት ፍርዲ ዝተፈቐደ ናይ ዋሕስ መሰል ግቡእን ሕጋውን ከምዝነበረ ብምግላፅ እቲ እገዳ እውን ብሕጋዊ ኣገባብ ዝተፈፀመ እዩ ኢሎም። ዳይሬክተር መርበብ ድሕነት ኢንፎርመሽን ነበር ሌ/ኮነሬል ቢንያም ተወልደ 26 ሰነ 2010 ዓ/ም ኣብ ትሕቲ ቁፅፅር ዝውዓሉ ኮይኖም ዓቃቢ ሕጊ ንዘቕረበሎም ዝተፈላለዩ ሓሙሽተ ናይ ብልሽውናን ካልኦትን ገበናት ኣብ ምክርኻር ይርከቡ።ጉዳዮም ን26 ጥቅምቲ 2012 ዓ/ም ቆፀሮ ተዋሂቡዎም ኣሎ።


ኤርትራ: ዕላል ምስ ደራሲ ምርምራዊ መጽሓፍ 'ታሪኽ ሰንሰለት ወለዶታት' በረከት ኣማረ-2ይ ክፋል

ብደራሲ በረኸት ኣማረ ዝተጻሕፈት “ታሪኽ ሰንሰለት ወለዶታት” ዘርእስታ መጽሓፍ፡ 24 ምዕራፋትን 626 ገጻትን ዘጠቓለለት ናይ ታሪኽ መጽሓፍ ኮይና፡ምትእስሳርን ምዝማድን ከምኡ’ውን ምንቅስቓስን ምስፋርን ቀዳሞት ወለዶታት ብሰንሰለታዊ መንገዲ እትትርኽ መጽሓፍ`ያ ። እዛ መጽሓፍ ተጀሚራ ክሳብ እትዛዘም ኣስታት 10 ዓመታት ከምዝወሰደትን፡ ልዕሊ 100 ሰባትን ዝተፈላለዩ መጽሓፍትን ብምውካስ ምርምርን መጽናዕትን ተኻይዱላ ዝተጻሕፈትን መጽሓፍ’ያ። እዛ መጽሓፍ ኣፋዊ ታሪኽን ስነ-ትውልድን፡ኣፋዊ ግጥሚ፡ኣተሓሳስባን ኣነባብራን ቀዳሞት ሕብረተሰባት፡ኣመዓባብብላን ኣፈታትሓን ግጭታት፡ መኸተ ኣንጻር ዝተፈላለዩ ወራራት፡መበቆላዊነትን መንነትን፡ብሓፈሻ ብዛዕባ ማሕበራውን ፖለቲካውን ኩነታት ቀዳሞት ወለዶ ከፊላዊ ዛንታ ዝሓዘት መጽሓፍ ከምዝኾነት ደራሲኣ በረኸት ኣማረ ንድምጺ ኣሜሪካ ተዛሪቡ`ሎ። ምስ ወኪልና ብርሃነ በርሀ ዝገበሮ ዕላል ኣብ ዝሓለፈ መደብ ቂሔ-ጽልሚ ቀዳማይ ክፋሉ ኣቕሪብናልኩም ኔርና- ካልኣይ ክፋል ኣብዚ ምስማዕ ይክኣል። No media source currently available


ኢትዮጵያ፡ ወለድን ተማሃሮን ንትምህርቲ ላዕለዋይ ደረጃ ዝተዋህበ መእተዊ ፈተና  ቕሬታ የቕርቡ

ኣብ ኢትዮጵያ ብቕድሚ ትማሊ ወግዓዊ ዝኾነ ውፅኢት ናብ ላዕለዋይ ትምህርቲ ዘእትው ፈተና ብተማሃሮን ወለድን ሰፊሕ ቅሬታ ቐሪቡ’ሎ።ናይ ክልላት ትግራይን ኦሮሚያን ቤት ጽሕፈት ትምህርቲ ኣብ ሓደ ሓደ ኣብያተ ትምህርቲ እታ ሃገር ኣብ ከይዲ ፈተና ዝነበረ ፀገም ከይተመሓየሸ ውፅኢት ወግዓዊ ምዃኑ ግቡእ ኣይኮነን ኢሎም ኣለው።ዋና ዳይሬክተር ኤጄንሲ ሃገራዊ ፈተናን ምዘናን ትምህርቲ ኣቶ ኣርኣያ ገብረእግዛብሄር ስኮላሲቲክ ኣፕቲቱዩድ ናይ ዝተባህለ ዓይነት ፈተና ናይ ምእራም ፀገም ምንባሩ ተረጋጊፁ’ሎ ኢሎም።ንሶም ብተወሳኺ ካብ ኣብያተ ጽሕፈት ትምህርቲ ክልላት ኦሮሚያን ትግራይን ግን ዝበፅሐና ቅሬታ የለን ኢሎም። እቲ ኤጀንሲ ኣብ ክልላት ኣምሓራ፣ኦሮሚያ፣ደቡብን ቤንሻንጉል ግሙዝን ናይ 848 ተማሃሮ ውፅኢት ብምሓዝ ኣብ ምጽራይ ከምዘለዎ’ውን ገሊፆም ኣለው።ኣብ ስኮላስቲክ ኣፕትቲዩድ ዝተፈጥረ ናይ ምእራም ሽግር ብምፍታሕ ዝተዓረየ ውፅኢት ኣብ መወዳእታ እዚ ሰሙን ወግዓዊ ከምዝኸውን እቶም ዋና ዳይሬክተር ኣፍሊጦም። ዝሰራሕናዮን ዝመፅአ ውፅኢትን ዘይራኸብ እዩ ዝበሉ ብኣሽሓት ዝቑፀሩ ተማሃሮ ዝተፈላለዩ ክልላት ሎሚ እውን ኣዲስ ኣበባ ኣብ ዝርከብ ዋና ቤት ፅሕፈት ኤጄንሲ ሃገራዊ ምዘናን ፈተናን ትምህርቲ ናይ ጥርዓን ቅጥዒ ክመልኡ ውዒሎም ኣለው። ኣብ ከተማ ሃዋሳ ኣብ ዝርከብ ናይ ፍረሞዴል ኣካዳሚ ተማሃሪት ምዃና ዝገለፀት መክሊት ታደለ እቲ ውፅኢት ንዓይ ኣይገልፀንን ትብል። “ናተይ ናይ ስኮላስቲክ ኣፕቲዩድ ውፅኢት 32 እዩ ዝብል።ክዕረ ኣለዎ።ብመምህር ኣአሪመዮ ነይረ፤ካብ ክልተ ጌጋ ንላዕሊ ኣይነበረንን።” ካልኦት ተማሃሮ እውን ብተመሳሳሊ ኣፕቲዩድ ጥራሕ ዘይኮነስ ብኻልኦት ፈተናታት እውን እቲ ውፅኢት ንዕኣታቶም ከምዘይገልፆም ሓቢሮም። ቢሮ ትምህርቲ ክልላዊ መንግስቲ ኦሮሚያ ኣብ መስርሕ ናይ 12 ክፍሊ ፈተና ፀገም ስለዘለዎ መአረምታ ክግበረሉ ሓቲቱ’ሎ።ሓላፊ ቢሮ ትምህርቲ ክልል ኦሮሚያ ዶ/ር ቶላ በሪሶ እቲ መጠን እንተተፈለየ እውን ኣብ ክልል ኦሮሚያ ሓዊሱ ኣብ ኣርባዕተ ክልላት 45 ኣብያተ ትምህርቲ ልዕሊ 5,000 ተማሃሮ ፈተና ብዘይግብኡ ዝተሰርሐ እዩ ኢሎም ። እቲ ጥርዓን ንኤጀንሲ ሃገራዊ ፈተና እንተፍለጡ እውን ናይ መአረሚ ስጉምቲ ኣይተወሰደን እውን ኢሎም። ንሶም ብተወሳኺ ፈተነ ካብ ዝወሰዱ ተማሃሮ ናይቶም 5,000 ተማሃሮ ውፅኢት ፀገም ከምዘለዎን ኣብ ዝተወሰነ ብሓደ፣ብኽልተ ወይ ብሰለስተ ዓይነታት ትምህርቲ ዝለዓለ ውፅኢት ዘምፅኡ ምህላዎን ተዓዚብና ኣለና ኢሎም። “ስለዚ ናይዞም 5,000 ተማሃሮ ውፅኢት ንጠቕላላ ውፅኢት ተማሃሮ ዘዛብዕ ስለዝኾነ እቲ ኤጀንሲ ነዚ ብዕቱብ ክከታተሎ ብኣካል፣ብምይይጥን ብደብዳበን ኣፍሊጥና ኢና።” ብተመሳሳሊ ዜና ኣብ ከተማ ድሬዳዋ ኣብ ናይ ውልቅን መንግስታውን ኣብያተ ትምህርቲ ዝተፈተኑ ብርክት ዝበሉ ናይ 12 ተማሃሮ ውፅኢቶም ትክክል ከምዘይኾነ ጥርዓን ንምቕራብ ትማልን ሎሚን ናብ ቤት ጽሕፈት ትምህርቲ ምኻዶም ተገሊጹ’ሎ። ነቲ ጉዳይ ዝሓዙዎ ኣብ ቤት ጽሕፈት ትምህርቲ ድሬዳዋ በዓል ሞያ ትምህርቲ እቶም ተማሃሮ ብኣካል ናብ ኣዲስ ኣበባ ብምኻድ ወይም ብኢንተርኔት ከቕርቡ ምዒዶም ኣለው። ና ዳይረክተር ኤጄንሲ ሃገራዊ ምዘናን ፍተናን ትምህርቲ ኣቶ ኣርኣያ ገብረእግዛብሄር ስኮላሲቲክ ኣፕቲቱዩድ ናይ ዝተባህለ ዓይነት ፈተና ናይ ምእራም ፀገም ምንባሩ ብምርግጋፅ እቲ ዝተፈጥረ ፀገም እውን ነቲ ፈተና ዝእርም ማሽን ዝተወሃበ ናይ ኮድ ቦታ ብምቅይያሩ እዩ ኢሎም። ካብ ቤት ጽሕፈታት ትምህርቲ ክልላት ትግራይን ኦሮሚያ ብዛዕባ ኣብ ዝተወሰኑ ክልላት ዝነበረ ኣወሃህባ ፈተና ጌጋ ከምዝነበረ ብምሕባር ክእረም ምሕታቶም ብዝምልከት ዝተሓተቱ ኣቶ ኣርአያ ገብረእግዛብሄር ኣቐዲምና ዝገለፅናዮ ባዕልትና እቲ ውፅኢት ክፀንሕ ዝተገብረሉ እውን እዚ እዩ ኢሎም። “እቲ ውፅኢት ቅድሚ ምግላፁ ካብ ክልላት ኣምሓራ፤ኦሮሚያ፣ቤንሻንጉል ግሙዝን ደቡብን ናይ 848 ተማሃሮ ውፅኢት ከምዝሓዝና ብወግዒ ኣፍሊጥና ኢና።ሕጂ ከም ሓዱሽ ነገር ይዝረበሉ ኣሎ።ካብ ትግራይ ይኹን ካብ ኦሮሚያ እውን ዝበፅሐና ጥርዓን የለን።ሕጂ ኢና ንሰምዕ ዘለና።” ንሶም ወሲኾም እቲ ዝተዓረየ ውፅኢት ኣብ ዝቕፅሉ ክልተ መዓልታት ክወፅእ እዩ ኢሎም ኣለው።ዝኾነ ይኹን ሕቶ ከምዝቕበሉ ዝገለፁ ኣቶ ኣርኣያ ክሳብ ሕጂ ሽዱሽተ ሽሕ ተማሃሮ ብኣካል መፂኦም ኣመልኪቶም ኣለው ኢሎም።ሰለስተ ሽሕ ሰባት ድማ ኣብዘለውዎ ኮይኖም ብኦንላይን ኣመልኪቶም ኣለው ኣብዘለውዎ ኮይኖም ከመልክቱ ይኽእሉ እዮም ኢሎም። ምሉእ ትሕዝቶ ኣብዚ ምስማዕ ይክኣል። No media source currently available


ቤት ፍርዲ ንም/አካይዲ ስራሕ ሜቴክ ዝነበሩ ዘሕለፎ ውሳነ መሰል ዋሕስ ዓቃቢ ሕጊ ብምቕዋሙ ተአጊዱ

ምኽትል ኣካያዲ ስራሕ ሜቴክ ኢንጂነሪንግ ኮርፐሬሽን ሓፂን ነበር ብርጋዴር ጀነራል ሓድጉ ገብረጊዮርጊስ ቤት ፍርዲ ብዋሕስ ክወፁ እንተወሰነ እውን ዓቃቢ ሕጊ ብዘቕረቦ ጥርዓን እቲ ውሳነ ከምዝተኣገደ ተፈሊጡ።ጠበቓ ተኸሳሲ በቲ ውሳነ ከምዘይተሓጎሳ ገሊፀን ኣለዋ። ላዕለዋይ ቤት ፍርዲ ኣብ ሜቴክ ናይ ሓፂን ኢንጂነሪንግ ኮርፖሬሽን ናይ ሆሚች ኣሙኒሽን ኢንጂነሪንግ ምኽትል ኣካያዲ ስራሕ ዝነበሩ ብርጋዴር ጀነራል ሓድጉ ገብረጊዮርጊስ ብ50 ሽሕ ብር ዋሕስ ክፍትሑ ወሲኑ ኔሩ። ውሳነ ቤት ፍርዲ እቶም ጀነራል ብዋሕስ ክፍትሑ ከለው ካብ ሃገርን ካብ ዝነብርሉ ኣዲስ ኣበባ ከይወፁን ከምኡ እውን በብ 48 ሰዓታት ናብ ፌደራል ፖሊስ እናቐረቡ ከመልክቱን ዝብል’ዩ ኔሩ። በዚ ውሳነ ዘይተሰማምዐ ዓቃቢ ሕጊ ንፌደራል መጋባእያ ናይ ይግባይ ጥርዓን ብምቕራቡ ላዕለዋይ ቤት ፍርዲ ዘሕለፎ ውሳነ ክሳብ 13 ነሓሰ 2011 ዓ/ም ክእገደድ ኣዚዙ’ሎ። ናይ ተኸሳሲ ጠበቓ ወ/ሮ ህይወት ሊላይ በቲ ውሳነ ከምዘይተሓጎሳ ንድምጺ ኣሜሪካ ገሊፀን ኣለዋ።እቶም ጀነራል ቅድም ክብል ብላዕለዋይ ቤት ፍርዲ ፌደራል ተነፊጎምዎ ዝነበረ መሰል ዋሕስ ብምቅዋም ንጠቕላሊ ቤት ፍርዲ ፌደራል ሰማዒ ጥርዓን ኣብ ዘቕረብኦም ይግባይ ብ100,000 ብር ዋሕስ ኣብ ደገ ኮይኖም ጉዳዮም ክከታተሉ 30 ሓምለ 2011 ዓ/ም ተወሲኑሎም ከምዝነበረ ጠበቕኦም ወ/ሮ ሊያ ሓቢረን። ምኽትል ዳይሬክተር ዝነበሩ ብርጋዴር ጀነራል ሓድጉ ገብረጊዮርጊስ ኣብ ሜቴክ ተፈፂሙ ብዝብሃል ገበን ምጥፍፋእ ተጠርጢሮም ካብ 30 ጥቅምቲ 2011 ዓ/ም ኣብ ትሕቲ ቁፅፅር ከምዝርከቡ ይፍለጥ። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ኤርትራ ዞባ ጋሽ ባርካ ብዘጋጠመ ምውዳቕ ሄሊኮፕተር 4 ሰባት ሞይቶም

ዝሓለፈ ሰኑይ 5 ነሓሰ 2019 ኣብ ዞባ ጋሽ-ባርካ ንኡስ ዞባ መንሱራ ከባቢ እንጅሓይ ብዘጋጠመ ምውዳቕ ሄሊኮፕተር 4 ሰባት ሞይቶም።ካብቶም በቲ ሓደጋ ዝሞቱ እቶም 3 ኣባላት ሓይሊ ኣየር ኤርትራ ካፕቴን ንጉሰ ናይዝጊ፡ምክትል ተለንተ ሙሴ ገብረሂወት፡ጁ/ኤል ተወልደመድህን እስቲፋኖስ ክኾኑ ከለዉ እቲ ሓደ ድማ ኣባል ቤት ጽሕፈት ፕረዚደንት ሰንጌንቲ ሽሻይ ተስፋማርያም እዮም። ስነ ስርዓት ቐብሪ እቶም ዝሞቱ ብዓርቢ 9 ነሓሰ ኣብ መካነ መቓብር ሓርበኛታት ኣስመራ ተፈጺሙ። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ከተማ ድሬዳዋ ሕማም ቺኩን ጉንያ ምርኣዩ ተገሊጹ

ኣብ ኢትዮጵያ ከተማ ድሬዳዋ ቺኩን ጉንያ ተባሂሉ ዝፅዋዕ ለበዳ ከምዝተለዓለ ቤት ጽሕፈት ጥዕና’ታ ከተማ ኣፍሊጡ።እቲ ምስ ደንጊ ዝቀራረብ ሕማም ቅድሚ ሎሚ ኣብ ክልላት ዓፋርን ሶማሌን ተራእዩ ከምዝነበረ ዝተሓበረ ኮይኑ ክሳብ ሎሚ ምስቲ ሕማም ዝመሳሰል ምልክታት ዝተርኣዮም 3,756 ሕሙማት ተፈሊዮም ምህላዎም እቲ ቤት ጽሕፈት ሓቢሩ’ሎ። ሓላፊ ቤት ጽሕፈት ጥዕና ከተማ ድሬዳዋ ዶ/ር ፋኣድ ከዲር እቶም ሕሙማት ኣብ ትካላት ጥዕና ድሬዳዋ ዝተሓከሙ ምዃኖም እንተኾነ ክሳብ ሕጂ በቲ ሕማም ዝሞተ ሰበ ከምዘየለ ሓቢሮም። ምልክት ናይቲ ሕማም ዝተርኣዮም ናብ ሕክምና ክኸዱ ዝመዓዱ ዶ/ር ፉኣድ እቲ ሕማም ከም ዓሶ ብጣንጡ ስለዝመሓላላፍ ኣብ ድሬዳዋ ንሰለስተ ዓመታት ዘገልግሎ ብከሚካል ዝተኣለኸ 197 ሽሕ ዛንዚራ(ላምስያ) ከምዝተዓደለ ገሊፆም።ኩሉ ሰብ ከባቢኡ ከጽርይን ዝዓቖረ ማይ ምድፋን ከምዝግባእ ሰሰብሞያ ወሲኾም መኺሮም ኣለው።


ሪፖርት፡ ተማሃሮ ካልአይ ደረጃ መዓስከር ሳዋ ንግዱድ ስራሕን ዓመጽን ይቃልዑ

መብዛሕትኦም መንእሰያት አብ ናይ መወዳእታ ዓመት ካልአይ ደረጃ ቤት ትምህርቲ ክበጽሑ ኸለው ናይ መጽናዕቲ፥ ስፖርት፤ ከምኡ’ውን ኣብ ስነ ጥበባዊ መድረኻት ንምስታፍ ይቀራረቡ። ብአንጻሩ አብ ኤርትራ፤ ብሰንኪ ደረት ዘይብሉ ኣገልግሎትን ወታሃደራዊ ታዕሊም ዝተሓወሶ ቤት ትምህርቲን፤ መንእሰያት ኣካላዊን ስነ ኣእምሮኣዊን ማህሰይቲ ይወርዶም ኣሎ ክብል ተሓላቒ ሰብኣዊ መሰላት(Human Rights Watch) ኣብ ሓድሽ ዘውጽኦ ጸብጻብ ገሊጹ። እቲ 84-ገጽ ዝሓዘ “ናይ ትምህርቲ ዕድል ብምኽላእ ጊልያታት ከምንኽውን ይገብሩና ኣለዉ፤ ገደብ‐ኣልቦ ዕስክርና ብኸመይ ንመሰል ትምህርቲ መንእሰያት ኤርትራ ከምዝእግድ” ብዝብል ኣርእስቲ ዝተዳለወ ጸብጻብ ፤ ምስ 73 አቐዲሞም አብ ሳዋ ተማሃሮ ካልአይ ደረጃ ዝነበሩን መማህራንን ብዛዕባ አብ መዓስከር ዘሕለፍዎ ሂወት ቃለ መጠይቕ ብምክያድ ዝተሰነደ እዩ። ሰበ ስልጣንን ሓለፍቲን ንተማሃሮ ብናይ ወታሃደራዊ ኣመራርሓ ከምዝመርሑን ስራሕ ተገዲዶም ከምዘስርሑን ሁማን ራይትስ ዎች ይሕብር። ብኣገዳስነት ዘይብሉን ቐሊል ጥፍኣትን መቕጻዕቲ ንተማሃሮ ከምዝወርዶም እቲ ጸብጻብ ወሲኹ ይገልጽ። መማህራን ብወገኖም ተገዲዶም ስለ ዝምህሩ ናይ ዘይምግዳስ መንፈስን ተደጋጋሚ ቡኩራት የርእዩ። ለቲሻ ቤደር ናይ ኣፍሪቃ ተዓዛቢ ሰብኣዊ መሰላት ላዕላወይቲ ተማራማሪት እያ። እዚ ስርዓት ቤት ትምህርቲ መዓስከር ሳዋ ንተማሃሮን መማህራንን ሓገዝ ኣልቦ ስምዒት ከምዝስምዖም ይገብር ትብል። “አብ ናይ መጻኢ ሂወቶም ምቁጽጻር ዘይብሎም ኮይኑ ይስምዖም። ብፍላይ አብታ ናይ መወዳእታ ዓመት ካልአይ ደረጃ ክበጽሑ ከለው መንፈሶም ከም ተማሃራይ ንምዃን የጸግሞም። ብሕልፊ ኣብ ወታሃደራዊ ሃዋህው ከም ተማሃራይ ንምሕሳብ አጸጋሚ እዩ።” ኣብ 2003 ዓ.ም ተማሃሮ 12 ክፍሊ ትምህርቶም ኣብ ሳዋ ከምዝቕጽሉ ትእዛዝ ተመሓላሊፉ። ካብቲ ጊዜ’ቲ ጀሚሩ ኣብ ነፍሲ ወከፍ ዓመት ኣስታት 11,000 ክሳብ 15,000 ዝኾኑ ተማሃሮ ናብ መዓስከር ሳዋ ይኸዱ። ትካል ተሓላቒ ሰብኣዊ መሰላት(HRW) እቲ መዓስከር ብትሪኮላታን ብዝተዓጥቁ ሰራዊት ሓለዋ ከምዝግበረሉን ከም ዓብይ ቤት ማእሰርቲ እዩ ክብል ኣብ ዘውጽኦ ሪፖርት ሓቢሩ። እቲ ሪፖርት ተማሃሮ ናብ መዓስከር ሳዋ ንኸይከዱ ትምህርቶም የቋርጹ ከምዝገብር ይሕብር። ብተወሳኺ ተማሃሮን መማህራንን ሂወቶም ኣብ ሓደጋ ብምእታው ካብ ሃገር ከምዝስደዱ’ውን ይገልጽ። ኣቐዲሞም ኣብ ቤት ትምህርቲ ዝተማሃሩ ወታሃደራዊ ትልሚ፤ ካብ መጽለሊኦም ወጻኢ ንሕሉፍ ዋዒ ዘለዎ ኩነታት ኣየር፡ ንሕጽረት መግብን ማይን ከምዝቃልዑ ይሕብሩ። ሓደ ወዲ 19 ዓመት ኤርትራዊ መንእሰይ ንተዓዛቢ ሰብኣዊ መሰላት ብዝሃቦ ቃል፤ “ሳዋ ገሃነም እዩ። ብዝተኸአሎም መጠን ንኽትገድፎ ይደፋፍኡኻ።” ብተወሳኺ “ ካብ ፈለማ ወርሒ ደወል ሰዓት 5 ምስተቃጨለት ካብ ድቃስና ብምትንሳእ ፤ ጉያ ናብ ቤት ንጽህና፡ ሓሙሽተ ደቒቕ ይወሃበና። ሓሙሽተ ደቒቕ ንዲቪዛ ምቅያር ነዚ ብዝተወሃበካ ጊዜ እንተዘየማሊእካ መቕጻዕቲ ይስዕብ” ይብል። ሚንስትር ዜና ኤርትራ ኣቶ የማነ ገብረመስቀል ነዚ ሪፖርት ሁማን ራይት ዎች ኣብ ናይ ትዊተር መልእኽቲ ብትሪ ከምዚ ክብሉ ነጺጎሞ። "ግቡእ ኣቃውማ ሃገራዊ ኣገልግሎትን ኣሰራርዓ ምክልካል ኤርትራ ፡ ቅድሚ ኹሉ መሰልንን ስልጣንን መንግስትን ህዝቢን ኤርትራ'ዩ። እቲ ንምምጽዳቕ ዝህብዎ ምኽሪ ነቲ ሕቡእ ኣጀንድኦም ክኽውሎ ዝክኣል ኣይኮነን።” ትካል ተሓላቒ ሰብኣዊ መሰላት(HRW) መማህራን ከም ኣብ መጻወድያ ዘለው ኮይኖም ከምዝስምዖም ገሊጹ። ሓደ መምህር ነቲ ኩነታት ክገልጽ ከሎ “ኣብ ሃገራዊ ኣገልግሎት ናይ ፊዚክስ መምህር ኮንኻ እንድሕር ጀሚርካ፤ ኣኺሉካ ፊዚክስ መምህር ንዘልኣለምካ ትኸውን” ክብል ነቲ መንፈስ ምዕጻው ዕድል ገሊጹ። “መማህራን ልዕሊ ዓሰርተ ዓመታት ኣብ መዓስከር ተገዲዶም ከምዝምህሩ ገሊጾምልና። ዋላ’ኳ ክፍነው እንተጸዓሩ ከምዘይሰለጦም ይሕብሩ።” ኣብ መወዳእታ ሰላም ኣብ ሞንጎ ኤርትራን ኢትዮጵያን ካብ ዝመጽእ እዚ ኣሰራርሓ ከም መመኽነይታ ክቕጽል ከምዘይብሉ እቲ ኣካል ተሓላቒ ሰብኣዊ መሰላት ይላቦ። መንግስቲ ገደብ ናይ ግዜ ሂቡ ከጣይስ ክጅምር ተማሃሮ ካብ ውትህደርና ወጻኢ ትምህርቶም ክመሃሩ ተወሳኺ ለበዋ ኣቕሪቡ። ምሉእ ትሕዝቶ ኣብዚ ምስማዕ ይክኣል። No media source currently available


ምዝዛም ምብጻሕ ናይ ሓሙሽተ መዓልታት ሒጃን ዒድ ኣድሓን ተኸቢሩ

ኣብ ዓመታዊ ምብጻሕ ሒጃ ዝተሳተፉ ኣመንቲ እስልምና ሓጥያት ንምርሓቕ ብዝብል ንሰይጣን ኣብ ልዕሊ ዝውክሉ ሰለስተ ዓንድታት ትማሊ ሰንበት ኣእማን ደርቢዮም።መበል 1440 በዓል ኣል-ኣድሓ ኣብ ኢትዮጵያን ኤርትራን ሓዊሱ ኣብ ዙሪያ ዓለም ትማሊ ሰንበት ተኸቢሩ። ልዕሊ ክልተ ሚሊዮን ኣመንቲ እስልምና ንሓሙሽተ መዓልትታ ኣብዝተኻየደ ሃይማኖታዊ ምብጻሕ ሒጃ ኣብ መካ ስዑዲ ዓረብ ተሳቲፎም ኣለው። ሪያድ ኣብ ሕሉፍ ዓመታት ዝነበረ፡ ንኣብነት ኣብ 2015 ኣ/ፈ ኣስታት 2,300 ኣመንቲ ብፅቅቅጥ ዝተቐትልሉ ተመሳሳሊ ሓደጋ ከየጋጥም ንኣመንቲ ዝሕግዙ ዓሰርተታት ኣሽሓት ሰባት መዲባ’ላ። ነቲ ስነስርዓት ዝመርሕ ሚንስትር መሓመድ ሳላሕ ቢንታን ንጋዜጠኛታት ኣብዝሃብዎ ቃል መንግስቲ ስዑዲ ዓረብ ኣመንቲ ዝጥቀሙሎም መሰረተ ልምዓታት ንምምሕያሽ ብዙሕ ገንዘብ ከምዝመደበ ገሊፆም። “ኣብ ዝሓለፈ ዓመት ኣመንቲ ካብ ሓደ ቦታ ናብቲ ካልእ ዘመላልስ መጎዓዚያ ባቡር ንምህናፅ ብዙሕ ገንዘብ መዲቡ ንመጻኢ እውን 26 ሚሊዮን ዶላር ንምምዳብ መንግስቲ ትልሚ ኣውፂኡ’ሎ” ኢሎም። ምብጻሕ ሒጃ ኩሉ ኣማኒ እስልምና ጥዕንኦም ሕሉው ክሳብ ዝኾነን ክጉዓዙ ክሳብ ዝኽኣሉን እንተወሓደ ኣብ ህይወቶም ሓደ ግዜ ክፍፅሙዎ ዘለዎም ካብ ሓሙሽተ ዓንድታት እስላም ሓደ እዩ። ብዝተሳሰረ ዜና ምብቃዕ ናይ ሓሙሽተ መዓልታት ሒጃ ምስ በዓል ዒድ ኣል-ኣድሓ ብምግጣሙ ኣመንቲ ኣብ ዙሪያ ዓለም ነቲ በዓል ትማሊ ሰንበት ኣኽቢሮምዎ ኣለው።በዓል ኣል-ኣድሓ ኣብ ኢትዮጵያን ኤርትራን ከምዝተኸበረ ካብ መርበብ ሓበሬታታት ፋና ብሮድ ካስቲንግን ሻባይትን ዝረኸብናዮ ሓበሬታ ገሊፆም። ብፍላይ ድማ ኣዲስ ኣበባ ኣብዝርከብ ስታዲዮምን ኣስመራ ኣብ ዝርከብ ኣደባባይ ባሕቲ መስከረምን ኣመንቲ፣መራሕቲ እስልምናን ላዕለዎት ሰበስልጣን መንግስትን ኣብ ዝተረኸብሉ ብድምቀት ከምዝተኸብረ ተፈሊጡ’ሎ።


ፈፃሚ ስራሕ ኢህወዴግ ኣብ ኢትዮጵያ ኣብ 2012 ክካየድ ዝተወጠነ ሃገራዊ ምርጫ ሕገ መንግስቲ ብዘቐመጦ ጊዜ ክካየድ ምውሳኑ ኣፍሊጡ

ኣብ ኢትዮጵያ ኣብ 2012 ዓ/ም ክካየድ ዝተወጠነ ሃገራዊ ምርጫ ሕገ መንግስቲ ብዘቐመጦ ክኻየድ ፈፃሚ ስራሕ ኢህወዴግ ምውሳኑ ተሓቢሩ።ካብዚ ዝተፈለየ መርገፂ ዘለዎም ኣካላት ብድምፂ እንተስዒሮም ግን ኢህወዴግ እቲ ምርጫ ይናዋሕ ንዝብል ሓሳብ ከምዝግዛእ ድልው እዩ ክብሉ ኣባል ፈፃሚ ስራሕን ኣብ ቤት ፅሕፈት ቤት ምኽሪ ኢህወዴግ ሓላፊ ጉዳያት ፖለቲካዊ ፓርትታትን ስቪክ ማሕበራትን ኣቶ ፈቃዱ ተሰማ ንድምጺ ኣሜሪካ ኣብ ዝሃብዎ መግለፂ ሓቢሮም። ንኽልተ መዓልታት ዝተኻየደን ዝሓለፈ ዓርቢ ዝተዛዘመ ኣኼባ ፈፃሚ ስራሕ ናይ ኢትዮጵያ ህዝብታት ወያናዊ ዴሞክራሲ ግንባር /ኢህወዴግ/ ኣብ ዝተፈላለዩ ጉዳያት እታ ሃገር ብምውሳን ኣኼብኡ ዛዚሙ’ሎ። ፈፃሚ ስራሕ ኢህወዴግ ካብ መንጎ ዝተዘራረበሎም ኣጀንዳታት ሓደ ግዜ ሰሌዳ ምርጫ ምዃኑ ኣቶ ፈቃዱ ገሊፆም ኣለው። “ኢህወዴግ ናይ 2012 ምርጫ ሕገ መንግስቲ ብዘቐመጦ መሰረትን ብዝተቐመጠሉ ግዜን ክካየድ ኣለዎ ዝብል ፅኑዕ መርገፂ ኣለዎ።” ኣቶ ፈቃዱ ብምስዓብ እቲ ምርጫ ንኢህወዴግ እንታይ ውፅኢት ከምፀአሉ እዩ ዝብል ዘይኮነ ንሕገ መንግስቲ መሰረት ገይሩ ኣብ እዋኑ ክካየድ ፅኑዕ እምነት ኣለዎ ኢሎም። “ኢህወዴግ ሕገ መንግስቲ ንክኽበርን ፅኑዕ እምነት ስለዘለዎ ፈፃሚ ስራሕ ኢህወዴግ መርገፂ ሒዙ’ሎ።ካልኦት ንምርጫ ዝውስኑ ኣካላት ክህልው እዮም።ነቲ ምርጫ ዝውስኑ ኣካላት ብድምፂ ዝስዕሩዎ እንተኾይኖም ግን ነቲ ድምጺ ክቕበሎ’ዩ።” ኣቶ ፈቃዱ ምርጫ ዝውስኑ ዝበሉዎም ኣካላት ብሽም ኣይረቑሑዎምን። ንሶም ውህደት ፓርትታት ዝምልከት ህብረ ብሄራዊ ውድብ ሓደ ውፁእ ሃገራዊ ፓርቲ የድልዮ እዩ ዝብል ኣብ ምርድዳእ ተበፂሑ እቲ መፅናዕቲ ከምዝተወድአን ብኣሓትን ኣጋር ውድባትን ልዝብ ይካየደሉ ከምዘሎ ሓቢሮም።እቲ ዝርርብ ምስተወድአ ናብ ፈፃሚ ስራሕን ቤት ምኽሪን ኢህወዴግ ክቐርብ እዩ ኢሎም። ኣቶ ፈቃዱ ተሰማ ኣብ መንጎ ህውሓትን ኣዴፓን ዝተፈጥረ ምስሕሓብ እውን ብናይ ኢህወዴግ ኣገባብ ኣፈታትሓ ኣብ ክንዲ ክፈትሑ ናብ ደገ መውፅኦም ጌጋ ተባሂሉ ከምዝተገምገመን ንመጻኢ ክእረም ከምዘለዎን ኣብ ምርድዳእ ተበፂሑ ኢሎም ።


ሚ. ጸዓትን ማዕድንን ጀነራል ስብሓት ኤፍረም፡ ሕክምንኡ ወዲኡ ናብ ኣስመራ ከም ዝተመልሰ ተገሊጹ

ዝሓለፈ ወርሒ ታሕሳስ ኣብ ኣስመራ መንነቱ ብዘይተፈልጠ ዕጡቕ ተሃሪሙ ኣብ ኢማራት ዓረብ ክሕከም ከምዝጸንሐ ዝንገረሉ ጀነራል ስብሓት ኤፍረም፡ ናብ ሃገሩ ከም ዝተመልሰ ይግለጽ ኣሎ። ሚንስተር ጸዓትን ማዕድንን ጀነራል ስብሓት ኤፍረም፡ ሕክምንኡ ወዲኡ ናብ ኣስመራ ከም ዝተመልሰ ዝገለጸ፡ ካብ መጀመርያ ኣትሒዙ፡ ነቲ መጥቃዕቲ ኣብ ናይ ትዊተር ገጹ ሓበሬታ ክህብ ዝጸንሐ፡ ኣምባሳደር ኤርትራ ኣብ ጃፓን፡ ኣቶ እስቲፋኖስ ኣፈወርቂ`ዩ።  ኣምባሳደር እስቲፋኖስ ኣብ ናይ ትዊተር ገጹ “ ጀነራል ስብሓት ኤፍረም ኣብ ወጻኢ ሃገር ክከታተሎ ዝጸንሐ ሕክምና ብዕዉት ኩነታት ዛዚሙ ምስ ዝፈትዎም ስድራቤቱ ናብ ኣስመራ ምምላሱ ብምስምዐይ ሕጉስ`የ” ዝብል ኣስፊሩ`ሎ። ኣብ ልዕሊ ጄነራል ስብሐት ኤፍሬም ተፈጺሙ ዝተባህለ መጥቃዕቲ፡ ኣብ ከባቢ ገዝኡ ኣድብዩ ብዝጸንሐ ሰብ ከም ዝተፈጸመን፡ እቲ ውልቀሰብ ብኡ ንብእኡ ኣብ ትሕቲ ቁጽጽር ከምዝወዓለን፡ ድምጺ ኣሜሪካ ኣብ`ቲ እዋን ምሕባሩ ይዝከር። ጄነራል ስብሓት ድሕሪ`ቲ መጥቃዕቲ፡ ኣብ ሓደ ሽሙ ዘይተገልጸ ሆስፒታል ሕቡራት ኢማራት ዓረብ፡ ክሕከም ከም ዝጸንሐ ክግለጽ ጸኒሑ`ዩ። መንግስቲ ኤርትራ ብዛዕባ ኣብ ልዕሊ`ቲ ጀነራል ዝተፈጸመ መጥቃዕቲ ኾነ፡ ሕክምና ወዲኡ ብዛዕባ ምምላሱ፡ ብወግዒ ዝበሎ ነገር ዛጊት የለን።


ዓለምለኸ ምንቅስቓስ ንሓርነት እሱራት ፖለቲካ ተጋሩ ዝተባህለ ምንቅስቓስ ተጣይሹ

እዚ ድማ እሱራት ተጋሩ ሓራ ክወፅኡን "ብዛዕብኦም ዝተነዝሐ ዘይሓቃዊ" ዝብሎ ሓበሬታ ንምስትኽኻል እቲ ምንቅስቓስ ከምዝሰርሕ እዩ ካብ ኣተሓበበርቲ ሓደ ኣይተ ጌታቸው ኣረጋዊ ሎማ ኣብ ዝሃብዎ መግለፂ ሓቢሮም::  ልዕሊ 1500 ተጋሩ ብመንነቶምን ብምኽንያት ፖለቲካን ኣብዚ ሐዚ እዋን ተኣሲሮም ይርከቡ ዝበለ ኣይተ ጌታቸው ትግራይ ንምድኻም መንነቶም ተሓርዩ እዮም ተኣሲሮም ይብል:: ፀረ ትግራይ ኮይኑ መንግስቲ ይሰርሕ ዝበለ ድማ ካብ ኣተሓባበርቲ እቲ ምንቅስቓስ ኣይተ ዓንደማርያም ዮሃንስ እዩ:: መንግስቲ ብናይ ባዕሉ ማዕኸናት ዜና ኣቢሉ ጉዳዮም ኣብ ከይዲ ፍርዲ ዘሎ ተጋሩ ሰናዳዊ ፊልሚ ብምስራሕ ምስሊ ክዛባዕ ገይሩ እዩ ኢሉ:: ብመሰረት እዚ ድማ ኢትዮጵያውያን ኮነ ማሕበረሰብ ዓለም እውን ብዛዕባ ትግራይ ሓቃዊ ምስሊ ክህልዎ እቲ ምንቅስቓስ ክሰርሕ እዩ ኢሉ::  ኣብዚ ጉዳይ ዝሓተትናዮም ሓላፊ ኮምዩኒኬሽን ዓቃቢ ሕግ ኢትዮጵያ ኣይተ ዝናቡ ቱኑ: ዓቃቢ ሕጊ ምስ ፖሊስ ብምኻን ልዕልነት ሕጊ ንምኽባር መረዳእታ መሰረት ዝገበረ ስራሕቲ ይፍፅም ኣሎ ኢሎም:: ብሄር ፈሊኻ ሕጊ ንምኽባር ንቀሳቐሰሉ ምኽንያት የለን ብምባል ድማ ተዛሪቦም:: No media source currently available  "ሕጊ ንምኽባር ብምባል ኣብ ተመሳሳሊ ናይ ስልጣን ቦታ ዝነበሩ ተወለድቲ ትግራይ ዘይኮኑ ኣይተኣሰሩን እዚ ብሄር እናፈለኻ ጥቓዓት እምበር ሕጊ ምኽባር ኣይኮነን" ዝብል ሓሳብ ምላሽ እንትህብሉ: መረዳእታ መሰረት ዝገበረ እዩ ክሲ ዝምስረት ኢሎም:: በቐፃሊ ሕጊ ናይ ምኽባር ስራሕቲ ሓይሉ ክቕፅል እዩ ኢሎም::  ምሉእ ትሕዝቶ ኣብዚ ምስማዕ ይክኣል:: No media source currently available


ፕረ. ሶማሌ ክልል ነበር ጉዳዮም ዝረአየሉ ቤት ፍርዲ ነጻን ገለልተኛን ኣይኮነን ብምባል ንጠበቓታቶም ኣፋንዮም

ፕረዚደንት ብሄራዊ ክልላዊ መንግስቲ ሶማሌ ዝነበሩ ኣቶ ኣብዲ መሓመድ ዑመር ጉዳዮም ዝረኣየሉ ዘሎ ቤት ፍርዲ ነፃን ገለልተኛን ኣይኮነን ብምባል ንጠበቓታቶም ብምስንባት ከምዘይከራኸሩ ሎሚ ዓርቢ ገሊፆም። ላዕለዋይ ፈደራል ቤት ፍርዲ ንኣቶ ኣብዲን ካልኣይቲ ተኸሳሲት ዘምዘም ሓሰን ዓቃቢ ሕጊ ኣመሓይሹ ንዘቕረቦ ክሲ ተቓውሞ ከቕርቡ ሓቲቱዎም ዘምዘም ሓሰን ተቓውሞ ከምዘይብለን ገሊፀን። ጠበቓታት ኣቶ ኣብዲ ግን ዓቃቢ ሕጊ 213 መሰኻኽር ከምዘቕረበን ይኹን እምበር መንነት ናይቶም መሰኻኽር ከምዘይፈልጡን ምግላፅ ምስጀመሩ እቲ ቤት ፍርዲ እዚ ምስክር ክስማዕ ከሎ ክቐርብ ከምዝነበሮ ኣረዲኡ።ኣቶ ኣብዲ ኢዶም ብምውፃእ ኣብ ልዕሊ እቲ ቤት ፍርዲ ዝነበሮም ተሪር ተቓውሞ ኣስሚዖም። ናቶም ይኹን ናይ ጠበቓታቶም ናይ ምዝራብ መሰል ከምዝተኸልከለ፣ ፍትሓዊ ፍርዲ ክረክብ እየ ኢሎም ከምዘይኣምኑ፣ጉዳዮም ነፃን ገለልተኛን ኮይኑ ክሪአለይ እዩ ኢሎም ከምዘይኣምኑ ንቤት ፍርዲ ተዛሪቦም። እቲ ቤት ፍርዲ ብወገኑ ዕድል ይህቦም ከምዘሎ ብምሕባር ነፃን ገለልተኛን ኮይኑ ፍርዱ ከምዝህብ ገሊፁ’ሎ። ኣቶ ኣብዲ መሓመድ ብወገኖም ናይ ክሲ ተቓውሞ ከምዘይቕርቡን ከምዘይሟገቱን ጠበቓታቶም እውን ከምዘሰናበቱን እንተገለፁ እውን እቲ ቤት ፍርዲ ግን ጥርዓኖም ናብ ቤት ፅሕፈት ንከቕርቡ ንጠበቓታቶም ትእዛዝ ብምሃብ ን13 ነሓሰ 2011 ዓ/ም ቆፀሮ ሂቡ’ሎ ።


ንክልተ መዓልታት ክካየድ ዝቐነየ ኣኼባ ፈጻሚ ስራሕ ኢህወዲግ ተዛዚሙ

ፈጻሚ ስራሕ ኢህወደግ ንክልተ መዓልታት ዘካየዶ ኣኼባ ሎሚ ኣማስይኡ ዛዚሙ`ሎ። ናይ`ቲ ኣኼባ ኣካይዳ ይኹን ውጽኢት፡ ዛጊት በቲ ግንባር ዝወጸ መግለጺ የለን። እቲ ኮሚቴ ፈጻሚ ስራሕ ኣቐድም ኣቢሉ ኣብ መርበብ ሓበሬትኡ ኣብ ዘስፈሮ መግለጺ፡ ኣብ እዋናውን ሃገራውን ኣጀንዳታት ዓሙቕ ግምገማ ኣካይዱ ቀጻሊ ትልምታቱ ከም ዘቐምጥ ኣፍሊጡ ኔሩ`ዩ። ድሕሪ`ቲ ኣብ ሰነ 15 ኣብ ባህርዳር ዘጋጠመ ቕትለት ላዕለዎት መራሕቲ ክልል ኣምሓራን፡ ኣብ መንጎ ሕወሓትን ኣዴፓን ዝተራእየ ዝኸረረ ምስሕሓብ ኣብ ኣድባባይ ድሕሪ ምውጽኡን ንመጀመርያ ግዜ ዝካየድ ዘሎ ኣኼባ ኮሚቴ ፈጻሚ ስራሕ ኢህወደግ፡ ብዛዕባ`ቲ ምስሕሓብ ይኹን ብዛዕባ ካልእ እዋናዊ ጉዳያት ዘመሓላለፎ ውሳነ ይሃሉ ኣይሃሉ ዛጊት ዝበጸሓና ዜና የለን።


ዕላል  ምስ ስነ ጥበባዊያን ዓንዲት ዕቑባይን እስጢፋኖስ ጌታሁንን (1ይ ክፋል)

ስነ ጥበባዊ ዓንዲት ዕቑባይን ፕሮዲይሰር እስጢፋኖስ ጌታሁንን ኣብ ዝተራሓሓቐ ስፍራ ዝነብሩን ሓደ ኣረኣእያን ዝወነኑን ኮይኖም ኣለው። ልዕሊ ሰላሳ ዜማታት ዝሰርሐ ዓንዲት ዕቑባይ ተቐማጢ ከተማ ለንደን ክኸውን ከሎ ናይ ባዕሉ ስቱድዮ ሰሪሑ ንሙዚቃታቱ ለይቲን ቀትሪን ዝነጥፍ ከምዝኾነ ይዛረብ። ኣብ መቐለ ዝርከብ እስጢፋኖስ ጌታሁን ብወገኑ ኣቐዲሙ ኣብ ሂፕ-ሃፕ ወይ ሬገ ቅዲ ክደርፍ ድሕሪ ምጽናሕ ኣብ’ዚ እዋን’ዚ ስቱድዮ ሙዚቃ ወኒኑ ምስ ምኩራትን ፍሉጣትን ስነ ጥበባዊያን ኣብ ስራሓት ሙዚቃዊ ቪድዮ ተጸሚዱ ኣሎ። ንክልቲኦም ስነ ጥበባዊያን ኣጋይሽ መደብ ህዝቢ ምስ ህዝቢ ጌርናዮም ኣለና።


ካልኣይ ዓለምለኸ ፌስቲቫል ዳያስፖራ ተጋሩ

ካልኣይ ዓለምለኸ ፌስቲቫል ዳያስፖራ ተጋሩ፣ 30 ሓምለ 2019 ዓ.ም ተዛዚሙ። እቲ ፌስቲቫል ‘ሓድነት ዳያስፖራ ተጋሩ ንሃለዋትን ድሕንነትን ህዝቢ ትግራይ’ ኣብ ትሕቲ ዝብል መሪሕ ቃል/ቴማ እዩ ተሳሊጡ። ምሉእ ትሕዝቶ ኣብዚ ምስማዕ ይክኣል። No media source currently available


ንከተማ ሃዋሳ ዝሕልው ወታሃደራዊ እዚን ኣኽበርቲ ሰላምን ልዝብ ምክያዶም ተገሊጹ

ነበርቲ ከተማ ሃዋሳ ንገበነኛታት ንሰላም’ታ ከተማ ዝሕልው ዘሎ ወታደራዊ እዚ ኣሕሊፎም ከምዝህቡ ምግላፆም ተሓቢሩ።እቲ ወታደራዊ እዚ ሎሚ ምስ ኣባላት ኣኽበርቲ ሰላም ሃዋሳ ድሕሪ ምዝታዮም ኣብ ዝሃብዎ ሓበሬታ ኣብታ ከተማ ልዑል ስርዓት ኣልቦነት ምህላው ገሊፁ’ሎ። ካብ መንጎ’ቶም ኣብቲ ዘተ ዝተሳተፉ ነበርቲ ኸተማ ኣቶ ኣስቻለው ድእሼ ኣብ ህዝቢ ሲዳማ ኾነ ከተማ ሃዋሳ ካብ ዝሓለፈ ወርሒ ሓምለ ጀሚሩ ዝተፈጥረ ህውከት ወለዲ ብደቖም ሓላፍነት ክወስዱን ይቕረታ ክሓቱን ኣለዎም ኢሎም። ኣብ ከተማ ሃዋሳ ኣተሓባባሪ ወታሃደራዊ እዚ ኮነሬል ተኽለብርሃን ገብረመድህን ግን ንገበነኛታት ንምሽፍፋን ዝግበር ጻዕሪ ኣድላይ ኣይኮነን ብምባል ምስ’ቲ ሓሳብ ኣይተሰማምዓን። ምሉእ ትሕዝቶ ኣብዚ ምስማዕ ይክኣል። No media source currently available


ላዕለዋይ ጉጅለ ልኡኻት ስዑዲ ዓረብ ምስ ፕረዚደንት ኢሳያስ ኣፈወርቂ ተራኺቡ፡ ተዘራሪቡ

ብኣዛዚ ሓይልታት ሕብረት ኣንጻር ግብረ ሽበራ ስዑዲ ዓረብ ሌተናል ጀነራል ልዑል ፋሃድ ቢን ቱርኪ ቢን ዓብደልዓዚዝ ዝምራሕ ጉጅለ ልኡኻት ትማሊ ሶሉስ ኣብ ኣስመራ ወግዓዊ ዑደት ብምክያድ ምስ ፕረዚደት ኢሳያስ ኣፈወርቂ ኣብ ጉዳይ ጸጥታ ቀይሕ ባሕሪ ምዝርራቡ ተገሊጹ። ብመሰረት ሓበሬታ መሓውራት ዜና ውሽጢ ሃገር ኤርትራ ክልቲኦም ወገናት ኣብ ጉዳያት ምምዕባል ክልቲኣዊ ዝምድናን ምኽባር ጸጥታ ቀይሕ ባሕሪን ከምዝዘተዩ ተሓቢሩ’ሎ።  ኣብቲ ርክብ ኣዛዚ ሓይሊ ባሕሪ ኤርትራ ሜጀር ጀነራል ሑመድ ካሪካረን ሓላፊ ኣዛዚ ስርሒታት ሓይሊ ባሕሪ ስዑዲ ዓረብ ሜጀር ጀነራል የህያ መሓመድ ኣሲሪን ኣዛዚ ሓይልታት ሕብረት ስዑዲ ብርጋዴር ጀነራል ካልድ ቢን መሓመድ ኣልራማሊ ተረኺቦም ኔሮም። መናኤፍ ኤን ዝተባህለ ኣገልግሎት ዜና ስዑዲ ዓረብ ብወገኑ ሰበ ስልጣን ክልቲኣን ሃገራት ኣብ ጉዳይ ጸጥታ ደቡባዊ ቀይሕ ባሕሪ፡ ቃልሲ ኣንጻር ግብረ ሸበራን ዘይሕጋዊ ምስግጋርን ስግኣት ዓለምለኸ መስመር ምትሕልላፍ መራኽብ ዝኾኑ ጉዳያት ምዝታዮም ሓቢሩ’ሎ። ኤርትራ ንሕብረት ሃገራት ወሽመጥ ኣብ የመን ኣብ ዘካየድዎ ደብዳብ ነፈርቲ፡ ንወደብ ዓሰብን መዓርፎ ነፈርቲ ዓሰብ ክጥቀሙ ምፍቓዳ ይፍለጥ።


ኢትዮጵያ፡ ብሰንኪ ግጭት ካብ መነባብርኦም ዝተመዛበሉ 2 ሚልዮን ሰባት ናብ መነባብርኦም ምምላሶም ተገሊጹ

ኣብ ኢትዮጵያ ኣብ ዝተፈላለዩ ክልላት ዝተፈናቐሉ ዜጋታት ናብ ቦትኦም መሊስካ ናይ ምጥያስ ስራሕ ይካየድ ምህላው ኮሚሽን ሃገራዊ ምክልኻል ሓደጋን ስግኣትን ኣፍሊጡ። እቲ ኮሚሽን ዛጊት 2.1 ሚልዮን ዝኾኑ ናብ መነባብርኦም ክምለሱ ምኽኣሎም ብምጥቃስ ካልእ ምፍንቓል ከየጋጥም ልዕልና ሕጊ ክኽበር ጸዊዑ’ሎ። ኣብ ኢትዮጵያ ኣብ ዝሓለፈ ክልተ ዓመታት ብዝነበረ ግጭት ካብ መንጎ ዝተፈናቐሉ 2.3 ሚልዮን ልዕሊ ክልተ ሚልዮን ናብ መነባብኦም ከምዝተመልሱ ኮሚሽን ሃገራዊ ምክልኻል ሓደጋን ድልውነትን ኣፍሊጡ’ሎ። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ኢትዮጵያ ደቡብ ክልል ዝተሰቕሉ ዘይሕጋዊ ኣርማታት፡ምልክታትን ባንዴራታትን ክወርዱ ወታደራዊ እዚ’ቲ ክልል ኣዚዙ

ኣብ ኢትዮጵያ ደቡብ ክልል ዝተሰቐሉ ዘይሕጋዊ ኣርማታት፡ምልክታትን ባንዴራታትን ወሪዶም ኣብ ውሽጢ ክልተ መዓልታት ብናይ’ቲ ክልል ሕጋዊ ባንዴራን ኣርማን ክትክኡ ናይቲ ክልል ግዝያዊ ወታሃደራዊ እዚ ትእዛዝ ኣመሓላሊፉ። እቲ ወታሃደራዊ እዚ ትማሊ ምሸት ነዚ መግለጺ ኣብ ዝሃበሉ እዋን ኣብያተ ጽሕፈት፡ ናይ ውልቂ ትካላት ኾነ ውልቀሰባት ነቶም ምልክታት ኾነ ኣርማታት ሒዞም ዝተረኽቡ ስጉምቲ ከምዝወስደሎም ኣፍሊጡ’ሎ። ምሉእ ትሕዝቶ ኣብዚ ምስማዕ ይክኣል። No media source currently available


ኮሎኔል ቢንያም ተወልደ ብ30 ሽሕ ብር ዋሕ ክፍታሕ ቤት ፍርዲ ወሲኑ

ላዕለዋይ ቤት ፍርዲ ፌደራል ኢትዮጵያ ዓቃቢ ሕጊ ብግዕዝይናን ካልኦት ገበናትን ከሲሰዮም ንዝበሎም ኮሎኔል ቢንያም ተወልደ ብ30 ሽሕ ብር ዋሕሽ ክፍትሑ ወሲኑ።ኣብ ሓደ እዋን ምኽትል ዋና ዳይረክተር ኤጀንሲ መርበብ ሓበሬታ ድሕነት/INSA/ ዝነበሩ ኮለኔል ቢንያም ተወልደ ቤት ፍርዲ ናይቲ መኽሰሲ ዓንቀፅ ድሕሪ ምቕያሩ እቲ ዝተቐየረ ዓንቀፅ ድማ ዋሕ ዘየኸልክል ብምዃኑ ንዋሕ ንክወፁ ከምዝተወሰነ ጠበቕኦም ኣቶ ሃይለስላሰ ገብረመድህን ንቪኦኤ ገሊፆም። ኮሎኔል ቢኒያን ንዝሓለፉ 13 ኣዋርሕ ኣብ ቤት ምእሰርቲ ይርከቡ። ዝርዝሩ ኣብዚ ምስማዕ ይክኣል። No media source currently available


‘ኣብ ወርሒ ሰነ ዝተፈጸመ ቅትለት ብዝተኣሳሰር ዝተወስደ ስጉምቲ ዝተመጣጠነ’ዩ’ ቀ/ሚ ኣብይ ኣሕመድ

ቀዳማይ ሚንስትር ኢትዮጵያ ዶ/ር ኣብይ ኣሕመድ 15 ሰነ 2011 ምስ ዝተፈፀመ ቅትለት ብዝተኣሳሰረ መንግስቶም ይወስዶ ዘሎ ስጉምቲ ዝተመጣጠነ እዩ ኢሎም ። ንሶም ምስ ቅትለት ኣዛዚ ስታፍ ኢትዮጵያ ጀነራል ስዓረ መኮነንን ጡረተኛ ጀነራል ገዛኢ ኣበራን ቀታሊ ብዛዕባ ዝተባህለ ሓላዊኦምን፣ንዝምድና ህውሓትን ኣዴፓን፣ከምኡ እውን ዝምድና ኢትዮጵያን ኤርትራን ብዝምልከት ትማሊ ጋዜጣዊ መግለጺ ኣብ አዲስ ኣበባ ሂቦም። 15 ሰነ በቲ ዝተሃቀኖ ሰባት እንተዝቕተሉ ነይሮም ዝለዓለ ህልቂት ምፈጠረ ኔሩ ዝበሉ ቀዳማይ ሚንስትር ኣብይ ኣሕመድ መንግስቶም ኣብዚ ጉዳይ ይወስዶ ዘሎ ስጉምቲ ተመጣጣኒ እዩ ኢሎም። “ኣብዚ ፈተነ ዕልዋ መንግስቲ ኣብ ኣዲስ ኣበባን ባህርዳርን ብድምር ንኣስታት 350 ሰባት ኢና ኣብ ትሕቲ ቀይዲ ኣትዮም።ኣብ ውሽጢ 24 ስዓታት ልዕሊ 1,200 ጥቆማ በፂሑና ነቲ ውሱን ኢና ሒዝና።እዚ ጥራሕ እውን ኣይኮነን ካብ ዝሓዝናዮም ኣስታት 120 ሰባት ኣፃሪና ፈቲሕና ኣለና፤ኣብ ቀረባ እውን ክቕፅል እዩ።” ንጀነራል ሰዓረ መኮነን ብምቕታል ብዛዕባ ዝተጠርጠረ ሓላዊኦም ክገልጹ ድማ “ንጀነራል ስዓረን ጀነራል ገዛኢ ኣበራን ዝቐተለ ወታደር ስለዝቖሰለ ክሳብ ሎሚ ኣብ ሕክምና እዩ ዝርከብ።ኣብ ከባቢ ክሳዱ ስለዝቖሰለን ምዝራብ ስለዘይኽእልን ክሳብ ዝሕሾ ሓዱሽ ነገር ኣይተረኽበን።ብህይወት ግን ኣሎ፤ኣብ ሕክምና ኣሎ” ኢሎም። ምስ እዚ ሰብ እዚ ርክብ ዝነበሮም ብህይወት ዝተትሓዙ ሰባት ግን ኣለው’ዶ ንዝብል ዝቐረበሎ ሕቶ ቀ/ሚ ኣብይ “ንኣብነት ኣብ ክልል ኣምሓራ ዕልዋ መንግስቲ ተፈፂሙ’ሎ ምስተባህለ ኣነ ቴሌቪዥን ናይ ምርኣይ ዕድል ስለዘይብለይ ደዊልካ ንገረኒ ዝተባህለን ደዊሉ ዝተዛረቦን ሰብ ተታሒዙ’ሎ።ኣቐዲሙ ዝተተለመ እዩ ነይሩ።ተወሳኺ ሰባት ንምቕታል ዝተመደቡ ሰባት ነይሮም” ኢሎም። ብብዙሕ መንገዲ ዝተሓባበሩ ኣብ ውሽጢ ሃገር፣ኣብ ወፃኢ፣ኣብ ስራሕ መንግስቲ፣ብገንዘብን ጎስጓስን ሚዲያን ዝሓገዙ፣ብረት ዝገዝኡን ኣብ ስልጠና ዝሓገዙን ብዝምልከት ብዙሕ ሓበሬታ ኣሎ ኢሎም። ዝቕፅል ሃገራዊ ምርጫ ውድቦም ኢህወዴግ እዋኑ ሓሊዩ ክካየድ ከምዘለዎ ኣብ ሓባራዊ ምርድዳእ እንተበፅሐ እውን እቲ ምርጫ ናይ ምንዋሕን ዘይምንዋሕን ጉዳይ ግን ብገዛኢ ፓርቲ ጥራሕ ኣይውሰንን ኢሎም። ንምክሳስ ህውሓትን ኣዴፓን ብዝምልከት ቀዳማይ ሚንስትር ኣብይ ክገልፁ ከለው ክልቲኦም ውድባት በዚ ደረጃ ብወግዒ ከምዚ ተባሃሂሎም ዘይፈልጡ እንተኾኑ እውን ኣብ መደረኻትና ካብዚ ብዝብኣሰ ብዝርዝርን ሓያል ብዝበለ ኣገባብ ይዘራረቡ ነይሮም ኢሎም። “ህውሓትን ኣዴፓን በቲ ዝተለዋወጡዎ ኣገባብ እንተዘይኸውን ይምረፅ ነይሩ ዝብሉ ሰባት ኣለው።ኣነ እውን እስማማዕ እየ።ካብኡ ዝሓሸ ናይ መዘራረቢ መድረኻት ነይሩዎም እዩ።ከምኡ ምምልላሶም ግን ብዙሕ ከሰንብደና ኣይግባእን።ጥይት ክሳብ ዘይሓወሰ ፖለቲካ ንዝርርብ ክፉት ስለዝኾነ ዝኾነ ይኹን ሰብ ዝስምዖ ክገልፅ ክንፈቅድ ኣለና።” ብዛዕባ ርክብ ኢትዮጵያን ኤርትራን ዝምልከት ዝተሓተቱ ቀዳማይ ሚንስትር ኣብይ ሕጂ ብዘሎ ኩነታት ኢትዮጵያ ካብ እትቀራረበን ሃገራት ብምንፅፃር ዝሓሸ ጉርብትናን ርክብን ዘለዋ ምስ ኤርትራ እዩ ኢሎም። መንግስቲ ኤርትራ ምስ መንግስቲ ኢትዮጵያ ብኩሉ መዳይ ብቐረባ ክሰርሕ ከምዝደልይ ህዝቢ ኢትዮጵያ ክግንዘብ ኣለዎ ዝበሉ ቀዳማይ ሚንስትር ይኹን እምበር ዶብ ምስተኸፈተ ህዝቢ ብኽልቲኡ ወገናት ብበብሒ ብምእታው ብዙሕ ናይ ቁጠባን ናይ ባህልን ምዝባዕ ስለዘምፅአ መንግስቲ ደው ኢሉ ክሪእዮ ኣድላይ እዩ ኢሎም።እዚ ማለት ግን ፀገም ኣሎ ማለት ኣይኮነን ምስበሉ ብወገን ኤርትራ ይስርሑ ኣለው ዝበሉዎም ዝምልከት ከምዚ ኢሎም። “ንኣብነት መንግስቲ ኤርትራ ካብ መንግስቲ ኢትዮጵያ ብዝሓሸ ካብ ዓዲ ቐይሕ ናብ ዛላንበሳ ዝወስድ መንገዲ እናሃነፆ ይርከብ።ንግዲ ክሰፍሕ ስለዝኽእል፣ምጥቃም ወደብ ባጽዕ ክጅምር ስለዝኽእል፣ምስ ኢትዮጵያ ዘራኽብ መንገዲ ክንሃንፅ ኣለና ኢሉ እናሰርሐ እዩ ዝርከብ።ኣብ ቀረባ ከይድና ዝተዓዘብናዮ እውን እዚ እዩ።ዓሰብ ብዝምልከት እውን ብርክት ዝበሉ ፕሮፕዛላት ቀሪቦም መንግስቲ ኤርትራ ይሰርሓሉ ኣሎ።ኩሎም ናይ ቁጠባ ምልውዋጥ ክሳልጡ ዝኽእሉ ዓውድታት ብናቶም ወገን ሰፊሕ ምድላው ገይሮም እናተሰርሐሉ ይርከብ።” ቀዳማይ ሚንስትር ኣብይ ኣሕመድ ወሲኾም ክልተ ዝተፈላለያ ሃገራት፣ክልተ ዝተፈላለየ ፖሊስታትን ሓሳባትን ዘለወን ሃገራት ኣብ ሓደ ዓውዲ ንምስራሕ ዘኽእሎም ሓባራዊ ነገር ክሳብ ዝፈጥሩ ምዝርራብ የድልዮም እዩ እዚ እውን ብትዕግስቲ ምፅባይ የድሊ እዩ ኢሎም ።


ቻይና 9 ሽሕ ሜትሪክ ቶን ስርናይ ሩዝን ሓገዝ መግቢ ንኢትዮጵያ ሂባ

ቻይና ኣብ መዓላ ሰብኣዊ ረድኤት ዝውዕል 9 ሽሕ ሜትሪክ ቶን ስርናይ ሩዝን ሓገዝ መግቢ ንኢትዮጵያ ሂባ። እቲ ቻይና ዝለገሰቶ 7,408 ሜትሪክ ቶን ስርናይን 509 ሜትሪክ ቶን ሩዝ ኣብ ኢትዮጵያ ንዝተፈጥረ ሰብኣዊ ቅልውላው ረድኤት ከምዝውዕል ተገሊጹ’ሎ። እቲ ረድኤት ብገንዘብ ክትመን ከሎ 206 ሚልዮን ብር ወይኸአ 7,201,500 ዶላር ምዃኑ ተገሊጹ’ሎ። ነቲ ረድኤት ኣብ ኢትዮጵያ ናይ ቻይና ኣምባሳደር ታን ዥያን ንሚንስትር ዴኤታ ሚንስትሪ ገንዘብ ኢትዮጵያ ኣቶ አድማሱ ነበበን ኮሚሽነር ኮሚሽን ኣመራርሓ ስራሕ ብሄራዊ ስግኣት ሓደጋ ኣቶ ምትኩ ካሳ ኣረኪቦም ኣለው።


ሱዳን ምስ ሞት ሰልፈኛታት ብዝተሓሓዝ 7 ወታሃደራት ኣብ ትሕቲ ቐይዲ ኣእትያ

ወሃቢ ቃል ወታሃደራዊ ቤት ምኽሪ ሱዳን ሌተናል ኮነሬል ሸምስ ኢል ዲን ካባሺ ምስ ሞት ሰልፈኛታት ከተማ ኣል ኦቢድ ብዝተሓሓዝ ሸውዓተ አባላት’ቲ ብፍጡን ሓይሊ ዝፍለጥ ወታሃደራዊ ጉጅለ’ታ ሃገር ካብ መዝነቶም ብምእላይ ኣብ ትሕቲ ቀይዲ ምእታው ሓቢሩ። ሌተናል ኮነሬል ሸምስ ኢል ዲን ካባሺ ብተወሳኺ ኣመሓዳሪ ክፍለ ግዝኣት ሰሜን ኩርዱፋንን ቤት ምኽሪ ጸጥታ’ቲ ክፍለ ግዝኣትን ኣርባዕተ ተማሃሮ ዝርከብዎም ብሶኑይ ዝሞቱ ሽዱሽተ ሰባት ተሓተቲ’ዮም ኢሎም። ተቓወምቲ ጉጅለታት’ታ ሃገር እዚ ብፍጡን ሓይሊ ዝፍለጥ ወታሃደራዊ ሓይሊ ኣብ እዋን ተቓውሞ ዝሞቱ ሰልፈኛታት ተሓታቲ ምኳኑ ይገልጹ። ምክትል ኣዛዚ ወታሃደራዊ ቤት ምኽሪ ሱዳን ዝኾኑን ላዕለዋይ ኣዛዚ’ዚ ፍጡን ሓይሊ ጀነራል መሃመድ ሓምዳን ዲያሎ እቲ ክስታት ኢዶም ከእትው ብዝደልዩ ወገናት ዝቐረበ’ዩ ክብሉ ይነጽጉ። ዋና ተቓዋሚ ውድብ ሱዳን ሕብረት ሓይልታት ንናጽነትን ለውጢ ነቲ ስጉምቲ ብሓጎስ ብምቕባል ኣብ መጻኢ ከጋጥም ዝክእል ጎነጽ ኣብ ምክልካል ኣበርክቶ ክህልዎ’ዩ ኢሉ’ሎ። ኣብ መንጎ ወታሃደራዊ ኣዘዝቲን ተቓውምቲን ዝካየድ ልዝብ ሎሚ ዓርቢ ኣማስይኡ ከምዝቕጽል መንጎኛ ሕብረት ኣፍሪቃ ንጉዳይ ሱዳን መሃመድ ሓሰን ገሊጾም ኣለው።


ስደተኛታት ጽዒና ካብ ጅቡቲ ናብ የመን ተምርሕ ዝነበረት ጀልባ ብዘጋጠማ ሓደጋ 15 ሰባት ምሟቶም ተገሊጹ

ልዕሊ 90 ስደተኛታት ጽዒና ካብ ጁቡቲ ናብ የመን ትጉዓዝ ዝነበረት ጀልባ ብዘጋጠማ ሓደጋ ምስባር 15 ስደተኛታት ብሰንኪ ጥምየት፣ፅምኢ ማይን ተስፋ ምቑራፅ ናብ ባሕሪ ብምዝላል ህይወቶም ምጥፍኡ ዓለምለኸ ትካል ፍልሰተኛታት/IOM/ ኣፍሊጡ። ምሉእ ትሕዝቶ ኣብዚ ምስማዕ ይክኣል። No media source currently available


‘ለውጢ ይመርሕ ዘሎ ምትእኽኻብ ኣብ ኣተሓሕዛ ሰብኣዊ መሰላት ዘለዎ መርገፂ ኣይተቐየረን’ቀ/ሚ ኣብይ ኣሕመድ

ቀዳማይ ሚንስትር ኣብይ ኣሕመድ ለውጢ ይመርሕ ዘሎ ምትእኽኻብ ኣብ ኣተሓሕዛ ሰብኣዊ መሰላት ዘለዎ መርገፂ ኣይተቐየረን ኢሎም ። ቀ/ሚ ኣብይ ኣሕመድ መንግስቶም ናይ 15 ሰነ 2011 ዓ/ም ምስ ዝተፈፀመ ቕትለት ዝተጠርጠሩ ምስ ምሓዝ ተኣሳሲሩ ድምፂ ንምዕፋን ይሰርሕ ኣሎ ዝብል ንዝቐርብ ነቐፌታ ነቲ ሓቂ ኣየንፀባርቕን ክብሉ’ውን ነፂጎምዎ ኣለው። “ድምፅታት ክኽፈቱ ዝገበረ መንግስቲ እዩ።ድምፅታት ክዕፈኑ የብሎምን ዝብል ፅኑዕ መርገፂ ዘመላኸተ መንግስቲ እዩ።ንእሱራት ዝፈትሐ እውን መንግስቲ እዩ።ጃም ይግበሩ ዝነበሩ ሚዲያታት ነፃ ዝገበረ እውን መንግስቲ እዩ።ስለዚ ድምፅታት ክዕፈኑ ድልየት የብሉን።” ድምፅታት እንተዝዕፈኑ ነይሮም ኣብ ኢትዮጵያ ሞባይል ስልኪ ዘለዎ ኩሉ ጋዜጠኛ ኣይምኾነን ነይሩ እውን ኢሎም።ንሶም ብምውሳኽ ስለዘይዕፈኑ እዩ ሞያ ይሃልዎም ኣይሃለዎም ሰባት ከምድላዮም ይዛረቡ ኣለው ኢሎም። ንኣተሓሕዛ ሰብኣዊ መሰላት ዝምልከት እውን ከምዚ ኢሎም። “ኣተሓሕዛ ሰብኣዊ መሰላት ብዝምልከት ካብ ዝነበረና መርገፂ ዝተፈለየ ነገር የለን።ሎሚ ናይ ፀልማት ቤት የለን፤ሎሚ ፅፍሪ ኣይንቀልን፤ሎሚ ሰብ ኣይቕጥቀጥን።ብሕጋዊ ኣገባብ ይትሓዝ፣ብሕጋዊ ኣገባብ ይፍታሕ።ዝጀመርናዮ ናይ ሰብኣዊ መሰላትን ዴሞክራሲያዊ ባይታ ካብ ምስፋሕን ዘመናዊ ካብ ምግባርን ወፃኢ ንድሕሪት ዝተመለሰ ነገር የለን።” ናይ 15 ሰነ ፍፃመ ከም ቀሊል ነገር ዘይርአ ኣዚዩ ሓደገኛ’ዩ ነይሩ ዝበሉ ቀዳማይ ሚንስትር ኣብይ ዝተጀመረ ናይ ዲሞክራሲ ጉዕዞ ንድሕሪት ንምምላስን መንግስቲ ንድሕሪት ንክምለስን በሪ ዝኸፍት እዩ ነይሩ ኢሎምዎ። እቲ ናይ 15 ሰነ ፍጻመ እንተዘፈሽል ነይሩን ብዝተተለመሉ መሰረት ኣብ ልዕሊ ብርክት ዝበሉ ሰባት ቅትለት እንተዝፍጸም ነይሩ ኣዚዩ ዝለዓለ ጥፍኣት ክወርድ ምኸኣለ ነይሩ ኢሎም።